Fra Sven 2004-2005:

Kjære venner i Jarlsberg Rotary Klubb

Nå har 48 av 56 medlemmer oppgitt sin E-mail adresse. Forsøker å nå dere
alle.

1. Møtet 28.07.04  er med partnere sammen med Sem RK til Midgard ved Borre
kirke. Det regnes med kompiskjøring og fremmøte i god tid før 1815.

2. Møtet 04.08.04 blir en uformell samling i haven på Håndverkeren, inne
hvis dårlig vær.

3. Møtet 09.08.04 er et samarbeid med Nøtterø RK. Det er uten partnere og
går til Østre Bolærne. Oppmøte på Fjærholmen kl 1745 OBS! Vi regner med å
kunne stille nok private båter til å dekke turen for våre medlemmer. Det er
undersøkt muligheter for fellestransport, men det faller alt for dyrt. Tore
Holm starter sin omvisning 1830 presis, så vi må rekke frem i tide!

4. Siden turen til Østre Bolærne faller på en mandag, kalles styret og alle
komiteformenn inn til et møte hjemme hos meg onsdag 11.08.04 kl 1815. Vel
møtt, gi beskjed hvis du ikke kan komme.

Vennlig hilsen Sven

Hei alle sammen!

1. Tur til Østre Bolærne sammen med Nøtterøy RK 09.08.04.
Tore Holm skal starte sin forklaring og omvisning kl 1830. Det betyr at vi
må begynne avgangen fra Fjærholmen allerede kl 1730. Vi har mest sansynlig
plass til alle klubbens medlemmer i båtene til dem av våre medlemmer som
velvillig har stillet sin båt til disposisjon.
Båtene vil avgå etter hvert som de fylles opp. Det gjelder derfor å møte opp
i tide.

2. Igjen minner jeg om at Styrets medlemmer og Komiteformenn innkalles til
møte hos meg på vår ledige møtedag 11.08.04 kl 1815. De som er forhindret
fra å møte bes underrette meg pr E-mail.

Vennlig hilsen Sven

Hei alle sammen!

Sensommerens vakreste eventyr er Progressiv Dinner. Vi starter sammen med
våre partnere hos:

Tore og Marit Gulliksen i Gullregnveien 22 3150 Tolvsrød onsdag 18.08.04 kl
1800 presis. Deretter vil vi vandre videre til ymse bevertning hos Sven og
Berit, Jomar og Wenche, Ragnar og Inger.

Har du husket å melde deg og din kjære på? Hvis ikke skjer det til Kåre Kjær
tlf 33383533 E-mail k-kjae@frisurf.no

Vel møtt. Hilsen Sven

Kjære venner!

Progressiv Dinner fikk en vellykket avvikling igår i strålende sommervær med
oppmøte av ialt 45 personer. En takk rettes til Festkomiteen og ikke minst
til Tore og Marit, Jomar og Wenche, Ragnar og Inger.

Nå går vi inn i vår innendørs sesong på Håndverkeren. Følgende
programendringer har tvunget seg frem.

1. Møtet 25.08.04 blir vedtektsfestet møte med tilhørende forhandlinger. I
tillegg vil vi vise video fra Ecuador som vi fikk overrakt fra den
ecuadorianske piken ved president skilftet.

2. Møtet 01.09.04 må få nytt program pga sykdom i familien til Sverre
Brydøy. Som en god erstatning vil vi få rapport fra utenlandsoppholdet til
de to studentene vi sendte ut i 2003/2004, samt at den nye studenten som vi
har fått inn, vil presentere seg. Våre Partnere ( les damer) innviteres
spesielt til dette møtet. Husker du å si i fra til din kjære?

Hilsen Sven

Kjære Rotary venner!

1. Møtet 22.09.04. Ole Mørken snakker om Kultur og næring. OBS VÅRE PARTNERE
ER INVITERT. Husker du å si i fra?
        Jeg har fått tilbakemelding fra mange damer som sier at deres respektive
glemmer å si i fra og partnerene går glipp av interessante      møter.

Etter dette møtet vil det bli et kort styremøte hvor også Komiteformennene
må møte. Ved mulig forfall må stedfortreder fra komiteen stille

2. 29.09.04 Møte med guvernøren. Nils Petter Svanholm er en hyggelig,
inspirerende og interessant person. Han har mye å gi, møt opp.

Hilsen Sven

Kjære Rotary venner.

1. Så er Guvernørbesøket vel overstått, og det i skolenes høstferie.
Oppmøtet av Styre og Komiteformenn til det forberedende møte var
storslagent. Ikke fullt så storslagent var oppmøtet av øvrige medlemmer.
Ingen stjerne i boka der selv om det var ferie. Hvorom alt er, Guvernøren
gjorde et veldig godt inntrykk med klare og greie synspunkter i sin tale.
Han var svært fornøyd med besøket, men hadde en del anbefalinger som vi får
komme tilbake til.

2. HØSTENS VAKRESTE EVENTYR - DUGNAD PÅ FYLKESMUSEET ONSDAG 06.10.04.
Møt mannsterkt opp på Seterkafeen kl1800, så kommer vi igang til riktig tid.
REGNVÆR ER INGEN HINDRING. DA BLIR DET INNEMØTE PÅ MUSEET!

Vi skal fjerne grener og kvister fra trær og busker. Bring med:
Arbeidshansker, Elektrisk hekksaks med lang ledning, motorsag, grov
grensaks, rosesaks,rake. De som har tilhenger anmodes om å ta den med. Da
skal vi få fortgang i bortkjøringen.

VÅRT MOTTO ER: SEVICE ABOVE SELF.                       DET UTDELES INGEN HONNØR TIL
HJEMMESITTERE!

Vel møtt. Hilsen Sven

Kjære venner i Jarlsberg Rotary Klubb

1. Valg av innkommende styre.

I møtet 06.10.04 fremla valgkomiteen sitt forslag til valg som skal foretas på møtet 20.10.04 Det er i henhold til våre vedtekter utformet slik:

Past president Sven Gjessing, Ny president Harald Eie, Ny visepresident Tore Gjelsås, Styremedlemmer Fritjof Tange, Trond Aas, Sekretær Sverre Mollatt, Kasserer Vidar Gjelsås, Revisor Kåre Kjær. De som hørte forslaget på møtet har hatt den foreskrevne tid til å vurdere forslaget. Demokratiet tilsier at evt motforslag er velkomne.

2. Bekymringsmelding vdr fremmøte.

Vestfolds Politimester Hans Sverre Sjøvold holdt på møtet 13.10.04 et aldeles utmerket foredrag, et av de absolutt beste jeg har hørt siden jeg begynte i klubben som chartermedlem i 1977.

Fremmøtet var penibelt dårlig. Hva er årsaken? Hva slags program skal vi legge opp til for å få bedre oppslutning på møtene? Hva vil vi med vårt medlemskap i JRK? Det vil vi bl. a diskutere på møtet 20.10.04

3. Guvernørens ukebrev med fremmøtestatistikk for september 2004

Vedlegget viser at vår klubb har 52%. 30 klubber er bedre, 2 er like gode, 11 er dårligere enn oss. Bør vi gjøre noe?

Ha en ettertankens gode dag

Hilsen Sven

Hei alle venner i JRK!
1.  Takk for bra oppmøte idag hvor Direktør Jan Åke Petterson ved Haugar
Kunstmuseum holdt et klart greit og godt foredrag om kunst som
Kultur/Verdigjenstand. De som var forhindret fra å møte gikk glipp av noe
vesentlig. Det gjoarde også våre partnere, kun 1-en møtte. Jeg minner
allerede nå om møtet 17.11.04. Det er jo først og fremst lagt opp for våre
partnere.

2.  Det står klart og tydelig i programmet vårt at det skal være
Intercitymøte mandag 01.11.04. Nøtterøy RK står som arrangør. Derfor intet
medlemsmøte onsdag 03.11.04.
Det er endring i foredragsholder som vedlagte E-mail angir. Merk også tid og
sted. Velkommen!

Hilsen Sven

   1.      Til møtet 10.11.04 kommer en nasjonalt respektert økonom, Tormod
Andreassen. Temaet burde interessere; Norsk økonomi, blir vi et nytt
Kuwait?

        2.      Møtet 17.11.04 burde interessere mange, ikke minst våre partnere. Jan
Anders Rokne vil snakke om gynekologisk kreft.

        3.      Møtet 24.11.04 blir hodldt på Furustrand fordi vi er anmodet om å vike
plass for et stort selskap på Håndverkeren. Det er plass                til mange på
Furustrand. Erling Dittman tar opp "Mysteriet Dronning Åsa" Han vil synes
det er spesielt hyggelig hvis noen av dere              skulle huske å nevne det for de
respektive partnere. Eller er det for lett å glemme?

                Ha en god dag preget av god hukommelse!

                Hilsen SvenGode venner i JRK!

Etter reisefravær tar jeg nå fatt igjen. Møtet 01.12.04 med Sverre Brydøy om
Saudi-Arabia var meget interessant og godt besøkt.

Møtet 08.12.04 er satt opp med yrkes- eller egoforedrag, men det er
fremkommet flere ønsker om å ha et åpent møte hvor vi diskuterer interne
saker.

I utgangspunktet er det spørsmål vedrørende virksomhet og trivsel i vår
klubb som skal belyses og diskuteres. Spørsmålet om rekruttering av kvinner
er bragt sterkt på bane fra såvel Guvernøren som et flertall av klubbens
egne medlemmer.

Ut over dette vil vi også ha et par aktuelle saker klare for diskusjon.

Vel møtt!

Hilsen Sven

Gode venner!

Torskeaftenen ble avviklet i går. Et hyggelig arrangement med usedvanlig god
torsk, nydelig anrettet. Erling Ditmans Torskevise klang innholdsrik og
vakkert. Festkomiteen og toastmaster la alt vel til rette. Alle hygget seg.
Jan Skaar og Per Aage Larsen ble tatt opp i Klubben. Loddsalget innbrakte kr
4000,-. Møtekalenderen for 2004 var dermed fulltegnet.

Programmet for 1.kv 2005 ble delt ut. Programkomiteen takkes for solid
arbeide. Vi møtes 05.01.05 til foredrag av Andreas Norland:
Unionsoppløsningen 1905.

Jeg takker for hyggelig klubbarbeid og samvær i 2004.  Alle med familie
ønskes en riktig god jul og ett godt nytt år.

Hilsen Sven

Onsdag 02.02.05 skal Komiteene møtes. Formenn innkaller. Hvis en formann
skulle glemme/være fraværende, må øvrige medlemmer ta ansvar.

Alle komiteer bør gi input med forslag til møteprogram/opplegg til
Programkomiteen ved Jomar.

Forøvrig ble det delt ut en del oppgaver til komiteene på møtet idag
26.01.05

Det minnes om at Rotary fyller 100 år 23.02.05. Det vil vi ta kort opp på
den dagens møte i tillegg til oppsatt program.

Det vil bli felles jubileumsfeiring for alle 7 klubbene i Tønsberg området.
Nystartede Re deltar som nr 7. Datoene er Fest på Klubben 26.02.05 og
Seminar på Brunstad 01.03.05. Invitasjoner er under utarbeidelse og kommer
om ca 1 uke. Reserver datoene.

Hilsen Sven

Kjære venner!

Det blir en fin Jubileumsfest lørdag 26.02.05. Mange har meldt seg på
allerede. Etternølere har sjangsen på møtet imorgen 16.02.05 Da legges
listen ut for siste gang. Påmeldingsfristen er da ute. Hvis noen av dere er
på reise, kan påmelding skje på E-mail til meg. Hotellet har bedt om
definitiv påmelding innen 17.02.05.

Vel møtt. Hilsen Sven

Hei alle sammen!

Vi kan glede oss over en fin Jubileumsfest lørdag 26.02.05. Jarlsberg Rotary
Klubb stilte sterkest av alle med 2o medlemmer + 20 ledsagere ialt 40 av 174
deltagere. Idag 01.03.05 er det Seminar på Brunstad.
Den oppmerksomme leser av vårt program, har allerede lagt merke til at vi
ikke har noe møte imorgen 02.03.05. Derimot gleder vi oss til fulltalllig
fremmøte til møtet 09.03.05.

Hilsen Sven

Hei alle sammen!    Vennligst husk følgende:

1. **Intercitymøte 31.03.05 kl 1830**. Arrangør er Stokke og møtested er Gjennestad Gartnerskole. Det er beklagelig at vi også denne gangen har fått dobbeltboking i en uke av så vel klubb- som intercitymøte. Dette blir imidlertid et meget interessant møte. Direktøren ved Hjemmefrontmuseet på Akershus, Arnfinn Moland vil holde foredraget "Streiftog gjennom okkupasjonshistorien."

Møt opp og få et fremmøte ekstra i regnskapet!

2.**Bedriftsbesøk 06.04.05 til Direktoratet for samfunnssikkerhet og beredskap (DSB)** i nytt bygg på Kaldnes. Lett adkomst fra byen over den nye broen. Dette er en spesiell sjangse vi nå får til å bli kjent med et nytt og stort innslag i byens arbeidsliv. DSB er bundet av en del sikrings rutiner. Det betyr bl a at vi **møter frem kl 1800**, det blir tatt manntall med navn, og vi låses inn og blir mottatt av Direktør Tor Suhrke. De av dere som av en eller annen grunn ikke klarer/vil møte i tide, kan ikke påregne å komme inn.  På møtet idag 30.03.05 var det 18 stk som meldte at de ville delta. Det er satt en foreløpig grense på 35 stk. De som ikke har meldt seg, kan gjøre det pr E-mail til meg. I tillegg til prentasjon og omvisning får vi kaffe og wienerbrød.

Jarlsberg var best til å møte opp både på jubileumsfesten og på seminaret på Brunstad. La oss ta et tak igjen og vise oss frem på Intercitymøtet!

Vel møtt  Hilsen Sven

Hei alle sammen!

 Besøket på DSB gikk fint. 35 deltagerer fra JRK + 3 ledsagere. Fint hus og fint program.

Det vi nå virkelig har å glede oss til er:

1.  Dugnaden på Fylkesmuseet 04.05.05

2.  Vakten på Messa, se egen E-mail fra Tor Skjæveland vedlagt vaktliste  med tilhørende forklaring.
     Forøvrig vil Samfunnskomiteens formann Tor Skjæveland gi en rask gjennomgang på møtet 13.04.05.

    På dette møtet kan vi glede oss til et foredrag av Bjørn Lydersen fra Nordea Markets: Internasjonal og Norsk økonomi: Hvor er vi? Hvor vil vi?

Hei alle sammen!

1.      Dugnad på Fylkesmuseet onsdag 04.05.05 kl 1815

        Møt tallrikt frem ved Seterkafeen. Ta med grensaks, rake, flatspade (skuffe), håndsag etc. Vi har allerede fått inntegnet 2 tilhengere, men trenger helst 2 til gjerne med en trillebår oppi.

        Regn med hyggelig samvær til nytte for en god sak. Vi får kaffe med någåt attåt.

2.      Medlemsverving.

        Av de 5 inviterte kvinnene er  det bare 2 som ser ut til å være interessert. Det er kommet forslag om 3 nye i tillegg. Disse er:

        Foreslått av Arvid Haugan: Ki Sagen, 63 år cand mag, kommunaldirektør Tbg kommune
         Berit Eivi Nilsen, 58 år, sosionom m/tilleggsutdannelse, ansatt i et departement, tidl. aktiv polilltiker i AP

        Foreslått av Per Chr. Hannestad:  Ingrid Fretheim Piltingsrud, 62 år sekretær i Næringsforeningen m.v.

        Mulige invendinger må være kommet til Styret innen neste hjemmemøte 11.05.05

        Hilsen Sven

Kjære venner!

Nå svinner tiden for året 2004/2005. I morgen 22.06.05 er det som vanlig møte i våre lokaler på Håndverkeren. Det vil være et åpent møte, men med et par forberedte innlegg.

Bruk av IT  vil være et av temaene, og da også knyttet opp mot en oppdatert revidert intern matrikkel. Vennligst møt opp og kom med ønsker, men også med forpliktelser til innsats.

Middag med presidentskifte og deretter opptak av 4 nye medlemmer den 29.06.05 kl 1900,  vil forhåpentligvis bli en fin markering for klubben, og en god start for vår nye president Harald.

Festkomiteen med Kåre Kjær i spissen har lagt ned mye arbeide for at vi alle skal hygge oss, og for gi våre nye medlemmer en varm velkomst. Forøvrig melder Kåre at det forsatt er god plass til flere deltagere.

Etternølere meld dere på!

Dette blir vel siste melding fra meg som president. Jeg sier takk til mine tålmodige lesere, tilhørere og aktive klubbkamerater.

Hilsen Sven

PS     For å døyve min dårlige samvittighet overfor de av dere som ikke har eller vil bruke E-mail, sender jeg denne meldingen ut med gammeldags post.

Fra Harald 2005-2006:

Hei allesammen!

Takk for sist til alle som deltok på middagen m/presidentskifte og på jordbærmøte hos Presidenten en uke senere. Først nevnte arrangement hadde jeg følelsen av gikk på skinner mens det for det siste ikke var helt samsvar mellom vertskapets regi og værgudenes. Deltakerne, hele 25 i tallet, tok det imidlertid sporty og lot til å akseptere at det var lite man kunne gjøre med saken.

1. **Møtene framover**.

Neste møte finner sted *den 13 ds*.. I programmet står: "Vi prekæs på Brygga". Imidlertid var vi enige om først å møtes på Håndverkeren og innta forfriskninger der for så å forflytte oss til Brygga etterpå (et tilbud til de sprekeste av oss). Nå kom det fram på jordbærmøtet at Håndverkeren desverre kommer til å holde stengt en tid framover og iallfall helt til neste møte. Det ble derfor bestemt at vi går tilbake til den opprinnelige planen og **møtes på** **Brygga til vanlig tid, utenfor Tollboden**. Der vil Ragnar gi oss en kort orientering om planene for restaurering av denne gården (omtalt i TB den 5. ds.). Etterpå vil vi se oss om etter et sted i nærheten for inntak av forfriskninger.

Møtet deretter *den 20.ds*. finner sted hos Per Christian i Dukenvn 20, hvor den årlige Bocciaturnering blir avholdt. Takk til Per Chr som igjen stiller sin velfriserte plen til disposisjon.

Møtet *den 27.ds*. blir besøk i andre klubber etter valg. (Jeg hadde nok blingset litt så den opplysningen jeg kom med på jordbærmøtet om at mange andre klubber er på vandring samme uke, stemmer slettes ikke).

Etterhvert er vi kommet over i august og første møte der *den 03.08.* er det "Komiteene møtes" og som vanlig bes komiteformennene innkalle. Det blir også styremøte samme dag.

Nå skal jeg snart gi meg, men minner også om påfølgende møte *den 10.08* da vi får gurvernørbesøk. Håper at mange vil komme på dette møtet selv om ferien ikke er helt unnagjort.

Siden ikke alle har fått det nye programmet og siden vi møtes litt tilfeldig i nærmeste uker, har jeg tatt en litt grundig gjennomgang i dag.

**2. Møteplass.**

Hvorvidt vi kan ha våre møter på Håndverkeren framover, er pr i dag noe uklart. Imidlertid skal vi ikke til Håndverkeren før den 10. august, så en avklaring må skje i god tid før det møtet. Dere vil naturligvis bli holdt underrettet.

**3. Komiteene.**

Som nevnt på jordbærmøtet, har jeg etter beste evne plassert våre fire nye medlemmer i de eksisterende komiteer. En revidert utgave av "Komiteer 2005/2006" er vedlagt.

Jeg vil slutte med å ønske dere en fortsatt god sommer. I skrivende stund kjennes den både god og varm ut!

Hilsen Harald

Særmelding til Tore Gj. : Som du vil se, har jeg fått tak i e-post adresser til Ole Bjørn Sakrisvold og Ferdinand Juell (sistnevnte adresse er muligens bare midlertidig). Arvid Haugan står med rødt på medlemslisten din, men han har hatt e-post adresse lenge.

Hei allesammen!

Juli, som er den stilleste måneden i klubben vår, er nå historie. Det forventes at aktivitetene vil ta seg opp nå i august og videre utover høsten. Vi kommer imidlertid til å flakke litt rundt også i noen av de kommende møter noe som gjør meldinger som denne nødvendige.

Til førstkommende møte kommer guvernøren, Egil Omdal fra Mandal RK, og da håper jeg et det ikke blir mye flakking, men at det blir et godt oppmøte. Det har vært litt uklart om JRK fortsatt kan avholde sine møter på Håndverkeren, men det ser ut til at vi iallfall kan få en ordning for inneværende kvartal (bare 4 innemøter). I allefall blir møtet med gurvernøren på Håndverkeren **onsdag 10** **august kl 1815**. Komiteformennene bes imidlertid møte allerede kl 1700 (de av formennene som ikke kan møte, må sende en annen fra komiteen). Som sagt håper jeg på godt frammøte selv om det skulle bety et lite avbrekk i ferien.

De følgende to møter blir imidlertid "utomhus".

**Onsdag den 17.ds. kl 1815** skal vi gå inn i fjellet under Frodeåsen, dvs. det er ikke helt sikkert at vi får anledning til å gå langt innover, det vil avhenge av hvor man er i prosessen under besøket. Frammøte blir ved prosjektkontoret, som er en rød brakkerigg nær Sem Elverks tidligere administrasjonsbygg (m.a.o. nær hovedkvarteret til Peer Spones konsulentvirksomhet). Kontoret er merket "Statens Vegvesen. Prosjektkontor for Tønsbergpakken" (må ikke forveksles med MESTAs anleggskontor nærmere tunnelmunningen). Ta for sikkerhetsskyld med gummistøvler eller annet solid fottøy.

**Onsdag den 24.ds** skal vi gå natursti på Østre Bolærne. Nærmere detaljer om frammøtested, transport osv. vil vi komme tilbake til senere.

Selv om den kanskje er litt på hell, ønskes dere fortsatt god sommer!

Hilsen Harald

Hei allesammen!

Nå gir vi oss i kast med september der vi har to inne- og to utemøter, noe programmet gir tydelig beskjed om. Inntil videre fortsetter vi med innemøtene på Håndverkeren og tilbakemeldingene fra huseieren gir håp om at dette vil kunne vare en stund. Sannsynligvis vil vi også få en ordning med hensyn til kaffekoking og rengjøring. Dette kan vi kanskje få testet allerede ved førstkommende møte den 7. september, som blir på Håndverkeren. Dette er et vedtektfestet møte hvor bl.a årsberetning og regnskap for forrige rotaryår skal gjennomgås og godkjennes.

Neste møte den 14. september derimot blir ute hos Svein Wollert på Furustrand der vi skal boltre oss med "Piker, vin og ost". Det vil bli sendt rundt påmeldingsliste på kommende møte. For de som ikke kommer til å delta på dette møtet, er det anledning å melde seg på pr e-post til undertegnede eller pr telefon til Finn Hansen, telf. 33 32 64 10. Påmeldingsfrist: mandag 12. september.

De to siste møtene i september blir også i henhold til programmet. Vi kommer tilbake til disse senere.

Ha en god helg!
Hilsen Harald

Kjære Rotarianere!

Noen få ord for å minne om de neste to møtene:

Onsdag 12. ds.:      Historisk møte. Første ego foredrag fra et kvinnelig
medlem av klubben. Det er Ingrid F.P som skal først i ilden og det vil
sikkert bli spennende.

Onsdag 19. ds.:      Samfunnskomiteens møte. Det sier ikke så mye, men her
har Trygve & co vært meget dyktige og fått tak i to tidligere Tønsberg
ordførere, Haug Andersen og Hogsnes, som vil kommentere og forhåpentligvis
også diskutere (med hverandre og med oss) det som skjedde for noen år siden
da kraftverk og ledningsnett ble solgt ut av fylket. Har dette vist seg å
være klok politikk? Her regner jeg med at etterpåklokskapens klare blikk fra
både den ene og andre vil ha litt å skue utover.

Som nevnt på siste møte, er det fare for at vi snart må se oss om etter nye
lokaler. Håndverkeren vil sannsynligvis bli leid ut

og da er det usikkert om JRK kan bli med på lasset. Men dette vil ta litt
tid slik at begge ovennevnte møter blir i

Håndverkeren (og sannsynligvis noen flere til).

Vi håper det vil passe for riktig mange å avlegge Håndverkeren et besøk de
kommende to onsdager!

Hilsen  Harald

Kjære Rotarianere!

Som det ble redegjort for på siste møte, så er vår tid på Håndverkeren nå
over – iallfall for denne gangen. Største delen av huset skal leies ut og
det er mer enn usikkert om JRK kan bli med videre. Da vi så fikk et godt
tilbud fra Rica Klubben på leie av samme lokaler som Tønsberg RK benytter,
bestemte styret seg for å flytte til Klubben (en telefonrunde på forhånd
tydet på at det onsdag kl 1815 er få muligheter andre steder i byen).

Utfra slik forholdene har vært på Håndverkeren siden restaurantdriften
sluttet, tror jeg alle vil være enige i at dette blir en stor forbedring med
hensyn til komfort under møtene. Det vil også være lettere adkomst for
rullestolbrukere (et poeng da vi så oss om etter nytt møtelokale for et par
år siden) og kaffen vil igjen bli laget i huset. Akustikken tror jeg også
vil være bedre, men det får vi teste først før vi bestemmer det.

Allikevel er det vel og mange som vil føle et visst vemod ved å forlate
Håndverkeren der vi har hatt mange fine år ikke minst sammen med Torfinn så
lenge han var sjefen der. Men nå er det altså slutt, talestolen er flyttet
og lagret i et bakrom på Klubben og skiltet til høyre for inngangsdøren er
skrudd ned. (Det trenger litt opp pussing før det henges opp igjen, er det
noen som husker hvor det er laget/kjøpt?). Vi skal avrunde det hele ved å
sende et brev til Tønsberg Håndverk & industriforening og takke for oss.

Neste møte, onsdag 26. d.s., blir altså på Klubben i en sal kalt Blanca
(eller er det Bianca?). Enkleste inngang blir fra Storgt. der dørene blir
åpnet litt før kl 1800. Ta til venstre etter dør nr 2 og videre innover i
den gamle avdelingen til du finner Blanca. Kaffe kan du forsyne deg med like
før du går inn i salen. (Den vil fortsatt koste kr 10). Alternativ adkomst
er gjennom hovedinngangen i Nedre Langgt. og deretter oppover en etasje og
rundt kongress salen for å komme til samme inngang som beskrevet ovenfor. Du
finner helt sikkert fram!

Programmet for møtet onsdag f.k. er ”Stortingsvalget 2005. Hva betyr det for
Vestfold?” v/ stortingsrepresentant Per Ove Width. Deretter blir det
komitemøter og styremøte onsdag 02.11. (komiteformenn bes innkalle). Videre
blir det Intercity møte tirsdag 08.11 i Færder RKs regi før vi den 16.11 er
tilbake på Klubben for å høre Tor S. kåsere om ”Min musikk”.   Da er også
ledsagere veldig velkomne. Jeg tror det vil bli et meget interessant møte!

Tilslutt vil jeg ønske alle velkommen til rotarymøter på Klubben.

Hilsen

Harald

Kjære Rotary venner!

Vi som onsdag 21. desember deltok på torskemiddagen i Storgt 11 fikk en fin
opplevelse. Torsken m/tilbehør var utmerket og rammen rundt med betjening,
oppdekning og lokaler bidro også til et vellykket arrangement. Dessuten fikk
vi en ny fantastisk torskevise av Erling Dittmann, som også denne gang
gledet oss med sitt nærvær. Nevnes må også den delikate fremstillingen av
visen med elegante dekorasjoner av Herman K. på sangarket. Dette var visst
torskevise nr 12 og gad vite om det finnes noen annen Rotaryklubb i Norge
med 12 originale torskeviser av slik høy kvalitet på både tekst og
dekorasjoner? Jeg tviler på det.

Vårt gamle medlem Knut Høydal var også med og bidro til å få opp stemningen
både under taffelet og ved å introdusere korsang etterpå. Et overveldende
mannskor i spedd to sopraner fikk sangen til å runge over nedre bydel i går
kveld. Et skikkelig trøkk ble det.  Når så toastmaster Knut St. var i
stjerne form, måtte det bare bli bra og det ble fantastisk. Kamerat- og
festkomiteen med Svein G i spissen, hadde gjort en god jobb under
forberedelsene. De hadde bl.a. skaffet mange gevinster til lotteriet ute i
salongene etter vi hadde spist og sunget. Hvor mye det innbrakte til vår
litt slunkne klubbkasse, vites ikke i skrivende stund, men jeg antar det ble
et bra overskudd. Takk til alle som bidro til at arrangementet ble
vellykket! (Jeg synes jeg kan være ærlig og skryte uhemmet for selv har jeg
ikke hatt noe med arrangementet å gjøre).

I dag deltok jeg på Bymisjonens kontor i Storgt. 9 sammen med tre andre
presidenter (Nøtterøy, Sem og Tønsberg RK) da en sjekk på kr 30.000 ble
overrakt Bymisjonen fra de 7 Rotary klubbene i og omkring Tønsberg. Som jeg
har redegjort for tidligere, var største delen av beløpet (kr 18.000)
overskudd fra årets jubileumsarrangementer. I tillegg skjøt hver klubb til
et beløp slik at det ble kr 30.000 til sammen. Tønsbergs Blad var til stede.
Vi ble enige om at bare Liten Andersen, president i Tbg RK, skulle
representere alle klubbene på det bildet som ble tatt for ikke å gjøre for
mye ut av begivenheten. I teksten blir det imidlertid forklart hvilke
klubber som står bak. Bymisjonens representant var takknemlig for gaven som
de ville benytte til 2-3 forskjellige formål.

Så vil jeg til slutt ønske alle medlemmer av JRK med familier en riktig god
jul og et godt og fredfullt nyttår! Velkommen til neste møte, som er på Rica
Klubben onsdag 4. januar. Da vil Jan Henning Skaar holde sitt ego-foredrag.

Hilsen
Harald

Kjære Rotarianere!

Takk for sist til alle dere som var med på omvisningen i den nye
sykehusfløyen i går: Det var et imponerende bygg og i den nye aulaen fikk vi
en god orientering om veien fram til 6. byggetrinn (det bygget vi var i) og
hvor veien videre til trinn 7 sannsynligvis vil gå. Takk til
prosjektansvarlig Arnold Arnesen, som var en flink guide og en elegant Power
Point operatør. Takk også til Per Ivar Formo som sørget for at vi fikk lov
til å komme på besøk.

Som nevnt ved avslutningen i går, blir det programendring for de to første
møtene i februar. Etter ønske fra den ene av foredragsholderene foretar vi
en kort rokade ved at programmet for den 8. blir satt opp på den 1. og
omvendt. For å unngå misforståelser blir programmet slik:

Onsdag 1. februar: ”Global matvarehandel og smittefare” v/distriktssjef i
Mattilsynet Stig Atle Vange. Ledsagere er velkomne.

Onsdag 8. februar; ”Skal vi bruke mer oljepenger?” v/banksjef Per Olaf Lia.
Begge møter blir til vanlig tid på RicaHotell Klubben.

Til slutt en kort melding fra guvernør Egil Omdal: Assisterende guvernør Jan
Westlie, Færder RK, som har hatt ”tilsyn” med klubbene i vårt nærområde, vil
nå (dvs pr 30. juni) gi seg og blir erstattet av Svein-Erik Bergsholm,
Stokke RK.

Mer var det ikke denne gang.

God kveld!
Harald

Kjære Rotarianere!

På vårt siste møte onsdag 8. februar presenterte jeg en utfordring som alle
distriktets 46 klubber fikk under presidenttreffet i Arendal 13. – 14.
januar d.å.. Siden det var opptil flere i JRK som ikke var tilstede på vårt
siste møte, sender jeg hermed en beskrivelse av hva utfordringen går ut på
samt et forslag på hvordan den kan behandles

Det var presidenten i Tønsberg RK, Liten Andersen, som utfordret oss
rotarianere til å være mer aktive i forbindelse med integrasjon av
innvandrere i det norske samfunnet.  En måte å bidra til dette på, kunne
være å invitere en innvandrer, evt et ektepar, til våre klubbmøter - ikke
som fullverdige medlemmer av klubben, men mer som en slags permanent
gjestestatus med full møterett uten å betale kontingent eller for andre
ytelser.

Foranledningen til forslaget var at TØRK på ett av sine møter hadde hatt
besøk av en innvandrer kvinne som fortalte om sine opplevelser mht å bli
godtatt i samfunnet inntil i dag da hun arbeider som sykepleier.
Opplevelsene var så traumatiske selv for en ressursperson som henne at
styret i TØRK hadde spurt seg selv om det er noe vi rotarianere kan bidra
med for å gjøre overgangen lettere. Styret mente at en ordning som nevnt
ovenfor, ville være et bidrag til dette så sant de kunne få med flere
klubber på ordningen.  Den eller de som blir innbudt ville da få et utvidet
kontaktnett med etniske norske gjennom deltakelse på de ukentlige møtene. De
vil også kunne treffe på klubbmedlemmer på byen og andre steder og dermed ha
sjansen til en prat eller en kort hilsen.

Ideen med å innby ektepar var først og fremst et forsøk på også å få
innvandrerkvinnene, som ofte er de mest isolerte, bedre integrert. Etterpå
har jeg forstått at TØRK ikke lenger er sikre på om den løsningen er den
beste. Muligens vil det være enklere å basere ordningen på å invitere
enkelpersoner.

En forutsetning for å bli invitert må være at vedkommende behersker norsk og
dessuten aksepterer Rotary International og det bevegelsen står for.  TØRK
har alliert seg med en dame i Røde Kors som skal være behjelpelig med å
plukke ut egnede kandidater.

Dette er i korthet slik Liten la fram utfordringen i Arendal. Jeg har verken
lagt til eller trukket fra i opplegget hennes. Forslaget er ikke
styrebehandlet, men jeg synes dette er en sak for hele klubben å ta stilling
til på en så demokratisk måte som mulig. Derfor ønsker jeg at komitelederne
tar den med seg til onsdagens komitemøter og drøfter den der, for eksempel
ved å stille spørsmål som:

Vil dette være et forslag i Rotarys ånd?

Har du/dere noen tro på at dette vil kunne realiseres?

Bør JRK delta i ordningen?

Vil det kunne få noen innvirkning på klubbmiljøet i positiv eller negativ
retning?

Hvis ja, bør vi invitere enkeltpersoner eller ektepar?

Hvis nei, er det noen bedre måter JRK kan/bør støtte integrasjon av
innvandrere på?
Osv., osv….

Onsdag 22. februar er det åpent møte. Da er det ønskelig at komitelederne
(eller de som blir delegert) rapporterer fra drøftingene i sine komiteer.
Etterpå regner jeg med at vi kan lage en konklusjon i plenum. Dessverre er
dette i vinterferieuka (og attpå til i siste OL-uke), så det er fare for at
frammøtet ikke blir all verden, men der kan jeg ta feil.

Lykke til på komitemøtene fk onsdag og vel møtt til åpent møte onsdagen
etter.

Hilsen

Harald

PS:  Benytter også anledningen til å minne om møtet onsdag 1. mars da Knut
Steingrimsen både skal fryde oss audiovisuelt (høres flott ut). Det er jeg
sikke på vil bli fantastisk – også for medbrakte ledsagere

Hei alle sammen!

Vi som trosset værgudene i går kveld – det var ikke flere enn 17-18 stykker
– og tok oss fram til Blanca, fikk en enestående opplevelse. Knut St. hadde
laget en mektig sammenstilling av bilder og musikk, for å nevne to av
ingrediensene, som både grep oss og betok oss. Helt profesjonelt gjort. Vi
får håpe det kan la seg gjøre med en reprise engang i fremtiden slik at
mange flere kan få glede av programmet. Igjen en stor takk til Knut!

Neste møte den 8. mars, blir ikke i sal Blanca, men i stedet et
bedriftsbesøk hos firmaet Fønix, Stensarmen 5 (i de gamle lokalene til
Lauritsens Gjerdefabrikk). Firmaet, som til dels samarbeider med aetat,
bistår mennesker som trenger hjelp til å komme tilbake til arbeidslivet i
tillegg til å ha fokus på faktorer som påvirker menneskets mulighet til
arbeid (hentet fra firmaets presentasjonsbrosjyre). Fremmøte til vanlig tid
kl 1815.. Vel møtt!

Henvendelse fra Riksteateret.. Mandag 13. mars skal Riksteateret oppføre
”Henrik og Emilie” i Nøtterøy kulturhus (klokkeslett ennå ukjent). De tilbyr
ingen kvantumsrabatt (det får man vel ved å bruke TBs fordelskort) men sier
at hvis det kommer en samlet gruppe fra JRK, kan de tilby oss en kort
gjennomgang av stykket ved et par av skuespillerne. Minimum størrelse på
gruppen defineres til 10 personer, noe som vel skulle være oppnåelig hvis
det er interesse for det. Stykket er for øvrig ikke av Henrik Ibsen, men om
ham og hans familie samt en ung kvinne som HI visstnok hadde sans for.

Hvis det er noen som reflekterer på dette, vennligst gi beskjed til
undertegnede, enten pr e-post eller pr telefon (33 32 47 51).
Påmeldingsfrist: tirsdag 7. mars.

Ha en fortsatt lykkelig omgang med snøen!

Harald

Kjære rotarianere!

Det er nå bare tre møter igjen av dette rotaryåret. Til disse har jeg
følgende kommentarer:

1.       Møte den 14. juni. Det er ”Tønsberg Voksenopplæring – et
flerkulturelt miljø” ved virksomhetsleder Helga Daler som står på
programmet. Vil minne om at ledsagere er velkomne.

2.       Møte den 21. juni. ”Kilimanjaro til topps” ved Tormod Pettersen.
Det kommer til å bli et spennende møte for Tormod har god dokumentasjon på
at han kom helt til topps, noe langt fra alle gjorde. I Tormods gruppe var
det forresten flest damer som klarte det. Derfor vil Tormod synes det er
hyggelig om ledsagere blir med også på dette møtet slik at de kan ta del i
Tormods og sine ”søstres” strabaser.(Alle ledsagere er naturligvis velkomne
uansett kjønn, men siden det fremdeles er flest damer blant våre ledsagere
har jeg valg å benytte Tormods vinkling av saken!).

3.       Presidentskifte 28. juni, kl 1900 (NB), i Storgt 11. Tradisjonell
kost: Laks og jordbær med vin og kaffe + en aperitiff sponset av klubben.
Kuvertprisen blir kr 475. Påmeldingslisten har sirkulert på to møter
allerede og vil nok sirkulere på de to neste også. Det er dessuten anledning
å melde seg på pr telefon eller e-post til formann i Kameratskaps- og
Festkomiteen Svein Gansum inntil 21. juni. Etter da vil alle påmeldinger
være bindende! Håper på god oppslutning ved denne anledning.

4.       Tønsberg Rotary Klubbs 75 års jubileum. TØRK fyller 75 år den 19.
juni noe som skal feires fredag 16. juni. Først med en konsert i Domkirken,
som er åpen for alle (se vedlegg) og deretter med en jubileumsbankett kl
1930, der president og visepresident m/ledsagere vil delta (og kaste glans
over tilstelningen). Som jubileumsgave kan P og VP tenke seg å følge
Nøtterøy og Sem RKs eksempel, nemlig å gi kr 1000 til restaurering av
orgelet i Domkirken, noe TØRK tilsynelatende brenner for.

Det er mye som tyder på at dette blir den siste meldingen jeg kommer til å
sende medlemmene av JRK.. Selv om ikke riktig alle har disponibel
PC/Internet (det er vel bare 5 av 60 som mangler og de får meldingene
tilsendt i posten), så er dette en suveren måte å informere på, rask og
billig. Jeg har fulgt opp Svens praksis og jeg regner med at Tore Gj., som
er rimelig bra på data, også vil videreføre denne praksisen. Så dette blir
neppe den siste meldingen dere får tilsendt fra JRKs president i årene som
kommer.

Hilsen

Harald

Fra Tore 2006-2007

Rotaryvenner!

Takk for sist til alle som deltok på presidentskifte i Storgaten 11 med veldig god laks (som er en fiks)!

Det ble en kveld jeg vil huske med glede. Takk for alle gode råd og oppmuntrende bemerkninger.

 Takk for sist også til dere som spiste jordbær med meg på terrassen i går kveld. Jeg erfarte som sikkert alle tidligere presidenter har gjort: Den viktigste jobben er å sørge for fint vær og bedre enn i går kan den neppe bli. Mere enn nok jordbær ble det også!!

Litt om møtene framover (alt er ajourført på vår hjemmeside, [jarlsberg.rotary.no](https://epost.vfk.no/exchweb/bin/redir.asp?URL=http://www.jarlsberg.no/) ):

* 12. juli: Den årlige Bocciaturnering blir avholdt i Dukenvn 20. Takk til Per Chr som igjen stiller sin velfriserte plen til disposisjon.
* 19. juli : En nordmann i Spania v/Hans Fredrik Eik.  Møte bli i utgangspunktet i Blanca-salen på Hotell Klubben, men Hans Fredrik jobber med et alternativ på Fjærholmen. Endelig beskjed om møtested blir gitt på e-post mandag 17. juli.
* 26. juli: Rusletur langs brygga, frammøte foran Tollboden. Ragnar gi oss en kort orientering om (og omvisning?) hvor langt man har kommet i restaureringen av denne gården. Etterpå vil vi se oss om etter et sted i nærheten for inntak av forfriskninger.
* 2. august: Komiteene møtes. Komitelederne kaller inn. Det blir også styremøte, innkalling kommer.
* 9. august:  Sopptur med Presidenten v/Tore. Kommer Per Marstad? Beskjed om frammøte kommer.
* 16. august: Omvisning i Domkirken v/konservator Elin Graabræk
* 23. august:  Livet på vristen av Kilimanjaro v/Dr. Gunnar Hjorth. Skjekk [http://www.marangu.org/default\_norsk.htm](https://epost.vfk.no/exchweb/bin/redir.asp?URL=http://www.marangu.org/default_norsk.htm) for å lese mere.
* 30. august: Egoforedrag v/Ferdinand Juell (flyttet fra 13. september).
* 6. og 13. september: Noe progressivt blir det og dessuten et vedteksfestet møte. Nærmere deltaljer kommer.

Vennlig hilsen Tore!

Gode rotaryanere!

1. Virksomheten i Jarlsberg Rotary vil nå etter hvert gå over fra sommermodus til en mer aktiv modus, men sommerværet slipper ikke taket av den grunn. Hvem kan huske en tilsvarende sommer med behagelige temperaturer på 20-25 oC og med innstikk av regnværsdager som klarer luften og sørger for etterlengtet vanning? Om vanningen har vært tilstrekkelig for å sette fart i soppmycelet i skogbunnen slik at det utvikles fruktlegemer til onsdagens sopptur har vært usikker lenge. Soppekspert Per Marstad har vært på flere ekspedisjoner til områder som har fått mest nedbør den siste tiden, f.eks. Horten, men konklusjonen er klar: Nesten ikke sopp å finne. Han uttrykt i telefonen i formiddag klare abstinensproblemer. Lom ble neste stopp

**Derfor blir det Redningsplan B på onsdag 9. august:**

Botanisk vandring på Vallø (langs stranda og på Kujordet) med start fra parkeringsplassen ved Vallø kirke kl. 1815. Vi som ønsker det tar gjerne en tur innom Redningen etterpå.

1. Inneværende rotaryår skal Jarlsberg verken ha student ut eller student inn, men for 2007-08 er planen at vi trår til igjen. Student inn løser seg så snart vi har vertsfamilie i boks og det ser greit ut så langt. Jeg foreslår at vi ønsker oss ei jente fra et latinamerikansk land?

Student ut er kanskje ikke så greit. Her oppfordrer jeg hvert enkelt medlem til å se seg om i stua etter aktuelle kandidater, deretter sjekke om eventuelle barnebarn og lignende kan være aktuelle og til sist: forsøke å finne en aktuell kandidat utenfor rotary.

Søknadsskjema fylles ut og sendes klubben innen 1. oktober til godkjenning. Søknadsskjema finnes her <http://ungdomsutveksling.rotary.no/soknad.pdf> og mer innformasjon her <http://ungdomsutveksling.rotary.no/hovedside.html>

3.      Sitat fra Ukebrev nr. 2 fra Guvernøren:

”NORFO (Norsk Rotary Forum, (se [http://www.rotary.no](http://www.rotary.no/)) er en såkalt multidistriktsorganisasjon, og består av de syv norske distrikter representert ved sine respektive Guvernører. I NORFOs vedtekter heter det at "- Foreningen skal fremme RIs tjenestearbeid overfor yrkes- og samfunnsliv, nasjonalt og internasjonalt. Dette skal skje gjennom gjensidig informasjons- og erfaringsutveksling, samt felles gjennomføring av multisistriktsoppgaver". For en oversikt over de forskjellige oppgavene vises til vedlegg til denne utsendelsen.

NORFO bygger sin virksomhet på en rullerende treårs godkjennelse fra RI. Godkjennelsen tas opp til ny vurdering hvert 3.år, og det er nå varslet at saken skal opp på styremøte i RI i november 2006. Guvernørene er i den forbindelse bedt om å innhente godkjennelse fra sine klubber innen 15. september. For vårt vedkommende passer det fint å få ordnet dette i forbindelse med Distriktskonferansen først i september. Etter å ha lest oven nevnte vedlegg, burde enhver kunne gjøre seg opp en mening om hvorvidt vårt distrikt fortsatt bør være tilsluttet NORFO.”

Økonomi : 21 % av kontingenten klubbene betaler til D2290 går til NORFO.

Styret i Jarlsberg RK gikk i styremøtet onsdag 2. august inn for å godkjenne NORFO for nye tre år.

Fortsatt sommerlig hilsen fra Tore

Rotaryvenner!

Takk til alle som deltok på et fint møte Jarlsberg Rotary i kveld. Slike beskrivelser som Gunnar Hjort gav oss fra hverdagen ved Marangu Hospital gjør inntrykk og budskapet var klart: Skal det være mulig å fortsette arbeidet med de ulike prosjektene trengs det penger. Det lille vi gav i kveld var rent symbolsk, men alle monner drar som det heter.

Jeg håper at vi kan komme et stykke lenger og utfordrer både samfunnskommiteen og internasjonal komité til å legge sine kloke hoder sammen for å klekke ut måter å skaffe midler til ytterligere støtte til Dr. Simba og hans medhjelpere.

Jeg erkjenner samtidig at min iver om støtte til et prosjekt på Cuba blekner i forhold til det vi hørte i kveld. På Cuba er det ingen mangel på leger og helsevesenet ligger på et høyt nivå.

God kveld alle sammen!

Mvh Tore G.

Rotaryvenner!

Egentlig litt rart dette, du verden hvor tiden går......

men i følge vedtektene skal valgmøte i Jarlsberg Rotary holdes innen utgangen av desember (sannsynlig dato er 13. desember) og dermed er det tid for å komme med forslag til kandidater til det nye styret. Medlemmene oppfordres spesielt til å komme med forslag til kandidat til ny visepresident, de fleste av de andre medlemme gir seg selv. Forslag kan sendes på e-post til Dag, leder i valgkomiteen: dag.carlstedt@domstol.no

Frist settes til 20. september.

PS! Vedlegg: Presidenten inn/ut av Innerdalen med past sekretær som sherpa. Kjempetur! [Klikk her](http://rk12760.rotary.no/files/cms_userfile/Bildearkiv/Sverre%20og%20Tore%20ut%20av%20Innerdalen.jpg)

Mvh Tore G.

Gode rotaryvenner!

Først vil jeg takke fest- og kameratskapskomiteen v/ Per Johan for en progressiv kulturopplevelse på meget høyt plan på Riggerloftet sist onsdag. En herlig stemning med gode viner profesjonelt presentert av Eurowines sjarmerende representanter.

Dersom noen fortsatt lurer på hva "Malolaktisk gjæring" er, så fant jeg følgende på nettet:

"Malolaktisk gjæring er en gjæringsprosess som omdanner eplesyre til melkesyre i vinen, og dermed gir vinen et **snillere preg** med mindre aggressive syrer og en litt **kremet** munnfølelse". Godt å vite!

Nydelig mat var det også. Og høy stemning ved bordet. Gode til å synge er vi også, særlig når vi blir akkompangert av trekkspill. Takk til alle som deltok. Legger ved 2-3 bilder for å illustrere stemningen! Her er det mye kremete munnfølelser!

Neste møte er vedtektfestet møte med årsberetning og regnskap fra Haralds rotaryår. Det kommer også budsjettforslag for inneværende år.

I tillegg vil Leiv presentere den nye organisasjonsmodell av rotaryklubbene for å se hvordan dette kan gjøres i Jarlsberg RK. Litt om hjemmesiden vår blir det også. Vel møtt!

Mvh Tore Gj.

PS. Minner om fristen 20. september for forslag til nye visepresident, forslag sendes dag.carlstedt@domstol.no

Gode rotaryvenner!

Endelig har vi godt i gang med høstmøtene etter en noe lett start i sommer.

Det startet med ”Livet på vristen av Kilimanjaro”, her er både samfunns-komiteen og internasjonal komité utfordret til idedugnad for å skaffe midler til Dr. Simba, alias Gunnar Hjort og Marangu Hospital. Noe å jobbe med på komitémøtet 15. november. Et sosial og kulturelt høydepunkt var  Progressiv dinner på Riggerloftet. Personlig og ikke rent lite subjektivt synes jeg vi har hatt flere svært spennende møter med aktuelle temaer den siste tiden. Det ”nye” Farmandsstredet og Ekstrem overvekt hadde tydeligvis fenget både medlemmer og ledsagere.

**Onsdag 4. oktober**, mitt i ”potetferien” møtte ” 11 (elleve) edsvorne menn til dugnad med raking med jernriver på ”hovedveien” gjennom seterkafeen. Takk til de fremmøtte. Vi venter større innsats av de resterende 49 ved neste korsvei.

      **Kommende onsdag (11. oktober)** skal vi se hvordan de har det på Kaldnes Brygge. Går det an å bo der? Er det mye støy bra bryggeutestedene? Er det en god investering?

Vi møtes på Kaldnesbrua (Carlsens bro?) på Kaldnes-siden kl. 1815. Ta med ledsager!

Arkitekt Torvald Bernhardt skal vise oss rundt.

      **Fredag samme uke (13. oktober kl. 19.30)** bør alle Tønsbergpatrioter og andre kulturelskende medlemmer i Jarlsberg RK ta med sin ledsager og møte opp på Oseberg Kulturhus: **"Gamle Tønsberg - evig ny"**
- en revykulturell vandring med
kjentfolk på by'n -
Tønsberg Sangforening 160 år. Byvandring i tekst, toner, sang og bilder. Guide er **Erling Dittmann** og konferansier Jarl Goli.
Tønsberg Sangforening har invitert kjentfolk og byens kulturliv til jubileumsfest. Du vil møte foruten sang-foreningen; ordfører, Stage Door, Sviskeprinsene, Tønsberg Amatørteater, Busserulls, Inger Bjar-Kessler, Mannskoret "Polydor".  Dette blir en kveld der vi skal understreke byens historie og aktuelle vitalitet.  Alle inntekter går til nytt orgel i Domkirken.  NB! Regien har vår egen **Carl Oscar Øhrn**

Billetter: Oseberg Kulturhus, tlf. 33 00 41 37 mandag-fredag 0900-1600, og 1 time før forestilling. billetter@osebergkulturhus.no  eller billettservice, tlf. 815 33133

      **Onsdag 18. oktober** i uke 42 tar Erland opp et spennende tema som bør engasjere: “Hvorfor lykkes noen samfunn mens andre kollapser?”

      **Onsdag 25. oktober** er det guvernørbesøk. Guvernør for distrikt 2290 dette rotaryåret er pensjonert tannlege Svein Aanestad fra Notodden. Jeg håper på godt frammøte denne dagen. Som vanlig vil komitélederne og andre utvalgte ha et formøte med guvernøren en time før ordinært møte, men detaljene her kommer jeg tilbake til.

      Tilslutt vil jeg minne om at i uke 44 er det IKKE ordinært møte for Jarlsberg RK onsdag 1. november, men intercity-møte **tirsdag 31.oktober kl. 1900**. ”Humor og ledelse” – ved Yann Robert Henriksen. **Sted: Tønsberg og Nøtterøy Bibliotek.**

Rotaryhilsen fra Tore

Solvang 6. oktober 2006

Gode rotarianere!

* Jeg tror alle som var tilstede på møtet på onsdag (og det var gledelig mange!) var enig med meg i det jeg sa til guvernør Svein Aanestad ved avslutning av møtet: "Et av de aller beste guvernørbesøk vi har hatt (hvertfall i min tid som medlem i Jarlsberg RK)". Jeg tror sannelig at han satte stor pris oss også, bare les hva han skriver i rapporten som er vedlagt. Lenke her: [**X**](http://rk12760.rotary.no/files/cms_userfile/Arkiv/Rapport%2C%20Jarlsberg%20RK.doc)
* Minner ellers om intercitymøtet på Nøtterøy og Tønsberg Bibliotek tirsdag 31. oktober kl. 1900 (Vi har ikke måte på onsdag). Se eller forrige melding nr. 6.
* Programmet 8. november er litt usikkert, beskjed kommer.
* 15. november er det styremøte og komitemøter. Sakspapirer til disse kommer.
* Nå skal jeg konsentrer meg om Rosenborg-Viking. Kanskje guvernøren blir bønnhørt om at Notodden og Viking skal spille i samme divisjon neste år! Ha en god kveld!
* Førstkommende tirsdag har Trine Otterstrøm og jeg invitert alle elever mellom 16 og 18 år på Greveskogen vgs. til et informasjonsmøte om Rotarys ungdomsutveksling. Tidligere norske utvekslingstudenter og utenlandske utvekslingsstudenter vi har dette skoleåret skal hjelpe til med å informere. Målet er å finne en kandidat vi kan sende ut. Det virker som ingen av klubbens medlemmer har barn eller barnebarn som kan være aktuelle kandidater.

Rotaryhilsen fra Tore

Gode rotarianere!

Kort melding med to viktige innslag:

1. **NB! Utsett innkjøp av julekort.** Begrunnelse: "Alle" husker foredraget til Gunnar Hjort og Marangu Hospital i Tanzania. Klubben gav spontant kr 5.000 og mange følte at dette var et prosjekt vi ville følge opp. For å få dette til har vår kreative Aksjespareklubb kommet med et forslag som styret går for.  Flotte julekortene, med kjente Tønsbergmotiver, malt av "vår" Herman K. K. settes i produksjon. Styret besluttet å sette prisen til kr. 15,- pr. kort og at det blir et obligatorisk kjøp på 10 kort pr. medlem, men med full anledning til å kjøpe flere kort. Overskuddet går til klubbens prosjekt om støtte til Marangu Hospital i Tanzania v/dr. ”Simba” Hjort.  Finn H. i aksjeklubben vil orienter mer om dette på kommende møter.
2. **Endring av vedtekter for Jarlsberg RK.** Som en følge av innføring av ny organisasjon av rotaryklubbene(CLP) må vedtektene endres. Harald med støtte av Trygve og Leiv har gjort en solid stykke arbeid og forslag til nye vedtekter ble behandlet på styremøtet onsdag. Styret besluttet å fremme endringene av vedtektene til behandling på klubbmøte 13.12.2006 og med forslag om at endringene trer i kraft fra 01.01.2007. Forslaget sendes ut til medlemmene i samsvar med § 9. Se vedlegg.

Ellers vil de to kommende møtene bli ledet av past president Harald i presidentens fravær. Lykke til med to spennende møtet som jeg er lei meg for å gå glipp av:

* onsdag 22.11: “Et liv i hengende snøre: Redningsmann i Nordsjøen” -  Yngve Bjørkestøl
* onsdag 29.11: “Terje Viken” - Trond Bart Andersen

Hilsen Tore.

Rotaryvenner!

Ja, nå er faktisk julen nærmere enn den har vært på over et år. Vi skriver lille julaften. Hummelvold og Barmen styrer med julemat på NRK 1. "O Helga natt" runger ut av TV-høytalerne, for hvilken gang har jeg ikke tall på. For egen del har jeg mer sans for "Julekveld i skogen" av Astow Ericson (ikke Otto Nielsen), spesielt når neste siste vers av originalen er med:

"Stillhet senket seg i stuen,
brutt av julerap og -stønn
fra de juleglade gamle
og den julesendte sønn
Men da fram på julebordet
sattes juledram og røyk
gjorde gamlemor et hallingkast
så sengehalmen føyk."

Dette verset er nemlig ikke med, verken i Otto Nielsen eller Rolf Just Nielsens utgaver som spilles i radio, sensurert av NRK sies det. Nok om det. Det er nok ikke bare negergutter og sydhavskonger som har fått lide.

Du finner hele teksten på: [http://www.stille-julenatt.org/sang24.htm](https://epost.vfk.no/exchweb/bin/redir.asp?URL=http://www.stille-julenatt.org/sang24.htm)

Her i huset er vi likt med skjema, 34 krumkaker er stekt og brente mandler står for tur. Regner med at andre rotarianere har det på samme måten. Gleder meg til julaften i morgen som jeg alltid har gjort. Skal feire med fire generasjoner fra 2 til snart 97 år til stede ! Alltid spennende med gaver for liten og stor.

Ellers opplevde de som deltok på nytt en stor torskemiddag på onsdag med nykokt torsk, nyskrevet torskevise av Erling og koring av høy klasse styrt av Knut fra Ramnes (hva folk fra den bygda kan)! Fins ikke maken i hele rotaryland! Takk til alle som bidro.

En spesiell takk til Per Johan og hans flokk som hadde ansvar for regien.

Lotteri på torskemiddag er også en god kombinasjon rent økonomisk sett, så også i år.  Takk for innsatsen! og husk: Om du ikke vant, støttet du en god sak.

Dersom ikke fikk med seg presidentens "tale", enten fordi du var forhindret fra å delta eller fordi du ble distrahert av torskeserverende damer, ligger også den vedlagt.

Takk også til Ulf som digitaliserte noen av høydepunktene: Disse kan du se ved å gå inn på møtekalenderen på vår hjemmeside. Filen er også vedlagt denne meldingen. NB! Filen er tung så det tar litt tid (noen minutter?)  å laste den opp, så hver tålmodig, du venter på noe godt!

Til slutt vil jeg ønske alle medlemmer av JRK med familier en riktig god jul og et godt og fredfullt nyttår! Velkommen til neste møte, som er på Rica Klubben onsdag 3. januar: Seniorskolen v/ rektor Thor Østby

Gode rotaryvenner!

Vi er nå inne i en periode med svært spennende møteprogram.

På presidenttreffet i Arendal 12. og 13. januar ble riktignok betegnelsen "folkeakademi" brukt lett nedsettende om enkelte rotaryklubbers virksomhet, men flere mente at det var helt nødvendig å ha et attraktivt program som trakk medlemmene opp av sofaen og til møtene. Så kunne man legge inn aktuelle rotarysaker som flest mulig kunne få med seg. På forrige møte valgte jeg å bruke lite tid på rotarysakene jeg hadde med fra presidenttreffet for at vi skulle få med mest mulig av Hydrogensamfunnet. Som kompensasjon finner dere et vedlegg med de viktigste sakene fra Arendal.

I tillegg et par bilder fra møtet der Norunn Otterstøm fortalte og viste bilder fra Ecuador på en glimrende måte.

Gleder meg til å høre om privatetterforskning i Tønsberg-distriktet i morgen og Thorbjørn Færøvik fortelle fra Kina 31. januar.

Presidenttreff i Arendal 12. og 13. januar 2007.

Presidenttreffets formål:

”Kilde til påfyll – stå  på – ikke legge inn årene for tidlig”.

Kort rapport:

      **CLP-status**, rapport fra fire klubber. Mye tid, også gruppearbeid ble brukt til dette. Inntrykk av at vi i Jarlsberg RK har kommer svært godt i gang. Stå på Leiv.

Det er behov for en ”kollektiv mental glideprosess”.

      **RYLA (Rotary Youth Leadership Award**), arrangør Sandefjord ØST 21. 24. mars Vindfjelltunet. Program kommer og min.15 kandidater ønskes 18 – 23 år koster klubben 3.500. Frist 1. februar. Kom med forslag!

      **GSE (Group Study Exchange)** 2. - 29. april 2007 Cornwall, UK.

Hva er det vi trenger og hva skal skje?

         Fire yrkesaktive mennesker mellom 25 og 40 år (helst i det øvre sjikt) med en relevant utdanning til det yrket de praktiserer.

         De må ikke være i slekt rett opp og ned med en Rotarianer.

         Ektepar kan ikke dra i samme team.

         En leder, med tilstrekkelige engelskkunnskaper, pågangsmot, evner til problemløsning og lederegenskaper. Vi trenger ingen supermann, men en likandes person. Det har vi mange av i Rotary !

         Dette skal vi ha på plass i svært rakst tempo, før 1. februar. Det som haster mest er teammedlemmene.

         De skal reise til Cornwall i England og bli der i  ca 4 uker fra 2. april – 30 april 2007.

         Alle utgifter dekkes inne rotarysystemet.

Kontaktperson: Knut Børge Knutsen, GSE-team koordinator

      **Ungdomsutveksling**. Noe svikende oppslutning i vårt distrikt 2290. For egen del skal vi sende ut en student neste rotaryår, Henrik Sperre Sundklakk. Han går første året på Greveskogen vgs. og ønsker seg til Sør-Tyskland. Vi får en student tilbake som vil koste oss noen tusenlapper. Herman Meier, Færder RK er ansvarlig for ungdomsutvekslingen i Norge (MDYEO)!

      **Medlemsregistrering**. Dette skje nå elektronisk og er sekretærens ansvar. Mange finurlige regler for hva som må til for at et fremmøte for å få godkjent fremmøte. Godt vi har en sekretær som er god i prosentregning.

      Hadde ellers en hyggelig reise tur/retur Arendal sammen med president Nils Terje Ottestad i Sem RK.

Gode rotaryvenner!

Vinteren er her fortsatt! Kuling fra nordøst og snø, akkurat slik det skal være i Vestfold i slutten av februar. Litt nesesnuft er det vel bland flere av dere, men ikke fortvil: Jeg ble bedre av bare å lese om *Eupatorium perfoliatum* i mandagsavisa til TB. Homeopati er vanskelig å forklare! Nok om det.

Denne gangen er det tre ting jeg vil fokusere på:

1. Medlemsutvinklingen. En oppfølging av Tors gode utfordring på møtet 14. februar.

Et mål for mitt presidentår var å holde medlemstallet på ca. 60, men gjerne øke antall kvinnelig medlemmer, samt vekke til live” noen sovende, yngre mannlige medlemmer. Jeg støtter derfor Tor når det gjelder å finne fram til kvinner som kan være aktuelle som medlemmer i Jarlsberg RK. Ha du en mulig kandidat i tankene, så ta uformel kontakt med vedkommende, først og fremst for å avklare om det er av interesse for vedkommende å bli medlem i rotary. Viktig å gi en objektiv informasjon om at rotary er hva rotary gjør! Brosjyrer kan skaffes av sekretæren. Ved positivt svar, informer kort om den videre prosedyren for verving av nye medlemmer som er beskrevet i § 7 i våre vedtekter slik:

**Innvotering av nye medlemmer.**

1.         Alle medlemmer av klubben har anledning til å foreslå nye medlemmer. Skriftlig forslag sendes styret. Den videre behandling av forslaget skal være konfidensiell.

2.         Styret skal anmode Klassifikasjons- og medlemskapskomiteen om å vurdere hvorvidt det foreslåtte medlem vil passe til en ledig klassifikasjon. Hvis komiteen finner dette i orden, skal den i rapports form vurdere medlemmets skikkethet i alle deler. Medlem bosatt utenfor klubbens område kan foreslås (til) som medlem når særlige grunner taler for det.

3.         Styret behandler komiteens rapport, og i fall to eller flere av et samlet styre er imot medlemskapet, skal søknaden ikke fremmes.

4.         Hvis styrets avgjørelse er positiv, blir forslag til nytt medlem gjort kjent i klubben.

5.         Hvis styret ikke har mottatt skriftlig begrunnet protest innen 10 dager fra navnet er gjort kjent i klubben, skal forslagstilleren eller annet medlem orientere det påtenkte medlem om Rotary og de rettigheter og plikter som medlemskap medfører.

6.         Vedkommende som er foreslått har anledning til å møte som reflektant på tre møter før endelig svar gis til klubben om medlemskapet aksepteres.

7.         Nye medlemmer betaler kontingent fra sitt første fulle halvår.

8.         Hvis styret har mottatt protest innen fristens utløp, skal denne behandles på styremøte. Hvis to eller flere av samlet styre vil ta protesten til følge, skal forslaget til medlemskap ikke godkjennes.

9.         Når et nytt medlem er valgt, i henhold til ovenstående regler, skal sekretæren utferdige medlemskort og informere generalsekretæren i Rotary International.

10.        Presidenten er ansvarlig for makulering av rapporter etc. i forbindelse med forslag til nye medlemmer.

Lykke til med vervingsarbeidet! Jeg kan ikke love noen vervingspremie ut over hederlig omtale!

1. Neste sak jeg vil lufte er IT-kompetansen til medlemmene i klubben?  93,3 % har nå e-post og **jeg regner** med at det går greit for de fleste å betjene inn- og utboksene i postkassa. **Jeg har også en følelse** av de fleste er innom vår hjemmeside og via den kan ”klikke” seg videre i rotarysystemet (f.eks. til distrikt 2290 med alle klubbene, NORFO og RI). Regner jeg galt og har jeg en gal følelse?? Er det noen av dere ”det ute” (som det heter i den virtuelle verden) som trenger litt IT-oppfølging, så ta kontakt. Det er mange i klubben som kan mye, svært mye om dette og som sikkert kan bidra med hjelp til de som trenger det.

1. Turen til det nye operabygget med påfølgende bespisning på DS Louise onsdag 14. mars med avreise kl. 1630.

Det er nå 34 påmeldte og turen går som planlagt, men det er fremdeles ledige plasser. Derfor meld deg på mens det fortsatt er plass. Frist 28. februar.

Lykke til med komitemøtene i kveld og vi gratulere alle kong Harald med sin 70-årsdag i dag.

Minner også om de to neste møtene med spennende temaer:

28.2.: NOKAS-ranet

7.3.:  Vestfoldbanens fremtid.

Solvang 21. februar 2007

Tore G., president

Gode rotarianere!

Vi går nå inn i en periode med mange møter utenfor "egen hule".  Ta gjerne med ledsager. Det er alltid koselig å dra "på tur" sammen.

Allerede til onsdag møtes vi kl. 1815 i det nye Mediahuset til Tønsbergs Blad (tidligere Pelagosgården) for å leke journalist for en kveld på medialabben. Spennende!

Onsdag deretter er midt i påskeuka, så da koser vi oss i sola i hagen, ved sjøen eller på fjellet.

God påske alle sammen!

**Deretter følger "utemøter" i rask rekkefølge:**

|  |  |  |
| --- | --- | --- |
| 15 | 11.04.07 | Internett- og annen datatrening på Greveskogens datalab. Oppmøte Greveskogen vgs. kl. 1815 utenfor inngang A.  |
| 16 | 18.04.07 | Vi besøker Høyjord stavkirke - fellesutflukt med ledsagere.  Oppmøte? |
| 17 | 25.04.07 | De nye komiteene møtes. De nye komitelederne kaller inn. |
| 18 | 02.05.07 | Vårdugnad på fylkesmuseet.  |
| 19 | 08.05.07 | NB! Tirsdag. Intercitymøte, auditoriet Statens Park  |
| 20 | 16.05.07 | Vi møter i Rotary-porten, vakt Tønsbergmessa, vaktliste kommer fra Samfunnskomiteen. |
| 21 | 23.05.07 | Carl von Linne, 300 år siden hans fødsel. Ved godvær møter vi han på Slottsfjellet. |
| 22 | 30.05.07 | Åpent møte. **NB! Første møte i Blanca-salen dette kvartalet!** |
| 23 | 06.06.07 | Egoforedrag Sverre Linnestad |
| 24 | 13.06.07 | Mitt år i Mexico, v/ Trine Otterstrøm  |
| 25 | 20.06.07 | Besøk på Essorafineriet |
| 26 | 27.06.07 | Presidentskifte, laks og jordbær i Storgaten 11 kl. 1900. |

Som dere ser er det faktisk kun tre møter i Blanca-salen i 2. kvartal. Vi sparer penger på det! Alle ønskes vel møtt til et spennende og variert vårprogram!

Mvh Tore G., president

Gode påskebrune, forblåste og kanskje innesnødde rotarianere!

Håper at alle har hatt en minneverdig påske på alle måter. For egen del har det vært hjemmepåske med korte utflukter, besøk av familie og venner, vi har studert skumle værkart og nytt sola i le mot vind på egen balkong.

Et av høydepunktene var turen til Stavern skjærtorsdag. Fantastisk folkeliv med utstillinger av kunst utformet på lerret, av glass, av smijern og syrefast stål (bl. a. glade fisker og kloke ugler), keramikk og tekstiler av ulike slag.

Stavern får det til både i selve byen og inne på festningsområdet!

Kaffe og kake på de Gule galleri med Øyvind Sand-utstilling hørte også med samt lunsjbord på Wassilioff.

Til saken:

Til onsdag er det IT-kveld på Greveskogen vgs., inngang A, rom 246 kl. 1815. Det er det første utemøtet av 7 i dette kvartalet.  Jeg har hyret vår IT-ansvarlig Nils Christian Dahlby som gjerne vil ha konkrete ønsker fra dere om hva han skal ta for seg. Det blir neppe tid til "alt", men jeg setter opp en hovedmeny som dere kan hente fra og sende meg i løpet av morgendagen og fram til kl. 12.00 onsdag.

**Meny:**

* e-post
* søke på internett
* lage PowerPoint-presentasjoner (slik de fleste av våre foredragsholdere har benyttet)
* sikkerhet på nettet
* "sikker lagring" av filer vi ikke vil miste ved PC-kræsj
* annet?

Mvh Tore, president

Gode rotarianere!

Full vår i slutten av april. En kveldstur gjennom Greveskogen, ned Kjellelia opp på utsiktspunktet på Frodeåsen bekreftet det til fulle. Hvitveisen dekker skogbunnen nå mens den har sin sjanse. Snart vil bladene på lauvtrærne skygge den ut og den lever videre ved hjelp av sine næringsrike rotstokker skjult i skogbunnen.

Slåpetorn dekket skråningen mot sørvest i Frodeåsen med et lett, hvitt slør. Blåbær sto i blomst og humler og bier var på næringssøk langs stien over toppen og ned til Messeamfiet og det minner meg om årets vaktliste for rotaryporten på Tønsbergmessa:

|  |  |  |  |
| --- | --- | --- | --- |
| DATO | KLOKKESLETT | NAVN | NAVN |
| Lørdag 12.mai | 14.30-18.00 | TORE  | GULLIKSEN  | SVEN  | GJESSING  |
| Lørdag 12.mai | 18.00-21.00 | PER OLAV  | PYTTERUD  | JAN HENNING  | SKAAR   |
| Søndag 13.mai | 14.30-18.00 | LASSE  | BJARØY  | ROLF  | HARTO  |
| Søndag 13.mai | 18.00-21.00 | CARL OSCAR  | ØHRN  | ULF  | BRÆNNE  |
| Mandag 14.mai | 16.30-21.00 | PER AAGE  | LARSEN  | JAN EGIL  | HEKTOEN  |
| Tirsdag 15.mai | 16.30-21.00 | TORE  | GJELSÅS  | JAN ANDERS  | ROKNE  |
| Ondag 16.mai | 16.30-21.00 | ODDVAR  | HOLMØY  | HARALD   | EIE  |
| Torsdag 17.mai | 13.30-17.00 | FINN  | HANSEN  | VIDAR  | GJELSÅS  |
| Torsdag 17 mai | 17.00-20.00 | PER JOHAN  | FEET  | TORMOD  | PETTERSEN  |
| Fredag 18.mai | 16.30-21.00 | KNUT  | ROBERG  | FRITJOF  | TANGE  |
| Lørdag 19.mai | 14.30-18.00 | FINN  | HANSEN  | JOHAN FRITHJOF  | KJØRBOE  |
| Lørdag 19.mai | 18.00-21.00 | TROND  | AAS  | EDVAR-STÅLE  | OTTERSTRØM  |
| Søndag 20.mai | 14.30-18.00 | PER CHR.  | HANNESTAD  | JOHN  | VIKNE  |
| Søndag 20.mai | 18.00-21.00 | TORMOD  | PETTERSEN  | FINN  | HANSEN  |

**Dersom din vakt ikke passer, må du selv sørge for å bytte med en annen.**

Vennlig hilsen fra samfunnskomiteen 2006/2007

Vaktlista har også ligget ute på vår hjemmeside i tre uker. Billettbua ved porten har stått hardt brannskadet i flere uker, men nå er ny bu er nå på plass, sikkert med de nødvendige fasiliteter til vår billettselgende venninne.

Før Messevaktuka er det dugnad på Fylkesmuseet onsdag 2. mai med oppmøte på seterkafeen kl. 1815. Tormod sier at vi bør ta med stål- og jernriver og greinklippere. Alle bør ta med arbeidshansker. Tormod er i Italia neste uke og ønskes god tur dit, men Finn Hansen skal innta hans rolle under dugnaden.

Liste over arbeidsoppgavene fins i et annet vedlegg til denne meldingen.

Tirsdag 8. mai er det intercitymøte i auditoriet i Statens park, kl. 1815.

Tema:   ”Fra kornmonopol til internasjonalt havbruksselskap ”

v/ Ove Fløtaker.tidl. adm. dir i Statens Kornforretning og

konsernsjef i Statkorn Holding AS Cermaq ASA

12. – 20. mai blir det som nevnt vakt for mange i rotaryporten på Tønsbergmessa.

Onsdag 23. mai er det 300 år siden Carl von Linné ble født. Det feires selvfølgelig over hele Sverige, men også visse steder i Norge, bl.a. på Slottsfjellet. Møt opp ved Slottsfjellstårnet kl. 1815.

Det får være nok for denne gang. Fortsatt god søndag til alle!

30. mai er vi igjen tilbake i Blanca-salen på Klubben med Åpent møte.

Solvang 29. april 2007

 Vennlig hilsen Tore, president

Gode rotarianere!

Kort melding denne gangen:

Dugnad på Fylkesmuseet og vakt i rotaryporten våren 2007 er historie. Takk til alle som har gjort en innsats for Jarlsberg rotary.

Oppmøtet på seterkafeen var kanskje noe under normalen (ca. 31 %), men de som deltok gjorde en glimrende innsats. Bildene på hjemmeside viser det med all tydelighet.

Rotaryporten har stor sett også blitt bemannet etter planen til Samfunnskomiteen, men noen har måttet trå til litt ekstra, ikke minst Finn og Tormod. Ekstratakk til dere!

I morgen onsdag 23. mai er det møte på Slottsfjellet i botanikkens tegn. Den store svenske botanikeren Carl von Linné ville vært 300 år!! Det markeres ikke bare i Sverige, men også i Norge med ulike arrangementer. Botanisk Selskap for Tønsberg og omegn er også invitert til Slottsfjellet. Avisen kommer også!  Kanskje også selveste Linné???

Vi starter ved selve Slottsfjelltårnet kl. 1815 og tar deretter en rundtur på fjellet og avslutter nede ved seterkafeen. Parkerer dere der før dere går opp til tårnet, så pass på og ikke parker der det er reservert for buss og taxi. Det vil koste kr. 500, hvilket jeg fikk erfare på befaringen i kveld.

Håper at så mange som mulig **med ledsagere** blir å treffe på fjellet over byen i morgen kveld. Været blir bra, men på Slottsfjellet blåser det!

NB! Når Botanisk selskap er på tur tar vi gjerne en rast underveis med kaffe og litt og bite i.

Neste møte blir onsdag 30. mai i Blanca-salen på Rica Hotell Klubben. Tema: Åpent møte!

Mvh Tore G., president

Gode rotaryvenner!

Nå lakker og lir det med dette rotaryåret også, litt vemodig, men også litt deilig. Jeg kommer tilbake til en oppsummering om 12 dager.

I dag har jeg vært i 80-årslag. Vår Paul Harris Fellow Erling fyller 80 år i dag og jeg deltok på en mottakelse på Borge Hotel sammen med nesten 80 andre personer. Hilsener fra klubben ble overbrakt og jeg roste han for sine alltid ferske og lett syngbare torskeviser. Kan hende det blir en ny laksevise på presidentskiftet onsdag 27. juni også, hvem vet. Erling er i hvertfall invitert. Han satte veldig pris på at klubben husket han (det skulle bare mangle)!!

Håper også at så mange som mulig av klubbens medlemmer vil delta på presidentskiftet med laks og jordbær, se egen e-post fra dyktig leder av fest- og kammeratskapskommiteen, Per Johan.

På siste møte fikk vi høre om Trine Otterstrøms opphold i Mexico; glimrende presentasjon som dessverre for mange av medlemme gikk glipp av. Utvekslingsstudenten vi sender ut kommende år, Henrik Sperre Sundklakk presenterte seg også.

Til onsdag er det besøk på Essorafinereriet på Slangenstangen. Møt opp i porten kl. 1815, det blir servering, video og omvisning. Selv er jeg i Firenze med omegn, men Leif overtar styringen, så at er under kontroll.

Vi sees onsdag 27. juni i Storgaten 11 kl. 1900

Fra Leiv 2007-2008:

Kjære rotaryvenner!

Takk for sist til alle dere som deltok på presidentskiftemiddagen onsdag kveld. Det ble en hyggelig kveld med både høytidelige og uhøytidelige innslag. Kveldens største overraskelse var nok at klubben fikk en ny Paul Harris Fellow, nemlig Knut Steingrimsen! Det var særdeles fortjent og populært! Vi gratulerer Knut igjen! Så med Erling, Thormod og Knut har vi nå en troika som virkelig gir klubben tyngde.

Møteprogrammet for de første 3 måneder er nå klart:

Uke Dato Program

27 04.07.07 Jordbær hos president Leiv.

28 11.07.07 Boccia hos Per Chr Hannestad

29 18.07.07 Vi besøker andre klubber

30 25.07.07 Vi besøker andre klubber

31 01.08.07 Knut Roberg guider oss i Tønsbergs eldste bygning- Sem kirke

32 08.08.07 Komiteene møtes

33 15.08.07 Om verdi- og miljøprosjektet Gaia v/ Britt Wenke Kløvstad

34 22.08.07 Bedriftsbesøk.

35 29.08.07 Muligheter og trusler for norsk landbruk v/ Per Asbjørn Andvik

36 05.09.07 Vedtektsfestet møte

37 12.09.07 Vestfoldbanens fremtid v/ Ole Kontorp

38 21.09.07 Vi markerer klubbens 30 første år i Tollbodens selskapslokaler

39 26.09.07 Dagligvarehandelen- utviklingstrekk v/ Sverre Rune Kjær

Onsdag 3.7: Tradisjonen tro inviterer presidenten til jordbær på første møte.

Adresse: Nedre Vargvei 15 (I krysset Nedre Vargvei / (Reinveien) Rådyrveien), Husvikåsen. Se kart:

[http://www.gulesider.no/kart/map.cw=10.4557727323741&ps=5&tool=zoom&n=59.2591906399379&s=59.2490872531285&e=10.4857727540761&scrollX=0&scrollY=0&offset=0&companies=&drill=&persons=leiv+%F8ye+t%F8nsberg](https://epost.vfk.no/exchweb/bin/redir.asp?URL=http://www.gulesider.no/kart/map.cw=10.4557727323741%26ps=5%26tool=zoom%26n=59.2591906399379%26s=59.2490872531285%26e=10.4857727540761%26scrollX=0%26scrollY=0%26offset=0%26companies=%26drill=%26persons=leiv%2B%25F8ye%2Bt%25F8nsberg)

Av praktiske grunner vil jeg be de som planlegger å delta på jordbærmøtet, å gi meg beskjed noen dager på forhånd.

Onsdag 1.8: Knut Roberg guider oss i Tonsbergs eldste bygning - Sem kirke. Vi møter utenfor kirken kl 18:15. For øvrig fant jeg denne informasjon om Sem kirke:

[http://www-bib.hive.no/tekster/sem\_slagen/kulturhistorie2\_1/sem\_kirke.html](https://epost.vfk.no/exchweb/bin/redir.asp?URL=http://www-bib.hive.no/tekster/sem_slagen/kulturhistorie2_1/sem_kirke.html)

Ledsagere er velkomne!

Det er gjort noen justeringer i komitesammensetningen, se vedlagte oppdaterte liste. Spesielt gjøres det oppmerksom på at Knut Aandal har påtatt seg vervet som komiteleder for TRF-komiteen. Dette fordi Per Ivar har spesielt stor arbeidsbelastning på jobben for tiden.

Med dette ønskes dere alle en riktig god sommer sammen med deres nærmeste!

Med vennlig sommerhilsen

*Leiv Øye*

*Nedre Vargvei 15*

*3124 Tønsberg*

*Tlf. 333 25 995*

*mobil 951 84 605*

Kjære rotaryvenner

**Første møte i september, 5.9.,** er vedtektsfestet møte med følgende agenda:

1.                  Styrebeetning 2006/2007, se mail fra Tore G.

2.                  Regnskap 2006/2007, se mail fra Tore G.

3.                  Budsjett 2006/2007, se vedlegg

4.                  Registrering i enhetsregisteret

5.                  Rapport fra komitelederne

6.                  Opplegg utvekslingsstudent

**Til møtet 12.9** har vi fått en ny avtale med Ole Kontorp. Tittelen på hans foredrag er "Vestbanens fremtid"!

**Den 19.9.** er klubben 30 år. Det skulle blitt feiret **fredag 21.9,** men på grunn av laber interesse, må dessverre dette arrangementet avlyses. Ved påmeldingsfristens utløp var det kun 15 påmeldte medlemmer (27 med ledsagere). Å arrangere jubileumsfest for fjerdedelen av medlemmene, er forlite til å få jubileumsstemning. Dessuten ville også kuvert-prisen på Tollboden blitt høyere med så få deltagere. Det er selvsagt kjedelig å måtte avlyse arrangementet, ikke minst for de som hadde meldt seg på og gledet seg til dette klubbjubileet, men oppslutningen ble for liten. Alle som har meldt fra og beklaget at de ikke kunne delta, er enten på reise eller har andre avtalen den kvelden, og det må vi respektere.

**Til vårt siste møte i september, 26.9,** vil Sverre Rune Kjær ta for seg Utviklingstrekk i dagligvarehandelen.

Vi sees på møtet til onsdag!

Mvh

Hei

Kort referat fra dagens vedtektsfesta møte:

1.    Ettersom jubileumsfesten 21.9. måtte avlyses, blir det møte onsdag 19.9. Da har klubben bestått på dagen 30 år.  Møtet avholdes på Tollboden. Først blir det omvisning i museet v /Ragnar S.  Deretter samles vi for "mimring", med forfrisning og snacks. Ledsagere er hjertelig velkomne. For å få oversikt over hvor mange som kommer, ber jeg om tilbakemelding innen 11.9 på antall (1 eller 2).

2.    Kontingenten ble vedtatt hevet med kr. 100,- pr halvår, fra kr. 800,- til kr 900,-.

Vi sees på neste møte!

Hilsen Leiv

Kjære rotarianere!

Værmeldingen er helt topp for morgendagen med tanke på Jarlsberg RK's

 **Dugnad på Slottsfjellet/Seterkafeen**

Møt opp med godt humør og hagesaks, så blir det helt sikkert en hyggelig ettermiddag.

**Prioriter Rotary  -  bli med på et lite løft for lokalmiljøet!**

Vi sees i morgen onsdag kl 18:15.

Med vennlig hilsen

 Leiv

Gode rotarianere!

Aller først stor takk til alle som møtte til dagens dugnad! Det ble utført et skikkelig arbeide som ble satt meget stor pris på!! Kringle med kaffe på Seterkafeen i etterkant smakte ekstra godt, samtidig som praten gikk livlig!

Siden neste innemøte først er den 24.10, med guvernørbesøk, må jeg ta to saker på mail:

1.    Se vedlegg "Guvernørkandidat ....". Inger-Britt Zeiner fra Færder RK er foreslått. Frist for kommentarer/innsigelser er 25.10.

2.    Se vedlegg "GSE-utveksling .....".  Forslag til kandidater?

Da sees vi neste onsdag på intercitymøte.

Med vennlig rotaryhilsen

*Leiv Øye*

*Nedre Vargvei 15*

*3124 Tønsberg*

*Tlf. 333 25 995*

*mobil 951 84 605*

**Påminnelse**

**Kjære rotarymedlemmer og ledsagere!**

**Onsdag 31.10 kl 18:15 møtes vi til kulturaften på Furustrand!**

**Denne kulturaftenen må du ikke gå glipp av! Det blir en aften med "Piker, vin og allsang".**

**Drikke kan kjøpes på stedet - og med god drikke blir allsangen sikkert enda bedre.**

**OBS, OBS!  Svein Wollert-Nilsen stiller kl 17:15 for omvisning på det nye anlegger (Kong Ring) for alle interesserte!**

**Si JA til Rotary og møt opp på onsdag!**

**Hilsen Leiv**

Kjære rotaryvenner

På neste møte, onsdag 5.12., skal vår Jack Anderssen sammen med en arbeidskollega, foredra "**Om behandling av kjøtt**". Og dette tema burde være ekstra aktuelt nå i julemåneden! Ta med ledsager på dette møtet for her blir det mye interessant informasjon for alle! Men merk: vi kan ikke benytte Blankasalen den kvelden, men heldigvis har Klubben stilt et like stort lokale til disposisjon, nemlig **Ballsalen**, som ligger i etasjen over Blanka.

Uka etter, onsdag 12.12, er det også en av våre medlemmer som vil foredra, nemlig Erland Eggen. **Han vil ta for seg Norsk u-hjelp og stiller spørsmålet: Hvordan evaluere resultatene?**

Den 19.12 "**synger vi julen inn med torsk og mye mer**". Og vår torskemiddag må du ikke gå glipp av!

Programmet for 1. kvartal 2008 er sendt til trykking, se vedlegg. Programkomiteen har gjort en solid jobb som har resultert i et meget spennende kvartal-program.

**SI JA TIL ROTARY** og kom på møtene!

Med vennlig rotaryhilsen

Leiv

Gode rotaryvenner!

Takk for sist, for en som alltid hyggelig torskemiddag! Alle savnet vi selvsagt Erling D., som ikke kunne møte på grunn av sykdom. Men, som det ble sagt: Erling var med oss gjennom sin torskevise! Årets torskevise var nemlig klar i god tid før møtet og kunne dermed avsynges i god tradisjon.

Det har flere ganger kommet opp et ønske om å samle alle visene som Erling har bidratt med gjennom så mange år. Tror faktisk at også Erling kunne vært interessert i det. Jeg har i den forbindelse utfordret webmaster Tore om å samle torskevisene og legge dem ut på vår hjemmeside. Tore har tatt utfordringen på strak arm, bare dokumentene kan skaffes til veie. Som en god begynnelse følger vedlagt årets torskevise.

Jeg gir da ballen videre til Tore Gj. som nok vil holde oss orientert om hvilke viser han har / ikke har. Antar at vi alle må være behjelpelig med å grave i gamle arkiver for å finne absolutt alle Erlings viser.

Vårt første møte på nyåret er onsdag 2. januar. Da vil Sven Gjessing gi oss en spennende reiseberetning fra India! Møt opp og hør på Sven - det er alltid interessant å høre hans beretninger.

Den 9. januar blir det nok et interessant foredrag, nemlig "Finanshuset Pareto - drivkrefter bak suksess", v/ partner Jon Kummen.

De to siste ukene av januar vil jeg delta på en rundreise i Mexico. Visepresident Jon trer i mitt fravær inn og leder møtene.

Da vil jeg bare ønske alle et riktig godt nytt år, og håper at vi får et fortsatt godt samarbeid i klubben!

Men vennlig rotaryhilsen

Leiv

Gode rotaryvenner

Jeg er nå hjemme igjen etter en fantastisk tur til Mexico. Gro og jeg deltok på Startours temareise, hvor temaet var Mayafolket; *denne fascinerende kulturen som bygde observatorier for å studere stjernehimmelen, hadde en kalender nesten like nøyaktig som vår egen, og som var kjent for sine brutale offerseremonier hvor gudene fikk suge til seg energien fra et blodferskt, bankende menneskehjerte.  Mayafolket satte uutslettelige spor etter seg, ikke minst i form av sine templer og pyramider, og i dag er disse Yucatans fremste turistattraksjoner.* I tillegg til denne historiske fokuseringen, ble det også tid til diverse naturopplevelser som f.eks. båttur i våtområdene til tusenvis av flamingoer og tur i regnskogområder. Siste uka gikk med til sol og bad på utmerket strandhotell ved det Karibiske hav.

1.    Oppdatering medlemsregister

         Jeg må igjen minne om viktigheten av å ha et oppdatert medlemsregister på vår hjemmeside. Dette gjelder ikke minst telefonnr. og mobilnr. Melding sendes sekretær (Edvard Ståle Otterstrøm)  og/eller webmaster (Tore Gjelsås). Når det gjelder endring av email-adresse, er det fint om også presidenten får melding for å kunne ha en ajourført distribusjonsliste. Dersom et medlem skal sende info til alle andre medlemmer, bør distr.lista på presidentens siste utsendelse benyttes.

2.    Knut Aandahl, som har foreslått Knut Gisholt som nytt medlem, er nå orientert om at det ikke er kommet innsigelser på forslaget fra noen av medlemmene.

3.    Onsdag 13.2 er avsatt til "Komiteene møtes". Komitelederne innkaller. La gjerne møtet bli en kombinasjon av kameratskapskveld og komitemøte.

Da sees vi på Furustrand til onsdag!

Med vennlig rotaryhilsen

Leiv

Gode rotaryvenner!

Vel overstått påske til dere alle!

1.    Det har ikke kommet innsigelser fra noen i klubben vedr. de to søkerne om medlemskap.  Forslagsstillerne er derfor bedt om å informere Gerd Elisabeth Henriksen og Sidsel Nachtstern om Rotary og de rettigheter og plikter dette medlemskapet medfører.

Søkerne har anledning til å møte som reflektanter på tre møter før endelig svar gis til klubben om medlemskapet aksepteres.

2.    I morgen 26.3 var det satt opp møte med utvekslingsstudent Josy-Ann. Dessverre har hun måttet melde forfall.  I stedet vil vi da ha et åpent møte hvor vi vil ta opp aktuelle nyhetssaker fra fjernt og nær, med korte forberedte innlegg og debatt.

3.    Bedriftsbesøket den 4. juni på Stamhuset må dessverre utgå. I stedet er nytt møte med utvekslingsstudent Josy-Ann satt opp den onsdagen.

Da håper jeg å se så mange som mulig av dere på morgendagens møte, hvor det kan bli både heftige diskusjoner og saftige kommentarer!

Vel møtt!

Med vennlig rotaryhilsen

Leiv

Gode rotaryvenner

Hei

Endring vedr. lokale og program for 4. kv.

1.    Møtet onsdag 2.4 holdes i restaurant Amadeus (restauranten vi går igjennom for å komme til Diningen hvor vi har vært tidligere)

2.    Onsdag 16.4 holdes møtet i Kristina.

3.    2 møter er byttet om.

        a.    Onsdag 16.4 blir det Egoforedrag v/ to av klbbens seniorer.

        b.    Onsdag 23.4 blir det Konkurranse/utfordringer for sivil luftfart v/ Morten Kjellesvig

Vennligst noter endringene. Tore oppdaterer programmet på vår hjemmeside.

Med vennlig rotaryhilsen

Leiv

Onsdag førstkommende besøker vi Historielagets museum på Vallø hvor "**Minner fra bombingen av Vallø i 1945 v/ Jan Antonisen**" står på programmet. Det vil også bli mulighet for omvisning i historielagets lokaler.

Historielagets lokaler er lette å finne, de ligger nemlig rett vis a vis Vallø kirke, godt merket!

Det blir avholdt vinlotteri og solgt kaffe under møtet. Inntektene fra både lotteri og kaffesalg går uavkortet til historielaget!

Dette blir et "historisk" møte, så jeg håper at veldig mange har anledning til å komme!

Med vennlig rotaryhilsen

Leiv

Gode rotarymedlemmer!

I ettermiddag møtes vi ved Seterkafeen kl 18:15 for å utføre vår tradisjonelle vårdugnad på Slottsfjellet. Vi stiller i arbeidstøy, og ta gjerne med grensaks om du ikke har blitt spurt om å ta med annet arbeidsredskap. Med det været vi har nå, blir nok dette en hyggelig "sommerkveld".

Den 21. mai skulle vi hatt besøk av Inger Kløkstad med teamet "Vårt daglige brød". Dessverre har Kløkstad meldt avbud til den onsdagen. I stedet har vi engasjert redaktør og skribent Einar Aarås (er medlem i Tønsberg Rotaryklubb) til å snakke om ”glimt fra pressens historie..”.  (Fint om Tore GJ. oppdaterer Møtekalenderen).

Vi sees i ettermiddag!

Med vennlig rotaryhilsen

Leiv

Gode rotaryvenner!

Nå er det igjen tid for bedriftsbesøk. Førstkommende onsdag har vi følgende program:

Bær- og grønnsakdyrking i Norge. Bedriftsbesøk hos Hans Th Fosaas, Kjærnås Gård, Nøtterøy (Kirkeveien 113).

Møt opp og få oppdatert informasjon om hva som skjer innen bær- og grønnsaksgyrking i dag! Forøvrig regner jeg med at dette møte blir ute i det fri, og det passer jo utmerket med det været vi har nå for tiden.

Bær- og grønnsaks-interesserte ledsagere er også hjertelig velkomne!

Vi sees på Nøtterøy onsdag kl 18:15.

Med vennlig rotaryhilsen

Leiv

Fra John 2008-2009:

Kjære rotaryvenner

Et rotaryår er passert og et nytt følger med ny president. Jeg vil berømme arrangementskomiteen for et svært vellykket møte ved presidentskifte 25/6. Et lite skår i gleden var at Knut Gisholt, som skulle tas opp som nytt medlem ble forhindret fra å komme, men vi vil finne en ny passende anledning.

Til de som ikke var tilstede og fikk nytt programmer; se Tore G. sin info og jeg fyller på litt. Første møtet 2/7 bli "jordbærmøte" med Ferdinand som vert og Carl Oscar refererer fra arbeidet med Round Trip, se veibeskrivelse sendt fra Leif 19/6. Møtet 9/7 blir boccia ved Surkabua ved Vallø båthavn med Per Johan som stevnegeneral. Det blir en verdig avslutning  rundt premieutdelingen. De to neste onsdagene kan andre klubber besøkes. Første møtet på Klubben blir 30/7 der vi har invitert ass.guv Svein Bergsholm,Stokke Rotary, som skal informere aktuelt om rotary og deretter 5 min. info fra hver komité om arbeidet så langt. Første møte i august kommer guvernøren på besøk og det presiseres møteplikt for alle ledige medlemmer, Dette er hans første møte på  reiserunden, og vi må bestrebe oss at han skal huske oss også når hans siste møte er gjennomført.

Så Round Trip!

Vi er ikke i mål med innkvartering, tre komiteer har så langt ikke gitt tilbakemelding til Carl Oscar om at de har funnet en familie som kan ordne med overnatting. På medlemsmøtet 2/7 skal Carl Oscar informere om arbeidet og han hadde forventet at alt skulle være på plass, men slik er det altså ikke!! Jeg vil anmode alle om å vurdere på nytt og skulle det være noen fra de komiteen som allerede har fylt sin kvote som kan bidra, er jeg dobbelt takknemlig. Ta da kontakt med egen komiteformann som igjen kontakter Carl Oscar. Dette må vi klare, jeg vil nødig be andre klubber om hjelp.

 Sommerlig hilsen

 John

Månedsbrev juli -08

Kjære Rotaryvenner

Jeg vil i slutten av hver måned se tilbake på de møtene vi har hatt og på hva vi har i vente. Det er imidlertid denne gangen naturlig å starte med presidentskiftet og i tillegg ta med guvernørbesøket, da det i juli var få medlemsmøter.

Leiv og jeg retter en takk til alle som deltok på laksemiddag ved presidentskiftet. Arrangementskomiteen hadde regien i sin hule hånd og ”vår” alles Erling Dittmann gledet oss med sitt besøk og sine torskeviser.

Ellers fikk innkommende en pen sjekk fra Aksjeklubben. Styret vil forvalte midlene som best de kan, vel vitende om det krevende arbeidet som ligger til grunn for slike overskudd, mange takk!

Så rettes en spesiell takk til Ferdinand som stilte hus og hage til disposisjon for jordbærmøte. Det eneste vi ikke misunner han er gressklipping og luking. Takk for velvillighet til deg Ferdinand og til Peer med hjelpere for tilrettelegging.

Møtet 9/7 med klinkekuler på Surka har Tore G. gitt et utmerket referat fra, dette synes å kunne bli en slager i framtiden.

Deretter hadde vi to uker med møtefri, før ass. guvernør Svein-Erik Bergsholm fra Stokke Rotary holdt et spennende foredrag om sin rolle og forhold rundt Rotary som han ønsket å fokusere på. Han kom med mange innspill, og vi skulle vært noen flere på møtet.

Til slutt synes jeg vi hadde et vellykket møte med vår guvernør Per Filseth. Både ved middagen i forkant, i møte med komiteformenn og i det avsluttende medlemsmøtet viste han seg som en ledig og romslig mann som jeg tror distriktet skal få mye glede av.

Våre møter i august vil i fortsettelsen først være et sammen med round-trip deltakerne på Tønsberg Sjøfartshistoriske Senter. Møt opp og delta aktivt for å vise hva Rotary står for.

Komitemøtene bør vel fortsatt bruke tid på ideer og planer og formennene vil snart få anledning til å legge fram arbeidene.

Hva ”vårt daglige brød” vil gi oss vet jeg ikke bortsett fra at ”i vårt ansikts sved - - - -  ”

                                            President John

Månedsbrev august -08       Kjære Rotaryvenner

Først vil jeg benytte anledningen til å takke alle som har bidratt til at klubben har klart å gjennomføre et svært godt ”round trip” arrangement. Jeg vil spesielt takke Carl Oscar som leder av TRF-komiteen, og videre vertsfamilier, mannskap til alle aktivitetene på dag- og kveldstid, samt hente- og bringetjenester. På klubbens vegne, takk til dere alle som stilteopp i en sommerperiode det ikke er lett å mobilisere.Guvenørbesøket på første møtet er det allerede knyttet kommentarer til.  Per Filseth har i ukebrev på en veldig hyggelig måte takket for møte, som går til oss alle. Han beskriver en veldrevet og humørfylt klubb med rotary-faglig kompetanse og gode mål!! Vi kjenner oss vel alle igjen.Tønsberg Sjøfartshistoriske Senter var en glimrende ramme på neste møte, spesielt tilrettelagt for våre ”round-tripere”. Uheldige omstendigheter gjorde at foredragsholder ikke kom, men igjen; etter 3 min. overtok egne krefter med Tormod P. i spissen og loste oss elegant gjennom programmet.

Komiteer og styret har holdt sine møte. Jeg har mottatt 4 referater og registrer at det arbeides godt i komiteene. Carl Oscar kommer sterkere tilbake, han pusler visstnok med andre oppgaver også.

Vårt daglige brød, denne gangen servert av  Inger Kløkstad, var i høyeste grad et smakfullt foredrag. Størst innsikt fikk vi vel i hennes daglige brød, men mange spørsmål viste at temaet var interessant. Første 3.min ved Jack svarte til forventningene og jeg ser fram til mange fine innlegg, neste gang får Ulf ordet.

På møteagendaen for september vil det bli tatt opp 2 nye medlemmer på vedtektsfestet møte 3/9. Jeg regner med stort frammøte for å ta imot! Komiteformenne får også 5 min. hver for å gi oss status fra sine komiteer.

På dugnaden 10/9 har styret bestemt at vi utvider arbeidstiden med ½ time, selvfølgelig frivillig. En forutsetning er at arbeidsoppgavene er tilrettelagt for en slik innsats. Bevertningen i etterkant vil være forbeholdt sliterne som står løpet ut.

 President John

Månedsbrev september – 08

Kjære Rotaryvenner

Det er med sorg vi mottok budskapet om at Hans hadde gått bort. Det blir et savn for klubben at vi har mistet en engasjert og høyt respektert medlem Vi vil minnes han både for hans innsats i klubben og for det han har betydd for den enkelte av oss.

I september har jeg sammen med Britt-Wenche deltatt på distriktskonferansen, denne gangen i Arendal. Det var et tettpakket program der ”Miljøet en fredsfaktor”, ved Svein Tveitdal og spesielt ”Etisk adferd” ved Guttorm Fløistad var tankevekkende innslag. Av organisasjonsmessig art ble det besluttet at budsjett -og regnskapspraksis skal samsvare med Rotary-året og det ble besluttet at Distriktet skal søke om å få status som pilotdistrikt for å være med å utrede hvordan The Rotary Foundation skal møte fremtidens utfordringer.

I september startet vi med et vedtektsfestet møtet gjeldende styrets beretning og regnskap, samt nytt budsjett. Møtet ble gjennomført i rolige og sømmelige former, slik JR er kjent for.

Dugnaden på Fylkesmuseet ble gjennomført i et ruskete vær, men med stor innsats  fra de frammøtte og denne gangen i 11/2 time Arbeidsoppgavene var godt organisert og gikk unna, ikke minst takket være at 2/3 av klubbens kvinnelige  medlemmer deltok.

Leiv sto for seniorforedraget på neste møte og tok oss også med på bryllupsreise til Iran. Mange av oss fikk høre mer om Leivs bakgrunn, og bryllupsreisen var spennende, takk til Leiv.

På vårt siste møte ledet Cecilie Sandberg oss inn i stamcellenes verden, et område der de fleste av oss er ganske blanke. Hun klarte imidlertid på en utmerket måte å åpne døren på gløtt, noe de mange spørsmål i etterkant viste; et svært interessant foredrag.

Ikke glem intercitymøtet i Stokke 30/10 der alle oppfordres til å ta med én aktuell reflektant. Kåre vil komme med mer informasjon den 8.10.

                                                                                President John

Månedsbrev  Oktober -08

Kjære Rotaryvenner

Som i månedsbrev fra september må jeg starte med å konstatere at et medlem er gått bort. Sykdommen til Ragnar var av en slik karakter at dette ikke var uventet, men det gikk fort. På ny har vi mistet en venn og en respektert og engasjert Rotaryaner. Vi vil minnes han og savne han.

 Programvaren i oktober har vært variert og spennende. Vi startet på Jarlsberg hovedgård der vi benket oss på stabburet og stamhusbesitteren gav oss først et interessant innblikk i gårdens historie og eierskap. Han tok oss videre med inn i driftsform og produksjon der tørkeanleggene for korn imponerte meg mest. Det er å erkjenne at dette var noe annerledes enn å vokse opp på et småbruk på Vestlandet.

 De av oss som kjenner til kombinasjonen ”på brød og vann” har vel forståelse for at etter at brødet ble servert i september måtte Sverre gi oss vann i oktober. Det var et interessant foredrag der både nære og globale aspekter ble trukket fram. Jeg sitter igjen med et inntrykk av det er helse i hver dråpe og jo mer vi var på vannvognen jo friskere ble vi, eller--? Han var mer uklar når det gjaldt vannverkssjefer og deres vandel rent generelt.

 Utvekslingsstudent Henrik Sperre Sundklakk holdt et glimrende foredrag om sitt opphold i Tyskland. Han er en utmerket ambassadør for denne delen av Rotarys virksomhet, Jeg utfordrer medlemmene til å komme med ideer til hvordan  han kan brukes i programvaren Rotary.

Omsorg - privat eller offentlig ansvar- var et tankevekkende foredrag av Cecilie Haglind, Tønsberg kommune. Både omfanget av virksomheten og antall personer som var engasjert, var langt større enn jeg hadde forestilt meg. Prognosen over økende omsorgsbehov og mangel på kvalifisert personell i en nær framtid kan vel angå noen av oss om ikke så alt for lenge. Jeg oppfordrer ellers Kåre til å invitere foredragsholder som mulig reflektant, hun hadde tydeligvis mange bekjente blant medlemmene.

 Stokke Rotary må berømmes for sitt initiativ ved å invitere nære medlemsklubber til dugnad for å få nye medlemmer De hadde laget et aktuelt program, der vår guvernøren innledet. Det er min overbevisning at medlemskapskomiteen fikk nyttige innspill til sitt arbeid.

 Vedlagt følger forslag til vedtektsendingene i styrets sammensetning

 Begrunnelsen er at vi ønsker at komiteformennene skal trekkes inn i styrearbeidet.  I stedet for å gjøre dem som fullstendige styremedlemmer, foreslår vi at de får tale- og forslagsrett, men altså ikke stemmerett. Vi synes det er viktig at presidenten fortsatt får anledning til å peke ut komiteformennene.  Skulle de få stemmerett i styret, ville presidenten i realiteten peke ut et flertall av styret.  Det er et demokratisk dilemma, som det er unødvendig å innlate seg på.

 Vi foreslår å kutte ut de to ”menige” styremedlemmene for å hindre at styremøtene blir for store.

Arne Lie har utarbeidet forslaget og det vil bli fremmet for diskusjon og beslutning på medlemsmøtet 19.11.

                                                                                             President John

Månedsbrev november-08

Kjære Rotaryvenner

I november startet vi med styre- og komitemøter. Jeg deltok på møtet i informasjonskomiteen som ble huset av Erlend, med Gregor som myndig leder. Komiteen har arbeidet med forslag om at klubben over tid i programmet burde gi innspill ”Om Rotary”. Styret har gitt sin tilslutning, og på første møtet i januar-09 vil dette bli nærmere belyst. Ellers gis det tilbakemeldinger om godt arbeid i alle komiteer og det nevnes spesielt at servicekomiteen v/Peer har forhandlet en økonomisk svært god avtale når det gjelder vårt nye møtelokale.

Bedriftsbesøket på Badeland var interessant, og Arild Fagerengs personlige fremstilling ga oss et bilde av pågangsmot ut over det vanlige. Den imponerende bedriften, slik den fremstår i dag, har på ingen måte kommet rekende på en fjøl. Vi skal ha et nytt møte på Badeland i slutten av mars og jeg venter et langt bedre fremmøte da. Det er noe beklemmende at så få medlemmer stiller på eksterne møter, noe jeg utfordrer Per Olav til å ta opp på åpent møte 10/12.

Ved Anne Arveschoug sitt levende og morsomme egoforedrag tok hun oss med fra barndom til voksen 60-åring, der mye var knyttet til Tønsberg. Nå vet vi hvem Anne er!

I presidentens fravær ledet Sverre siste møtet og det erfares på en utmerket måte. Carl Oscar og Erlend var på banen med seniorforedrag som bidrag til at nye medlemmer skal lære dem å kjenne, men også at vi andre skal få høre hva som har skjedd siden sist. Slike foredrag må vi fortsette med og takk til begge.

Og så vil jeg avslutningsvis anbefale at dersom noen har planer om storbyferie i Budapest i slutten av november; ta med skiutstyr, og tenker man å benytte buss som framkomstmiddel, ta med kjettinger til utlån.

 NB! Husk å melde dere på til torskemiddagen 17/12.

                                                                                                                     President John

Kjære Rotaryvenner

 På dette siste månedsbrev i -08, velger jeg å starte med vårt siste møte, ”Torskemiddagen”. Jeg synes det var et svært hyggelig møte! Torsken var velsmakende, om enn litt snaue porsjoner, og desserten kom også, til Peers overraskelse, siden den ikke sto på menyen. Erling Dittmann og Knut Høydal kastet som vanlig glans over arrangementet. Erling med ny glitrende torskevise, den beste til nå?, og Knut ledet oss som vanlig med stødige hender gjennom allsangen. Peer med gode hjelpere hadde gjort gode forberedelser og Steingrim var like eminent som han alltid har vært. Jeg fornemmer at det er på denne måten vi vil avslutte året og starte på julen, jeg håper dere alle hygget dere like mye som meg.

Takk til alle som bidrog til en vellykket fest.

Måneden startet med ”Mat fra Vestfold”, og bondehøvdingen fra Re, Hans Edvard Torp, gjorde et solid inntrykk. Ved siden av kornproduksjon, var det tydelig at driftige bønder har funnet nisjeprodukter de bokstavelig talt kan leve av. Vårt ”Åpne møte”, ble som alltid ledet av Per Olav, dette kan han, ingen over og ingen ved siden. Programposten har funnet sin form og sin leder. Jeg vil så ønske dere alle en gledelig jul og et fredfullt nytt år og julens nøtt er som følge: Hvor skal neste medlemsmøte være? Vel møtt!

President John

Kjære rotaryvenner

Så er første måneden i vårt nye lokale unnagjort, og stort sett har det vel gått greit, selv om lokalet godt kunne vært litt større. Beklageligvis måtte vi på kort varsel endre på de to første programmene, men jeg føler at vi kom i mål.

På det første møtet presenterte presidenten den nye programposten: ”Om Rotary” og vi får håpe dette blir en måte å revitalisere våre kunnskaper. Tore G. informerte om og praktiserte for oss datatekniske ferdigheter knyttet opp mot vår hjemmeside ++. Vi takker og bukker, selv jeg synes jeg hang med, og da så.

Dag rykket fram i programmet og ved ”Retten er satt” møttes vi i rettslokalet i Statens Park. Han ledet oss gjennom en tidsakse av rettsvesenet i Norge, også knyttet til Tønsberg Tingrett og egen løpebane. Vi avsluttet med en omvisning. Lærerikt og godt fortalt.

Så fridde vi igjen til en av våre egne som resulterte i at Tormod tok oss med til Peru og mer bestemt til Inkaenes Rike. Tormod holdt oss i ånde og formidlet et vell av inntrykk både verbalt og via skjerm, han burde nok hatt dobbel tid. Fascinerende, jeg tror mange fikk reiselyst.

Anne avsluttet månedens program med ” Om Svend Foyn” Det vil si at vi sto for alle programmene selv, ikke verst. Etter at Tore G. holdt et 4 min. innlegg om regnekunstens utvikling i Norge (klarte alle å følge med?), gav  Anne oss en reise gjennom Svend Foyns liv.  Det var et liv med utfordringer men ved hans ukuelige pågangsmot fikk han utrettet det mange vil si var utrolige. Tønsberg har en mann å vise fram. Takk til Anne for et eminent foredrag.

NB: Husk Furustrand 18/2

Påmelding innen 7/2, ledsagere en selvfølgelighet. Mer kommer fra Per, følg med.

Ellers har presidenten møtt sine likesinnede i Arendal 8-9/1. Det trekkes fram tre områder fra programmet; klubborganisering, medlemsutvikling og gjennomgang av ulike aktiviteter under Rotarys fane som NORFO, GSE, Ryla, ungdomsutvikling osv. Her er det temaer for vår nye programpost Spesielt Polio Plus ble det brukt mye tid på, ikke minst knyttet opp mot forventninger til økonomiske bidrag fra den enkelte klubb Det er snakk om relativt mye penger over kort tid. Like ettersamlingen kom det et gledens budskap om at Bill Gates har donert ytterligere 255mill USD til formålet mot at Rotary bidrar med ytterligere 100mill USD innen 30juni 2012. De økonomiske ”forpliktelsene” som ligger i dette, vil vi diskutere på neste styremøte og legge frem på et senere medlemsmøte.

Klubborganisering gav innblikk i hvordan de ulike klubbene ble driftet og mye synes å gå over samme lest. Når det gjaldt medlemsutvikling og ikke minst tilfang av nye medlemmer, var dette et frustrerende område idet medlemstallet synker. Det kom fram at mange hadde fine planer og høye målsettinger, men hva hjelper vel det. Det ble advart mot skippertak mot slutten av presidentperioden, svært sjelden vellykket.

KÅRE : TRÅ TIL og GI JERNET!!

                                                                            President John

Månedsbrev februar-09

Kjære Rotaryvenner

Så er årets korteste måned snart unnagjort og vi kom godt i mål med 4 møter.

Spiseforstyrrelser er et tema som ikke direkte berører mange av oss men for de det rammer er det ofte en tragedie. Edvar-Ståle hadde mobilisert, og Grete Haavaldsen (PPV) holdt et interessant og tankevekkende foredrag om emne. For de fleste av oss var nok dette et fagfelt vi visste lite om, men som vi har nytte av å få et innblikk i. Serien ”Om Rotary” rullet videre og Tore Gulliksen loste oss gjennom Paul Harris liv og virksomhet, litt av en høvding. Vi gleder oss til nye innlegg.

Neste onsdag var det komitemøter og jeg besøkte TRF-komiteen hjemme hos Carl Oscar. Et skikkelig arbeidsmøte! Tilbakemelding frå de andre komitemøtene gir samme inntrykk.

Servicekomiteen gav oss en stor opplevelse på Furustrand. Piker, vin og kultur var en fulltreffer, og mange hadde møtt opp.Med allsang, visesang, dikt og fortellinger ble vi holdt i ånde, ledet av Knut S. og Erling Dittmann sammen med Andreas Søyland og Olav Snartland. De er ikke gått ut på dato og kan definitivt brukes igjen.

Siste par ut og nå med egoforedrag, var Knut R. og Fritjof og begge var  interessante høre på. Det må vel være lov å si det var to nokså forskjellige liv, men det var for meg ingen tvil om at begge så seg tilbake med glede. Vi venter på neste par ut.

Husk: Til alle intercitymøte 17/3 og til ”gamle” og ”nye” komiteformenn Club Assembly 11/3.

                                                             President John

Månedsbrev mars-09

Kjære Rotaryvenner

Til første medlemsmøte hadde Trond mobilisert sin nærmeste,avdelingsdirektør Torill Aas, som presenterte den nye NAV-reformen sett fra eget ståsted. At reformen er omfattende visste vi og at utfordringene er store har vi også fått med oss.

Hun belyste dette på en utmerket måte og fikk også med de positive sidene så langt og hvilke muligheter som ligger i det videre arbeidet.

Informerende og lærerikt for oss alle.

Neste møte var i medlemskomiteens regi og Kåre og Jan ledet. Jan har vært på PET-seminar og refererte, nedgang i medlemstallet i distriktet var og er bekymringsfullt. Under møtet kom det fram mange ideer og synspunkter på hva klubben vår burde arbeide ta fatt i og den nye komiteen har noe å gripe fatt. Det konkluderts også med at målsettingen for antall nye medlemmer nest år måtte nedjusteres noe i forhold til årets.

Færder Rotaryklubb hadde ansvaret for intercitymøtet 17/3 og generaladvokat Arne Willy Dahl holdt foredrag om Gazakonflikten mellom palestinere og israelere sett i et juridisk perspektiv. Det var en vinkling som belyste forhold mellom krig og terrorangrep, mellom angrep og forsvar og mellom stat og grupperinger. Spennende å høre på, men ikke lett å forholde seg til

På månedens siste møte besøkte vi Høgskolen i Vestfold (HVE) på Bakkenteigen der rektor  Petter Aasen kåserte over ”Utfordringer og strategisk tenkning ved HVE”. Det var et svært interessant foredrag der mange av oss hadde funnet veien. Med en boligmasse på nesten 40000kvm ferdes 4000studenter og 400 ansatte som ivaretok et imponerende studietilbud på mange fagfelt og nivåer. Vi er invitert tilbake neste år når utbyggingen er ferdig. Noe for et intercitymøte?

Jeg minner ellers om møtene 15/4 og 22/4 der ledsagere er spesielt invitert. Møtet 22/4 vil bli på Wellnessclub i Tønsberg,adresse Slagenveien 16,(ved Bogerud tekstil) Det vil bli en omvisning av senteret, samt demonstrasjon av apparater og øvelser.

Ellers vil jeg takke Britt-Wenche som representerte oss ved Horten Rotaryklubb sitt 60-årsjubileum. Hun forteller om en fin jubileumsfest og overrakte en gave på kr.1000,-

                                                             President John

Månedsbrev mai-09

 Kjære Rotaryvenner

 Da er rotarymåneden mai sluttført med 2 utemøter som fysiske utfordringer. Vi startet imidlertid med at tidligere utvekslingsstudent Henrik Sundklakk, nå også RYLA-deltaker, fortalte om sine erfaringer fra sistnevnte seminar. Temaet denne gang var internasjonalisering og Arendal Rotary klubb hadde tydeligvis gjennomført et interessant og lærerikt seminar. Henrik hadde bare lovord å si om utbyttet, og mente vi burde fortsette å gi dette tilbudet. Han mente også vi burde reklamere mer for tilbudet og det er vel noe betegnende at det tilsammen var bare 20 deltagere fra distriktet. ”Om Rotary” falt dessverre ut denne gang, men samme tema kommer opp på møtet 10/6.

Så var det dugnad på Fylkesmuseet og 20 arbeidsvillige møtte fram i godt vær og godt ” bevæpnet”. Vi fikk endelig tømt et  tidligere ”objekt” for gammel takstein, og takk for det! Det ble imidlertid antydet at det skulle være flere hus fulle av takstein, så da så. Ellers ble de spadd, raket og gruset slik vi etter hvert er eksperter på; og vertskapet uttrykket stor glede for det som ble gjort og vi gjorde stas på bevertningen. Takk for innsatsen!

 Deretter messevakter i bøtter og spann. Noen mente vi kanskje heller burde ta ”fulle” vakter idet på 11/2 time gikk veldig fort. Dette bør nok diskuteres, da gevinsten jo vil være sjeldnere oppmøte. Eller merket jeg med at enkelte synes vaktene ble så korte at de møtte opp timesvis i forkant. Stor takk til Per Olav! Jeg har ellers ikke hørt annet enn vaktene stort sett gikk greit, selv om ikke alle møtte. Spesiell takk til Per Åge,vi er meget godt  fornøyd med ROTARYPORTEN, det må da være et flott reklameobejekt.

Ved siste møte ga Knut R. et fint bidrag ”Om Rotary”, for deretter å slippe til Jomar med Svenn. Knut S. og Kummen på laget Svenn og Jomar bidrog med kavalkaden ”Med Toppen mot bunnen” noe det var knyttet store forventninger til. I sum må en kunne trekke den slutning at å leke med aksjer er ingen ufarlig aktivitet, dersom gevinst er det hele utkommet. Imidlertid synes den sosiale dimensjonen å være sentral. Tore Kummen sto til slutt for den tydelig fagligste delen av innslaget. Egen innsikt etter å ha fått med meg i hvert fall litt, at nå skal man også trå varsomt. Takk til alle for innslagene.

 Da vil jeg minne alle om den forestående middagen, Erling kommer.

 President John

Månedsbrev juni-09

Kjære Rotaryvenner

Da er siste måneden i min presidentperiode omme, og det vil være feil å ikke si at det er greit nok. Første møtet i denne vakre måned var forbeholdt to av våre seniorer, Per Spone og Knut Aandahl, som hver på sin måte dro oss med fra barndommens rike via studier, familieliv og yrkesvalg fram til pensjonstilværelsen innhentet dem. Dette er en programpost man må være tilstede på og som er vanskelig å gi korte referater fra. Som alltid morsomt og interessant, men det spørs om vår ordrike forsamling kan gi innpass til to på samme kveld. Vi hadde også besøk presidentkollega Ragnhild Flåtten fra Færder Rotary som fortalte om Ryla under programposten ”Om Rotary”. Nyttig informasjon som er med på å overbevise meg om at det tilbudet bør vi fortsatt benytte oss av.

I neste møtet hadde vi besøk av Kjetil Lysne Voie som holdt et glimrende foredrag om Darwin. Han loste med på egen ekspedisjon i Darwins fotspor og maken til fortellerglede og formidlingskunst skal en lete lenge etter. Skal jeg velge et foredrag blant mange gode i mitt presidentår, vil jeg velge dette. Takk til Tore som ”fant” han og følg med på TV når ekspedisjonen skal omtales. Så var det utvekslingsstudent Sarah Griet som på en oversiktlig og grei måte fortalte om sine opplevelser i Norge og svarte på mange spørsmål. Ante det meg at hun lengtet hjem? Vi bør kanskje ved neste korsvei gå opp løypa på nytt og se til at vi samlet blir mer enda mer ivaretakende slik at opplevelsene og inntrykk fra Norge blir best mulig

Og så var det laksemiddag med stor oppslutning og festlig lag. Takk til alle som bidrog og spesielt Per med komité som  gjorde kvelden til en stor opplevelse for meg. Jeg håper alle hygget seg.

Da er det bare å takke for seg og ønske påtroppende Britt-Wenche lykke til i sitt arbeid kommende periode. Det er min sikre overbevisning at vi får en dyktig leder og det er vel på tide å slippe en kvinne til !!

 GOD SOMMER TIL DERE ALLE

President John

 Fra Britt-Wenche 2009-2010:

**Kjære rotaryvenner!**

**Årets motto: Rotarys fremtid ligger i våre hender!**

**Månedsbrev for juli og august 2009**

*Først vil jeg få benytte anledningen til å takke for den tilliten som ble vist meg i forbindelse med at jeg ble utnevnt til president i Jarlsberg rotary 24. juni 2009.*

*Som første kvinnelige president i Rotary representerer jeg 14 % av medlemsstokken i distrikt 2290 (som landsgjennomsnittet). Rotary har vært åpen for begge kjønn siden 1989. De første kvinnene kom til Jarlsberg rotary i 2005.*

*Jeg tror ikke lenger at noen i klubben er negative til kvinnerepresentasjon, særlig sett i lys av at Rotary skal stå for et yrkesmessig mangfold.  Det at jeg er blitt bedt om å stille som president etter så kort tid, sier litt om den endringsvilje og de positive holdninger, som er til stede og som jeg er blitt møtt med i klubben.*

*Jeg er opptatt av den kompetansen som er samlet i klubben. Den må vi ta vare på og pleie!*

*Det gjelder å skape et klima for dialog og utvikling!*

*Jeg slutter meg 100 % til Rotarys formål som er å fremme og styrke viljen til å gagne andre som grunnlag for å utvikle vennskap, å stille høye etiske krav i vårt yrkesliv, vise respekt for alt nyttig arbeid som kan gagne samfunnet, og å gagne andre i privatliv, yrke og samfunnsliv, samt å arbeide for internasjonal forståelse, samhold og fred gjennom et verdensomspennende fellesskap.*

*Dette er mer viktig enn noensinne! Hva kan så vi gjøre? Vi kan bl a i våre programmer på møtene utdype ulike etiske dilemmaer i samfunns- og yrkesliv. Det har f eks dukket opp nye uttrykk i den senere tiden som global dannelse.  Da tenker jeg på det å ha et kosmopolitisk ideal og en grunnleggende empatisk livsinnstilling; - å ha innsikt i andres følelser og tenkemåter. Utdannelse kan til en viss grad produsere en slik dannelse, men det er ingen selvfølge. Hva med miljøutfordringer? Jeg har tro på at gjennom organisasjonen Rotary åpnes det for deltakelse i ”den globale landsby” med utveksling av meninger verden over. Dette må vi benytte oss! Besøk andre rotaryklubber lokalt, nasjonalt og internasjonalt!*

*Dette blir første året med ny organisasjonsplan, hvor lederne for komiteene også deltar i styremøtene. Det betyr at styret til enhver tid vil få status og bli orientert om hva som foregår i komiteene. Det er jo der rotaryarbeidet skal foregå! Dette er en vesentlig endring og i tråd med mitt ”ledermantra”!*

*Jeg håper at vi får et godt rotaryår! Jeg kan love at jeg vil gjøre det jeg kan for å ta vare på det gode klimaet – at vi kan være åpne, uformelle og uhøytidelige, selv om temaet kan være utfordrende og alvorlig nok! Dette får være nok i første om gang.  Nedenfor følger en kort oppsummering av sommermånedene.*

**Juli 09**

Den første møtet i det nye rotaryåret var ”jordbærmøtet” 1. juli på Brøtsø hos undertegnede. Nærmere 30 medlemmer møtte, hvorav flere kom båtveien til lett passiar i strålende sommervær og servering av smakfulle norske jordbær.

Det andre møtet, 8. juli var også av det uformelle slaget med Boccia hos Ferdinand Juell på Husøy. Knut Roberg utmerket seg i finalen som klubbens vinner i Boccia. Et blomstrende tulipantre vakte for øvrig stor interesse hos våre blomsterglade rotaryvenner. Takk til Ferdinand og Helen Juell som stilte sin vakre eiendom til vår disposisjon!

To møtefrie onsdager i juli (15. og 22. juli) med anmodning til alle om å møte i andre klubber.

Det siste møtet i juli var 29. juli – ”Bryggelangs i Tønsberg” med vår egen Anne Arveschoug som dyktig og engasjert guide. Mange medlemmer med ledsagere kom og opplevde en meget interessant time som startet ved Oseberg, Quality hotell og endte ved den gamle jernbarnestasjonen.

**August 2009**

**5. august** **2009** – Guvernørbesøk med guvernør Fred Schwabe-Hansen – innkommende guvernør Inger-Britt Zeiner og assisterende guvernør Svein-Erik Bergsholm – formøtet og selve møtet forløp tilfredsstillende. Guvernøren takket klubben for god mottakelse i sin oppsummering og nevnte

      Medlemsutvikling – 56 medlemmer inkl 2 nye medlemmer. Klubbens målsetting er å øke antall medlemmer til 59 innen 31.03.10 med vekt på å øke kvinneandelen. Guvernøren ga honnør for klare tanker om rekrutteringstiltak og tiltak for å beholde medlemmer.

      Informasjonsaktiviteter – informasjonskomiteen fungerer godt med tanker om hvordan klubben skal få plass i lokal presse bl a med fokus på ungdomsutveksling og prosjekter.

      Klubben har langt over gjennomsnittelig god hjemmeside. Guvernøren oppfattet det slik at den er tung å vedlikeholde og anbefaler kontakt med DICO for å få lagt om til Norfo-distriktets nye format (noen lenker må endres).

      Ungdomsaktiviteter – også her ligger Jarlsberg langt fremme – med utveksling nesten hvert eneste år (”hvileskjær” i år er meget forståelig, men pass på at oppholdet ikke blir for langt, da glemmes ofte en del av rutinene og tiltakene som gjør at utvekslingene fungerer)

      Internasjonale aktiviteter – klubben har nettopp avsluttet et hospitalprosjekt i Afrika og planlegger nå et prosjekt for gatebarn i Brasil – bra!

      TRF – klubben har vedtatt å sende kr 500 pr medlem til Polioplus i 2009

**12. august 2009 - komitémøter**. Jeg kan med stor tilfredshet slå fast at alle komitélederne viser god aktivitet gjennom sine rapporteringer i styremøtet 19. august.

**19. august 2009**

3 minutter ved Per A. Larsen – Hjertesukk om ”mangfold i eteren”. Mangfold er vel og bra, men av og til er det mer enfold i eteren enn ønskelig er med programledere, godt over ”fjortisalder”, som sludrer i vei om festivalminner fra utallige rockeband!

Vårt nye medlem, Rolf Torgersen – ga et interessant egoforedrag om sitt liv og virke til sjøs på kongeskipet, ved Slottet, som kjøkkensjef ved den canadiske ambassaden og som sjef på Skramstadseter ved Lillehammer. Rolf er en ivrig numismatiker og har vært medlem av Mesna og Rena rotary i mange år. Han har fått Kongens fortjenestemedalje i sølv for lang og tro tjeneste. Rolf har jobbet under ledelse av kong Olav, kong Harald og Håkon som regent.

**26. august 2009**

3 minutter ved Herman Kjellesvig – skråblikk på SAS på randen av konkurs - en tallsammenlikning med Norwegian!Tankevekkende!

Kveldens hovedinnlegg - Kristine Løwe – kommunikasjon i den nye tid – medier i endring - et dykk i sosiale medier – Facebook – Twitter – blogg. Dette er en ny verden for mange! Kristine Løwe er journalist og redaktør av et engelskspråklig nettsted for mediefolk. Hun nevnte at norske politikere har kastet seg på den nye bølgen i form av blogger, men at det er få som i dag klarer å bruke blogg dialogisk, dvs toveis. Hun nevnte at Twitter er en mikrobloggtjeneste (140 tegn) som gir revolusjonerende muligheter til å nå ut til mange.

Vennlig hilsen President Britt-Wenche K Jarlsberg Rotaryklubb 2009-2010

**Årets motto: Rotarys fremtid ligger i våre hender!**

**Månedsbrev for september og oktober 2009**

***Vårt chartermedlem Knut Syvertsen døde 30. september 2009.***

*Knut Syvertsen har i en alder av 73 måttet gi opp kampen mot en alvorlig sykdom. Jarlsberg Rotary har mistet en lojal, respektert og god venn.*

*Knut var med på å starte Jarlsberg Rotary i 1977, og bidro positivt med sine mangesidige interesser til klubbens virke. Han var en dyktig president i 1998-99, og deltok ellers aktivt i  klubbens engasjementer både som leder og medlem.*

*Hedersmannen Knut var et menneske, som med sin åpne væremåte, skapte grobunn for vennskap.  Han var et eksempel på alt det positive som Rotary som organisasjon er opptatt av og arbeider for.*

*Knut var et forbilde på en fagmann med yrkesstolthet og erfaring, som han med glede delte med andre.*

*Alle venner i Jarlsberg Rotary takker for det Knut ga klubben og lyser fred over en god venns minne.*

*Knut Syvertsen ble stedt til hvile på Søndre Slagen kirke den 9. oktober under ledelse av  forrettende sogneprest Knut Roberg.*

*oooooooOOOOOOOOooooooo*

**Begivenheter og møter i løpet av perioden september og oktober 2009**

***Distriktskonferanse 4.-6. september 2009 i Risør***

*Dessverre hadde ingen fra klubben utenom undertegnede anledning til å delta. Risør er den hvite by ved Skagerrak, og er en av Europas best bevarte trehusbyer, stort sett bygd i empire- og sveitserstil for snart 150 år siden.*

*Det var et program med stort og tett innhold; hjemmebesøk,, kunstnerisk underholdning, om det internasjonale Rotary, perspektiv på GSE, utvekslingsstudentene i  D 2290, om de gode rotaryprosjektene med mer.*

*Foredragene av skuespiller, regissør og leder for Norsk Skuespillerforbund og president i den internasjonale sammenslutningen av skuespillerforbund, Agnete Gullestad Haaland var som et fyrverkeri i sin omtale av Nora i Ibsens ”Et dukkehjem” på Nationalteatret i Beijing. Denne forestillingen var den største suksessen i teatrets historie, og ble TV-overført til 700 millioner kinesere. Agnete Haaland kunne ikke et ord kinesisk, men gjorde seg likevel forstått gjennom nært samarbeid med ensemblet og tolking av symboler og gester.  Snakk om å være en liten del av et større hele! Haaland var et eksempel på at alt er egentlig mulig bare du åpner deg og er mottakelig for nye innspill og nye tanker – det er snakk om å rive ned noen skanser – være mer tolerant!*

*Professor i samfunnsøkonomi ved Norges Handelshøyskole siden 1975 og rektor samme sted fra 1999 Victor D. Norman var en annen interessant foredragsholder rundt samme tema; å være en del av et stort hele.  Både som fargerik rektor og som arbeids- og administrasjonsminister fra 2001 har han vist en uredd og viljesterk handlekraft. Hans tema var innvandrere som en ressurs, som en del av et stort hele. Innvandring – ressurs eller kostnad (eks Obama i US)? Ikke vestlige innvandrere er i dag er 7 % av Norges befolkning. Som et eksempel på et knippe ”innvandrerbarn” nevnte han Petter Dass (dansk), Welhaven (tysk), Nansen (dansk), Michelet (østtysk).*

*Vi har en aldrende befolkning – aldring kan i seg selv være en fare for det innovative samfunnet. Hvor mange originale tanker tenker vi etter fylte 60 år?(hm!)  Det er økende knapphet på arbeidskraft i verdens rikeste land.  Innvandrere er en viktig arbeidsressurs (dette ble vist gjennom grafer og tall!)*

*Norman mente vi må ta fordommene på alvor! Toleranse handler om å ha toleranse for det vi ikke liker, og sa videre at det er store variasjoner innen de ulike folkegruppene – en bør være forsiktig med å generalisere.*

*Ellers lot jeg meg imponere av presentasjonen av ShelterBox – og vil på første styremøte utdype ShelterBox – en frivillig internasjonal hjelpeorganisasjon med hovedoppgave å skaffe husly for mennesker i et katastrofeområde.  Det leveres umiddelbart bokser med nødhjelpsutstyr ved jordskjelv, vulkanutbrudd, oversvømmelser, orkaner, sykloner, tsunamier eller i konflikter mellom grupper av mennesker. Hver boks gir en utvidet familie på opptil 10 personer et telt og livreddende utstyr til mennesker i nød. En boks koster kr 6000 inkludert levering til de trengende. Boksene blir levert på stedet av et spesialtrenet Shelterbox katastrofeteam i tett samarbeid med lokale og internasjonale hjelpeorganisasjoner og medlemmer av et nettverk av Rotaryklubber, se www.shelterbox.org. Spennende!*

*Det var i løpet av to dager mange presentasjoner, utdypet i distriktets oppsummeringer gjennom guvernørens brev og oppslag på hjemmesiden til distriktets 2290..*

***FÆRDER ROTARY er neste års arrangør at distriktskonferanse i Tønsberg. Sett av datoen 3. til 5. september 2010!***

**15. september 2009** – **presidentmøte** – arrangør Horten Rotary. AG Svein-Erik Bergsholm var møteleder. Møtet refereres på Jarlsberg sitt styremøte 28.10.09

Momenter i stikkordsform som ble tatt opp:

      Idéen til felles infoopplegg for nye(re) medlemmer vil bli tatt opp til våren. Svein-Erik sender ut invitasjon.

      Horten og Borre RK er interessert i å bli med på programfolderen

      Færder RK har utarbeidet klubbhåndbok og medlemsbok som presenteres på neste møte i februar

      Presentasjonsplakat om rotary er sendt alle klubber

      7 av klubbene har roll-ups og infofoldere som ble utarbeidet til 100-årsjubileet

      Inforunde om internasjonale prosjekter

      Hvilke klubber har vennskapsklubber?

**September 2009 – Jarlsberg Rotary -  møter**

**2. september –** om Rotary ved Sigurd Fjeld og 3 minutter ved Kåre Kjær -

Vedtektsfestet møte – se referat ved Ferdinand Juell

**9. september 2009**

3 minutter v/ Edvar-Ståle Otterstrøm – en kort gjennomgang av ungdomsutveksling. Utvekslingsstudent Kayla Hudon fra Canada, som nå går på Greveskogen vgs deltok på møtet.

Oskar Otterstrøm hadde møtets hovedinnlegg om det å være utvekslingsstudent i Frankrike, Marmande, en typisk sørfransk gammel by på 18 000 innbyggere (Richard Løvehjerte var her i 1182!)

Oskar fant seg fort til rette i sine vertsfamilier. Det var jevnaldrende ungdommer i familiene som tok ham overalt fra første stund. Den lokale rotaryklubben var meget aktiv og tok seg godt av Oskar.

Skolen hadde 2 500 elever, hvorav 500 var på internat. Skole fra 0800-1800 – full timeplan – 11 skolefag – og mer talentdyrking enn i Norge!

Møtte andre utvekslingsstudenter på flere samlinger, både i Frankrike og Spania.

Oskar syntes året hadde vært meget lærerikt, ikke minst når det gjelder dannelse og det å møte andre mennesker med en annen kultur med andre skikker. Han mente at utveksling gjennom Rotary, slik han har opplevd det, hadde vært fantastisk. Muligheten for utveksling gjennom Rotary bør gjøres enda mer kjent!

**16. september 2009**

3 minutter v/ Gregor Kummen – hadde valgt seg et dikt av Olav Aukrust (Skjåk-nabo) ”Aksiom på Tande” – et sterkt dikt, resitert på gammel Gudbrandsdalsdialekt, dyktig utført av Gregor!

Hovedinnlegget var av James Godbolt fra Høyskolen i Vestfold – tema: ”1968-generasjonen”

James Godbolt hadde forsket på temaet - med doktorgrad på ”Norsk motstand mot Vietnam-krigen”. Han viste i ord, toner og tematiske kart situasjonen i Norge i 1960-årene. 1968 kan betraktes som et postmaterialistisk livstilsopprør. Et meget interessant og tankevekkende multi-medieshow!

**23. september 2009**

Dugnad på fylkesmuseet

Raking, rydding og forefallende arbeid med mye godt humør og engasjement! Kaffe med kringle inntatt på konservatorboligens terrasse under vakker, synkende høstsol.

**30. september 2009**

Overvåking av Oslofjorden, Horten - Tilbakemelding fra Jan Henning Skaar var at vi har en meget god overvåking med stor grad av trygghet!

**Oktober 2009**

**7. oktober 2009**

Bedriftsbesøk på Ottestad Breathing System AS, Kalvetangen med gründer Nils Terje Ottestad.

Firmaet ble grunnlagt hjemme hos eieren på Presterød i 1984, den gang med hovedprodukt pusteventiler og pustesystemer med spesiell vekt på dypdykking ned til 550 m dyp. Siden den gang har firmaet utviklet seg til å bli en kompetansebedrift med flere bein å stå på, stort sett rettet mot offshore-industrien på oppdrag og etter hvert i samarbeid med flere store og kjente aktører (bl a Aker Engineering Technology).

Nils Terje Ottestad imponerte tilhørerne med sitt engasjement og innsikt. I Ottestad Breathing System AS er det normale utvikling og endring!  Gründere av Ottestads kaliber får Norge aldri nok av!

**14. oktober 2009**

”Hva skjedde ved valget?” ved Lars Døvle Larsen

En meget interessant analyse! Stemmemessig hadde de rødgrønne noen færre stemmer. En kan si at de rødgrønne vant valget takket være valgordningen. Fordelingen av stemmene viste interessante trekk, ikke minst fordelingen av de 19 utjevningsmandatene. Utjevningsmandatene var ment å utjevne, men de bidro også til å forsterke partiforskjeller.

Vestfold kan deles opp i politiske landskap – et markant skille langs E18.

Lars Døvle Larsen avsluttet sitt innlegg med en kort analyse av representantene på Vestfoldbenken.

**21. oktober komitémøter – og 28. oktober styremøte hos presidenten (kl 2000)**

**29. oktober intercitymøte – ”Verdens tøffeste jobb. USAs president sett i lys av Barack Obama” ved professor Ole Moen**

**Jeg håper riktig mange fra klubben vår har anledning til å møte på intercitymøtet kl 1815 på Oseberg Quality Hotell.**

Avslutningsvis vil jeg gjerne nevne at møteprosenten i klubben vår er noe synkende. Dette er derfor en oppfordring om slutte opp om møtene våre!

25.10.09

Vennlig hilsen

President Britt-Wenche K

**Månedsbrev for november og desember 2009**

***Kjære rotarykamerater!***

*Godt nytt år og takk for godt samarbeid i året som har passert i hurtig tempo!*

*Distriktsguvernøren sender oss også jule- og nyttårshilsen.  Klubben har i tillegg mottatt hilsen fra The Rotary Foundation som takker for vårt bidrag på 4 946,00 US dollars.*

*Halvveis i rotaryåret er det betimelig med en refleksjon – en oppsummering fra klubbens president. Det er da først og fremst naturlig å skjele til klubbens mål og planer som er satt for rotaryåret.*

*Først må jeg få si at den organiseringen som vi har valgt i Jarlsberg Rotary med komitéledere i styret – oppfatter jeg som vellykket. Jeg er svært fornøyd med den direkte kontakten som styret har fått – jeg føler veien mellom styret og komiteene er blitt kortere, og at det er til fordel for klubben. Jeg føler også at jeg som president, uten lang fartstid som rotarianer, får en kompetanse og innsikt som jeg ikke kan være foruten.*

*Vi har pr i dag 55 medlemmer. Å øke klubbens medlemstall er åpenbart utfordrende. Innen neste komitémøter for klubben, den 20.01.10, støtter styret medlemskomiteen gjennom å be våre fem komiteer komme med forslag på to nye kandidater hver, til sammen 10 navn. Det kan være nyttig å se på klassifikasjonene i forhold til nye yrkesutøvere i aktiv tjeneste, særlig hvis en selv har gått ut av aktiv tjeneste siden sist. Realistisk rekruttering synes å være i aldergruppen 50+ og ikke lavere, - etter de erfaringer som er ervervet dette året.*

*Det må erkjennes at kvinnerekruttering er vanskelig å få til. Vi må over en kneik her! Tønsberg Rotary har klart det. Der er de pr i dag 16 kvinner! Flott!*

*Jeg tror vi nå må stå på litt alle sammen for å holde medlemstallet og øke noe. Målet pr 01.07.10 er 59 medlemmer – dvs en netto tilvekst på 4 nye medlemmer. Det skulle være overkommelig, hvis alle komiteene bidrar. Det må sies at dette ikke er noe spesielt for vår klubb. Jeg vet at flere andre klubber strever med høy gjennomsnittsalder og synkende medlemstall som hos oss.*

*Når det gjelder fremmøte, ser vi at medlemmene i Jarlsberg Rotary er reiseglade mennesker, som nyter sitt otium til lands og til fjells; mange har anledning til å tilbringe deler av året på reiser til eksotiske og spennende steder rundt omkring i verden.  Det bidrar bl a til lavere frammøte i klubben vår. Samtidig ser vi at det vi opplever som gode og/eller spennende møteprogrammer har betydning for fremmøte på de av oss som er igjen. Dette jobber vi videre med! Jeg vil i tillegg appellere til de av dere, som planlegger turer ut i verden, enten det er nasjonalt eller i det store utland, - besøk de stedlige rotaryklubber og gi oss en rapport etterpå! Det ville være et flott bidrag til programposten ”Om Rotary”, samtidig som vår fremmøteprosent opprettholdes! To fluer i ett smekk!*

*Jeg vil gi honnør til god jobbing i komiteene. Komitélederne er hurtig på banen, gir referater, både skriftlig og muntlig i styremøtene, og i tillegg raske tilbakemeldinger på epost. Takk for god innsats halvveis i rotaryåret. Dere gjør en glimrende jobb – og gjør min jobb som leder for hele klubben lett å utføre. Igjen takk!*

**Begivenheter og møter i løpet av perioden november og desember 2009**

**4. november 2009**

Gateengler i Brasil – Wenche Susanne Nilssen, nestleder i organisasjonen, orienterte om prosjektet som startet for 4-5 år siden med utgangspunkt i gatebarn og vilkårene de levde under, særlig gjorde vold, rusmisbruk og prostitusjon inntrykk. Organisasjonen driver i dag et dagsenter for 40 barn i alder opp til 18 år. Undervisning er et helt sentralt emne, analfabetisme er utbredt; uten skolering, ingen jobb. Det søkes kontakt med foreldre i den grad det er mulig, slik at også de voksne kan få undervisning på kveldstid. Et mål er å hjelpe familiene i gang med enklere arbeid som kan generere inntekter, som igjen kan bedre livssituasjonen. Regelmessig mat og hygiene står også på timeplanen.

Organisasjonen er registrert i både Brasil og i Brønnøysund. Det er 6 lokalt ansatte; disse er de eneste som mottar lønn/godtgjørelse for arbeidet, og det er disse som driver virksomheten når ikke de norske representantene er i Brasil. Det er et mål å gjøre organisasjonen helt lokaldrevet. Det koster ca 40 000 pr måned å holde driften i gang. For organisasjonen er faste bidrag den beste hjelpen, men et hvert bidrag mottas med stor takk.

Wenche orienterte om planene for videre drift, besvarte en rekke spørsmål fra klubbens medlemmer og representerte i det hele tatt Gateengler i Brasil på en utmerket måte.

*(Til orientering gir Jarlsberg Rotary et julebidrag på kr 2 750.  Hvorvidt klubben skal bli med på en videre finansiering av Gateengler i Brasil vil bli styrebehandlet ved første anledning på styremøte i 2010)*

**11. november 2009**

I sin 3-minutter om Rotary ga Svein Gansum  oss et innblikk i TRF – The Rotary Foundation. TRF består av 3 fond – det årlige programfond, det permanente fond og Polio Plusfondet. Etter 1991 har TRF SHARE blitt introdusert, hvor halvparten av bidragene går til Verdensfondet og halvparten til Distriktsfondene. Distriktsfondene er kanskje den viktigste delen av TRF, fordi bidragene her gir klubbene mulighet til å bruke midlene på ulike program 3 år etter at de er gitt. Vi kan også delta i prosjekter gjennom Matching Grant systemet. Her er det imidlertid stor konkurranse om å få delta.

Pga sykdom utgikk dagens egoforedrag. Arvid Haugan steppet inn på kort varsel og holdt et interessant innlegg om verdens klima- og matvareproblemer. Han tegnet et dystert bilde av situasjonen, spesielt for U-landene. Utslipp av klimagasser kan føre til at gjennomsnittstemperaturen på jorda fremover vil øke med opptil 4 grader. Dette kan bety permanent tørke hver sommer og få store konsekvenser for vanntilgang og matproduksjon. At verdens befolkning stadig øker, forverrer situasjonen. I årene fremover er det fullt mulig at 850 mill mennesker vil sulte. Bærekraftige tiltak for å rette opp situasjonen vil være å øke matvareproduksjonen i U-land, opprette betalingsdyktige markeder for dem, økt kompetanse og teknologi, og ikke minst troverdige WTO-forhandlinger. I tillegg må fattigdommen i verden reduseres og restriksjoner i befolkningsveksten innføres.  Honnør til Arvid Haugan og hans engasjerende foredrag!

**18. november 2009**

Den økonomiske utviklingen i verdensøkonomien ved nøttlendingen Jan-Reinert Kallum, leder av analyseavdelingen i Norges Bank. Vi fikk en interessant innføring i et komplisert saksområde, samt en forståelse av hvor viktig analyser er for å skjønne bedre hva som egentlig foregår i verdensøkonomien. Det store spørsmålet er om verdensøkonomien er på vei opp av sumpen som hele verden ramlet ut i og som egentlig startet sommeren 2007. Hva skjer på kort sikt og på litt lengre sikt? Det var spennende å høre utlegningen om de nye økonomier som vokser fram og faktorer som påvirker verdensøkonomien. Her var mye stoff til ettertanke!

Spørsmålene i etterkant vitnet om stort engasjement hos de frammøtte!

Se også [www.norges-bank.no](http://www.norges-bank.no/). Der finner du mange utdypende resonnementer og artikler om tiltak foretatt av Stortinget og Norges Bank for å stabilisere norsk økonomi i en globalisert verden.

**25. november 2009**

Orientering om svineinfluensa ved lege Øystein Johansen. Målet med foredraget var å drive litt klassisk folkeopplysning, samt utdype noen av dilemmaene omkring pandemien og gi innblikk i faget mikrobiologi. Han mente det var mange spørsmål, myter og forestillinger som er reist i forbindelse med pandemien. En pandemi kan defineres som en epidemi som sprer seg over et omfattende geografisk område og med et stort spredningspotensiale. Pandemier omfatter pr definisjon mange flere mennesker enn epidemi (50% smitte mot 10%). Pandemien i 2009 er definitivt ingen ny spanskesyke. Nøkkel til beredskap er vaksine til befolkningen; en forebygging atskillig mer effektiv enn behandling. Interessant og innsiktsfull foredragsholder med mange spørsmål fra de frammøtte! Se også Øysteins blogg fra Antarktis, en av hans hobbyer ift klimautfordringer, www.oysteinantarctica.blogspot.com

**2. desember 2009**

Filosofikafé ved filosof og lektor Olav Birkeland

Timen som var til disposisjon ble en introduksjon til allmenngyldige spørsmål og refleksjoner som burde vart resten av kvelden, slik at en kunne hatt ”summegrupper” rundt hvert bord. Det ble det ikke tid til. Derfor påtok filosofen seg å være ordstyrer omkring de temaene som ble utdypet. Filosofi er bl a å utvide tenkingen – gå ut av de hverdagslige mønstre. Uten at det er mulig å yte rettferdighet til filosofitimen, nevnes noe av det som ble tatt opp i stikkordsform:

- Hva er det gode liv? Umulig å gi entydig svar – øye som ser. En gammel filosof sier at mennesket er sin egen målestokk.

- Moral – hva er det? Handler om samvittigheten! Sokrates sier at den er lik for alle. Sofistene sier at den påvirkes av miljø. Platon sier vi er alle hele mennesker. Hva med urettferdighet? Moralsk ansvar? Hvor langt strekker moralen seg? Moral er noe som gjelder universelt. Hvorfor er det *ikke* slik? Historien er full av overgrep. Er moral sosialt betinget? Er rettferdighet et universelt begrep? Noe regulerer moralen! De- og vi-tankegangen (gruppe versus gruppe). Global bevissthet – global moral/etikk – ansvarsbeskrivelse = er å erkjenne at det er vanskelig, men hva kan jeg gjøre? Systemsvikt når et menneske føler avmakt?

Hvis du vil vite mer om filosofi – løp og kjøp - ”Filosofi – et første møte” av Birkeland, Bomann-Larsen og Jor (Gyldendal – ISBN 82-05-26252-7)

**9. desember 2009**

Valg og åpent møte

- Tore Gjelsås ledet valget på vegne av valgkomiteen, som også hadde en gjennomgang av klubbens hjemmeside og problemstillinger rundt overgang/harmonisering med distriktets DICO-opplegg.

Valg av styret for rotaryåret 2011-2012 med akklamasjon:

-         President Tor Skjæveland

-         Sekretær Ferdinand Juell

-         Kasserer Vidar Gjelsås

-         Revisor – gjenvalg Henrik Jahre

Det betyr at Jan Henning Skaar går inn i styret som past president i 2011

Når det gjelder kommende rotaryår (2010-2011) med Jan Henning Skaar som president, vil han velge komitélederne i løpet av første kvartal i 2010. Dette vil han komme tilbake til.

På møtet ellers ble frammøtet kommentert av sekretæren. Statistikken viste at fremmøte etter sommeren var lav, men tok seg opp mot jul - på eksterne møter jevnt lavt fremmøte.

Komitélederne tok opp TRF-møte (Svein Gansum og Trond Aas møtte) i distriktet for Tønsbergklubbene, hvor hovedinnhold var Rotary Foundation PH-fellowship. Hver klubb får recognition-points – JRK har 12 000 points. Fra medlemskapskomiteen ble det rapportert at det har vært mange navn på rekrutteringslista, men at det er utfordrende å få med nye ansikter.

Per Olav Pytterud avsluttet engasjert det åpne møtet med et dilemma om ”en teppehistorie fra virkeligheten”

**17. desember**

Festaften med servering av juletorsken i selskapslokalene til Storgaten 11.

Bildet under er fra allsangen etter middag, hvor vi frydet oss over Erling Dittmanns nydiktede og flotte torskevise (den femtende torskevise gitt til klubben) under Knut Høydals inspirerende korledelse. Morsom kveld med mange innlegg, eksempelvis Sven Gjessings friske replikk- og dialekthistoriske tur gjennom vårt langstrakte land!

**Månedsbrev for januar og februar 2010 (nr 4)**

***Kjære rotaryvenner!***

*Det er fristende å bruke guvernør Fred Schwabe Hansens glade påminnelse om at solen har snudd! Dagene blir litt lysere for hver dag, og mange steder er det gnistrende skiføre for første gang på flere år. Det er mye å glede seg over!*

***ShelterBox***

*Fred Schwabe Hansen vier mye av sitt kvartalsbrev til ShelterBox og berømmer det fantastiske engasjementet distriktet har vist.*

      *12. januar ble Haiti rammet av et kraftig jordskjelv med sentrum nær hovedstaden Port au Prince.*

      *14. januar ankom de første ShelterBox Response Team medlemmene Haiti fra UK og USA*

      *15. januar skrev guvernøren til alle presidentene i distrikt 2290 om ShelterBox*

      ***16. januar fulgte Jarlsberg Rotary opp med oppfordring til kronerulling i distriktet.***

      *17. januar kom de første ShelterBoxene til Haiti og ble dels tatt i bruk som postoperativ avdeling for et feltsykehus og dels som ly for høygravide kvinner og kvinner med nyfødte barn.*

*Schwabe Hansen forteller at det ble veldig moro å være guvernør i 2290! Gjennom helgen og dagene etterpå, oppnådde vi gjennom kronerullingen raskt kr 200 000, noe som betyr at mange medmennesker i nød har fått ly mot regnet som ventes. Totalt har ShelterBox i løpet av februar sendt over 8 000 bokser til Haiti.*

***På styremøte 10. februar*** *gjennomgikk vi klubbens mål og visjoner for rotaryåret. Det eneste som per dags dato ikke er innfridd, er medlemsutviklingen, samt frammøteprosenten, som har bedret seg, men som fortsatt er noe lav.*

***Medlemsrekruttering***

*Vi har pr i dag 55 medlemmer, hvorav ett medlem har søkt permisjon for kommende rotaryår. Å øke klubbens medlemstall er åpenbart utfordrende. Alle komiteene er oppfordret til å komme med forslag på nye kandidater. Vi sender i midten mars ut invitasjonsbrev og forutsetter optimistisk at det vil gi oss nye medlemmer innen 01.07.10*

*Når det gjelder* ***”Gateengler i Brasil”*** *besluttet styret å se prosjektet over to år med bidrag på*

*kr 7 500 i år og det samme til neste år, avhengig av rapportering fra prosjektet.*

*Vi har sendt* ***student Lotte Rømmen Anderssen på RYLA 2010****-seminar 3.-6. mars 2010 på Vindfjelltunet Gjestegård med tema etablering – igangsetting/ledelse – etikk. Lotte er i gang med studier i økonomi og administrasjon per dags dato og er kommet halvveis i studiet. Hun planlegger på sikt å ta en master innen ledelse og logistikk i England. Seminaret er midt i blinken for Lotte, og vi gleder oss til å høre om seminaret svarer til forventningene!*

**Begivenheter og møter i løpet av perioden januar og februar 2010**

**Distriktets presidentmøte i Arendal 8.-9. januar 2010**

Innkomming president Jan Henning Skaar møtte. Alle 45 klubbene i distriktet var representert. Jan Henning forteller om god stemning, gode foredrag, opplagte og entusiastiske foredragsholdere og nyttig gruppearbeid! Referat og foredrag er lagt ut på distriktets hjemmeside.

**Klubbmøter**

**6. januar 2010**

**Seksjon grenseløs ved politiadvokat Kjell Johan Abrahamsen**

En meget interessant orientering om et unikt samarbeidsprosjekt i norsk politihistorie. Det har vist seg å være effektivt i bekjempelse av organisert og mobil vinningskriminalitet fra Romania, Litauen, Polen og andre tidligere østblokkland. De fire politidistriktene Telemark, Vestfold, Buskerud og Asker/Bærum er med i et regionssamarbeid med Kjell Johan Abrahamsen som leder fra Tønsberg. Typisk er at det dreier seg om ran/tyveri på oppdrag. Gjerningsmennene er ikke  narkomane og har ofte familie å forsørge i hjemlandet. De har fagbakgrunn, er i besittelse av avansert spesialverktøy og har mobilitet som bevisst strategi. De legger sjelden igjen spor, kjører aldri rundt med tyverigods om natten, men benytter seg systematisk av depoter. Videre opererer de i ulike celler med løs tilknytning til hverandre. En grunn til at det er satt inn store ressurser er brutaliteten i disse vinningsforbrytelsene.

Kjell Johan Abrahamsen kunne fortelle at etter at prosjektet ble igangsatt i 2007 (fast etablert fra 2010 med 17 operative personer) er denne kriminaliteten sunket betraktelig i Vestfold.

**13. januar 2010**

**1 kubikkmeter musikk fra I-tunes etter egen smak ved Sigurd Fjeld og Kristian Skøie Rønning (sønn), leder fra Soundgarden i Tønsberg**

I-phone er videreføring av I-pod, som ble lansert i 2007 (i Norge 2008), og er en PC/ mobiltelefon i ett. Sigurd og Kristian ga oss en interessant og framtidsrettet innføring i de muligheter du har med en liten I-phone. Den kan du ha på øret med selvvalgt favorittmusikk uten kostnader og/eller til en billig penge. Du kan også montere I-phone eller I-pod direkte i en I-pod-dokking på stereosystem, kvalitetsmessig tilpasset dine forhold. Nytt er de kompakte formatene som gjør at topp lydkvalitet kan integreres mye bedre enn før! En ny verden for mange av oss! Stor takk til Sigurd og Kristian som viste oss mulighetene av i dag. Her skjer det stadig noe nytt!

Følg med, følg med…!

**27. januar**

**Ungdom og nye nettfenomener ved Vibeke Kløvstad, avd.leder ved Nasjonalt senter for IKT i utdanningen.**

Vibeke fortalte om forskningsresultater visualisert gjennom Silje 18 år, en typisk representant for nettgenerasjonen. Silje er som ungdom flest og storbruker av Internett. Hun ser nettet som en selvfølgelig del av hverdagen uten at en kan si at hun bruker nettet spesielt avansert.

For de unge er det naturlig å bruke Internett i utviklingen av egen identitet, kompetanse og kultur. De bruker Internett til å skaffe seg informasjon og de offentliggjør meninger, diskuterer sine tanker, bilder og relasjoner i ulike nettverk. I 2007 brukte i underkant 9 av 10 norske ungdommer mellom 16 og 19 år Internett flere ganger daglig. Mange av dem lever i økende grad et liv på nettet som er tilgjengelig for allmennheten – på en helt annen måte enn den voksne generasjonen.

Foredraget ble ledsaget av lyd og bilde med resultater fra forskning som viser en nettgenerasjon som kan karakteriseres som ”multitask”-orientert”. For mer info, se [www.iktsenteret.no](http://www.iktsenteret.no/)

**3. februar 2010**

**Bedriftsbesøk Vakt-Service**

Vi ble tatt i mot av **Jan Tore Larsen, direktør for divisjon sikkerhet** i et flott forretningsbygg på Trælleborg. Vakt-Service er Nordens tredje største sikkerhetskonsern. Selskapet driver virksomhet i Norge og Sverige. Gjennom sitt heleide datterselskap Nokas er firmaet markedsleder på verdihåndtering i Norge.

Det leveres sikkerhetsløsninger til over 70 000 kunder og har ca 2 500 ansatte fordelt på to forretningsdivisjoner; sikkerhet og verdi. Firmaet ble etablert i 1987 og i 2008 var det en omsetning på 1.1 milliard kroner.

Vi fikk servert smørbrød i et avansert møte- og kursrom, deretter en omvisning, hvor vi besøkte selskapets ”hjerte”, et heldøgnsbemannet og sikret kontrollrom med direkte kontakt via dataskjermer til enheter over hele Norden.

Vil du vite mer, se [http://www.vaktservice.no](http://www.vaktservice.no/)

**10. februar 2010**

**Geriatri (læren om det eldre mennesket) og hukommelse ved overlege Nils Espeland på geriatrisk seksjon, Sykehuset i Vestfold**

Nils Espeland hadde et meget interessant foredrag, hvor han bl a fastslo at hukommelse er en sammensatt prosess – registrering – koding – lagring og fremhenting av lært info.

Han viste til en enestående, også i verdenssammenheng, mangeårig studie av psykologen Sol Seim som fra 1939 fulgte en stor gruppe personer fra 12-13 år til de var 74 år gamle. Langtidsundersøkelsen tyder på at man utvikler et mer modent følelsesliv fra 30 års alder til 70 års alder. Når det gjelder intelligenstestene i undersøkelsen, synes det som om sykdom har en klar negativ innvirkning på besvarelsene. Har man imidlertid god fysisk helse synes alderdom ikke å være til hinder for opprettholdelse av intellektuell kapasitet. Hvis du er interessert i å vite mer om Sol Seims forskning, anbefales det å google henne på internett. Interessant lesning!

Nils Espeland utdypet demens, som betyr ervervet kronisk nedsatt kognitivt funksjonsnivå i tillegg til redusert daglig funksjonsnivå i jobbsammenheng og i private sammenhenger. Tilstanden er relatert til varig, ervervet hjerneorganisk dysfunksjon som kan skyldes en rekke ulike sykdommer såvel som traumatisk skade. En del personer utvikler personlighetsforandringer med for eksempel manglende innsikt, dårlig dømmekraft og aggressivitet.

Det var stor interesse og mange spørsmål til overlegen. **Avslutningsvis ble det fastslått, ikke uten en viss grad av humor, - at gammel stubbe har sterke røtter!**

**17. februar 2010**

**Vin og mimring sammen med ledsagere**

Over 60 deltok i et meget vellykket arrangement på Furustrand med Knut Steingrimsen som ledsager gjennom klubbens 30-årige historie. Klubbens enker var invitert. Flere av utvekslingsstudentene var også tilstede. Stor suksess og all ære til dyktige og velvillige Knut!

**24. februar 2010**

**Om Rotary v/Sven Gjessing** – var opptatt av hvordan vi tar oss av våre nyere medlemmer på klubbmøtene - inkluderer vi dem, eller sitter vi oss ned sammen med gamle kjenninger? Tankevekkende ord!

**Kveldens hovedtema: - Byen vår gjennom Sveins brilleglasshus (i glasshus?) ved Svein Wollert-Nielsen**

Foredragsholderen tok utgangspunkt i uttrykket ”signalbygg”, og tok deretter for seg planene og tegningene for det nye rådhuset i Tønsberg. Det blir på folkemunne kalt ”brunosten”, - det er vanskelig å se hvordan en moderne12-etasjes blokk uten særpreg skal kunne fungere som et ”signalbygg” i bybildet. Dette har også den nye riksantikvaren, Jørn Holme vært sterkt kritisk til. Mange spørsmål ble reist om plassering og signaleffekt i forhold til middelalderbyen Tønsberg versus dagens moderne Tønsberg. Hva slags landemerke/signalbygg skal kjennetegne Tønsberg (Slottsfjelltårnet – ”brunosten”?) Det kan synes problematisk å reversere nå. Det er allerede gått med 22 millioner kroner i prosjektering, arkitektkonkurranse m m.

Takk til Svein W-N for engasjert og innsiktsfullt innlegg om et utfordrende prosjekt i Tønsberg!

 ***Kjære rotaryvenner!***

*En riktig god påske til dere alle, hvor dere enn er, -  i lavlandet eller på høyfjellet! Rapporter fra fjellet beskriver skiturer i skyer, som synes å ha lagt seg på bakken. I lavlandet var det i dag, langfredag haglskur.*

*Mens vi venter på våren, vil jeg få sitere et lite dikt av Inger Hagerup:*

*Jeg ligger bare her og gror*

*og drikker vann og spiser jord.*

*Her er så varmt og mørkt og vått.*

*Her er så fredelig og godt.*

*I natt kom regnet lett på tå*

*og banket ganske sakte på.*

*Det hvisker til meg: Lille bror,*

*en vakker dag blir du så stor*

*at du kan løfte taket vekk.*

*og i en bitteliten sprekk*

*vil hele verden åpne seg*

*og sola smile ned til deg.*

*Velkommen april og vår!*

**Klubbmøter**

**3. mars 2010**

**3 minutter ved Sverre Linnestad** som tok for hvordan urin kan skape bedre balanse i naturens kretsløp gjennom utvikling av mineralgjødsel/humangjødsel fra dyr og mennesker. Det er gjort feltforsøk som viser at urin (som i utgangspunktet er steril) omsatt til gjødsel kan øke verdens matproduksjon betraktelig. Sverre kunne berette for forsamlingen at det ligger en uutnyttet ressurs i våre toaletter! Takk til Sverre for innspill om nye ideer i snublende nærhet åpen for utvikling.

**Hovedtema – reiseskildring fra Route 66 ved Dag Carlstedt**

Dag la ut på tur på Route 66 i USA med 27 i samme følge (kortesje) på Harley Davidsen motorsykkel i august 2008. Han hadde ikke kjørt motorsykkel på 30 år, men kom likevel gjennom 9 stater og tilbakela 4 300 km (2300 miles) på 16 dager. Stikk den!  80% av Route 66 eksisterer fortsatt i dag. Forsamlingen fikk spennende glimt gjennom bilder og historier om en minnerik tur med avstikkere til eksotiske Grand Canyon og til kunstige Las Vegas.

**10. mars 2010**

**Student ved HVE Martin André Dahl** ga oss en kort  innføring i hva nanoteknologi er, anvendelser i dag og fremtidsmuligheter. Vi fikk vite at en nanometer er en milliarddels meter, altså 0,000000001 meter. Innen nanoteknologi jobbes det med partikler (atomer og molekyler) under 100 nanometer = 100 nm. NB! Et hårstrå er hundre ganger bredere!

Han konsentrerte seg mest om nanorør, som er små karbonrør på omtrent en nanometer i

diameter, og som er i ferd med å bli en etterspurt "råvare".  Kristian Birkeland, professor ved

Universitetet i Oslo, startet antagelig produksjon av nanorør allerede i 1902 uten å vite om det.

Han dannet en kraftiggnist mellom to karbonelektroder i en såkalt lysbueovn.

Han fortalte oss at nanomaterialer, som disse karbonrørene, har egenskaper som ikke kan

forklares med de vanlige fysiske lovene som styrer verden rundt oss, men ved hjelp av

kvantemekanikk: Når ting blir svært små, vil en stor andel av atomene være på overflaten og da

forholder disse seg til hverandre på en annen måte og gir helt uventende egenskaper. En ser

muligheten til å designe materialer, også biologisk materiale med helt nye og ukjente egenskaper.

Han mente at nanoteknologi blir viktig for fremtidens medisinske behandling og for

miljøvennlige biler, fornybar energi og moderne datamaskiner. Stikkord var solceller,

tynnfilmteknologi (?), batteriteknologi, superledere og sensorer. Mange frykter også at den nye

teknologien med de nye produktene kan skap nye miljøproblemer.

HVE utgjør ett av de tre knutepunktene for Norges satsing på mikro- og nanoteknologi, se

<http://www.hive.no/studietilbud/ingenioer/bachelor-i-ingenioerfag-mikro-og-nanoteknologi-article10705-349.html>

Martin André ble fort ferdig, men medlemmene i Jarlsberg Rotary er som kjent flinke til å

stille spørsmål, gode spørsmål, så ikke minst på grunn av dette ble det et riktig bra møte!

**16. mars 2010 (tirsdag)**

**Intercitymøte – domprost David Gjerp: Den Norske Kirke – hva er veien videre? (Quality**

**Hotell Oseberg – 16 møtte fra Jarlsberg Rotary!**

Forsamlingen fulgte med stor innlevelse med på David Gjerps engasjerte innlegg om Den Norske

Kirke i vårt sekulariserte samfunn. **Sekularisering** er betegnelsen på prosessene der et samfunn

blir mindre religiøst. Historisk har dette betydd at religiøs eiendom, makt, oppgaver eller autoritet

overtas av religiøst uavhengige institusjoner. Ordet kan oversettes med det norske ordet

*verdsliggjøring*. Begrepet brukes også om overgangen fra religiøs til ikke-religiøs

 virkelighetsoppfatning.

Sosiologisk sett har sekulariseringen to hoveddimensjoner. Den offentlige eller institusjonelle dimensjon, hvor staten overtar og/eller verdsliggjør oppgaver som tidligere har tilligget en religiøs institusjon, og den private dimensjon, hvor religion kommer til å bety stadig mindre for individet.

En tredje form for sekularisering kan sies å være de endringer som skjer av og innenfor religionene selv under påvirkning fra de to nevnte sekulariseringsprosessene, for de forskjellige religioners teologiske og dogmatiske posisjoner og praksiser forandres også. Viktige elementer i denne prosessen ser ut til å være en aksept av religionens reduserte forklaringskraft, en konsesjon til videnskapens forklaringer av verden, ved en understreking av at religionen ikke (lenger) pretenderer å forklare (den fysiske) virkeligheten. Videre synes det å utvikles en større aksept for livssynsmessig pluralisme slik at den «egne» religionen blir et av mange religiøse uttrykk. Ofte kombineres en slik oppfatning med den teologiske posisjon at mange, om ikke alle, religioner er forskjellige måter å forstå den samme guden på. I dette ligger en utvikling av større religiøs toleranse og et argument for interreligiøs dialog.

Religiøs fundamentalisme kan sies å være en reaksjon på alle disse formene for sekularisering, som forsøker å (gjen)etablere en mer absolutt guds- og virkelighetsforståelse ved å insistere på de «hellige» teksters umiddelbare relevans for menneskenes liv.

David Gjerps innlegg berørte interessante sider ved Den Norske Kirkes mer selvstendige rolle i fremtiden. Han fremhevet at fremmøtet i kirkene ligger på ca 100 personer gjennomsnittelig. I tillegg er det stort fremmøte på alle viktige markeringer i menneskenes liv dåp/konfirmasjon/ bryllup og død. **Han fryktet ikke fremtiden for en mer uavhengig norsk kirke**.

**24. mars 2010**

**Forbruksforsker, cand polit Cecilie Kløvstad** tok for seg Forbrukerinnsikt 2010 – den norske dagligvarekunden, hvem er de, hva spiser de og hvordan tenker de. Utviklingen innenfor den norske dagligvaremarkedet, hvordan har finanskrisa slått til – hvordan er maktforholdet mellom kjede og leverandør.

Cecilie er teamleder hos Nielsen AS (tidligere A.C. Nielsen AS), et privateid globalt informasjons- og mediaselskap, en av verdens ledende leverandører av markedsinformasjon, representert i over 100 land. Hun jobber med kvalitativ analyse. Hennes gruppe jobber med hva som fanger opp forbrukernes kjøpsadferd, demografiske profiler, holdninger. Videre hvordan forbrukeren tar til seg informasjon gjennom ulike kanaler. Hun kunne også fortelle om hvordan firmaet kombinerer primær forbruksforskning med prognoser og egne utviklede teknikker for å vurdere salgspotensialet av nye produkter.

Cecilie kom inn på at forbrukeren i dag uttrykker ønske om en mer miljøvennlig profil, men når det kommer til selve kjøpsadferden, har opp til 70% av forbrukerne en tendens til å gå på ”autopilot” uten særlig refleksjon om hva som er miljøvennlig, balansert og sunn, god mat for familien. Hun kunne også slå fast at dagligvaremarkedet i Norge er lite påvirket av den internasjonale globale krisen. Norge er noe for seg selv og viser andre tendenser enn i sammenlignbare land.

I sannhet en interessant og morsom time med mange eksempler tatt fra dagligvarebransjen i Norge!

2. april 2010

Vennlig hilsen

Britt-Wenche Kløvstad

President 2009/2010

**Jarlsberg Rotary 2009-2010**

**Månedsbrev for april, mai og juni 2010 (nr 6)**

***Kjære rotaryvenner!***

*Det er med stort vemod at jeg kan slå fast at siden siste månedsbrev i mars 2010 har ytterligere to medlemmer av Jarlsberg Rotary gått bort. Det er Per Johan Feet (06.05.10) og Per Christian Hannestad (04.06.10), henholdsvis 66 og 74 år.*

*De har gjennom mange år satt sitt preg på klubben. Selv hadde jeg, som relativt ferskt medlem, gleden av å møte de erfarne, engasjerte og dedikerte rotaryvennene med verdier og livskvaliteter. Rotary som organisasjon kan være stolt av slike flotte hedersmenn og rollemodeller!*

*Det var stor deltagelse på klubbens minnestunder og i begravelsene, 14. mai og 11. juni. Ingrid Hannestad deltok på klubbens minnestund med sønnen Carl Christian og datter Margrethe.*

*Forrettende prest under begravelsen til Per Johan Feet var vår egen Knut Roberg. Det var andre gang Knut Roberg ledet en begravelsesseremoni for en rotaryvenn dette rotaryåret (Knut Syvertsen ble begravet 9. oktober 2009).*

**Klubbmøter**

**07.04.10**

**Triste skjebner – statsministere fra Vestfold – v/Einar Aaraas**

Einar Aaraas har vært redaktør og stortingsjournalist. Han har inngående kunnskap om de åtte statsministrene som i kortere eller lengre perioder av sitt liv bodde i vårt fylke. Norgeshistorien er full av personer med makt og myndighet til endring og fornyelse. Her er noen stikkord om de statsministrene som har hatt tilknytning til Vestfold:

      **Frederik Stang** (1873-1880) – visekonge, statsråd, regjeringssjef før han ble statsminister – egenrådig; la seg ut med de fleste, men la også grunnlag for det moderne Norge - søkte avskjed pga svikende helbred

      **Chr. Aug. Selmer** (1880-1884) – sakfører fra Drammen, bodde 50 m fra Skoger i Vestfold – huskes for riksrett i 1884 – Selmer manglet politisk teft (”pitbull”) – ”selv ikke engang hans egne ville kjennes ved ham” til slutt!

      **Johan Sverdrup** (V)(1884-1889) – den mest ”vestfoldske” – kjøpte Nedre Sem gård (Sem landbruksskole) – sakfører/ordfører i Larvik – den første parlamentariske statsminister og fremste alliansebygger som vi har hatt i norsk politikk, men fikk relativt tidlig alderdomssvekkelse og måtte til slutt søke avskjed for å unngå å bli kastet ut av partiet pga splittelser – endte i fattige kår.

      **Francis Hagerup** (H)(1903-1905) – statsminister 42 år gammel, men mer jurist enn statsminister – politisk død etter 1905

      **Abraham Berge** (1923-1924) – ble felt i 1924 – kabinettspørsmål for å oppheve brennevinsforbudet – huskes mest for å være den siste statsminister tiltalt i riksrett.

      **Oscar Torp** (AP) (1951-1955) – 1948 fylkesmann i Vestfold – formann i AP 22 år – statsminister – tok seg nær av å bli satt til side av Gerhardsen & Co.

      **Trygve Bratteli** (AP) (1971-72 og 1973-76) – innesluttet – ettervirkninger etter konsentrasjonsleirtiden – oppvekst i 1920-årene med mer agenda klassekamp enn klassereise! Ga et aristokratisk inntrykk i stortingskretser – sylskarpe politiske analyser – dannet regjering i 1971 (etter Bortens fall) – gikk av på landsmøtet i 1975 – men ble på en måte satt på ”oppsigelse” til Nordli overtok i 1976. Bratteli overtok som parlamentarisk leder, men var da i ferd med å miste ”grepet” – stilte til valg i 1977, men burde ikke gjort det!

      **Jan Peder Syse** (H) – var statsminister i ett år – 1989-1990 – kom aldri lett til posisjonene. Stortrivdes som industriminister, men måtte tilbake til Stortinget i 1988 – store utfordringer på høyresiden (Benkow, Willoch) med AP på ”hugget”. God jobb som lagtingspresident.

**14.04.10**

**3-minutter ved Johan Fritjof Kjørboe** om tema bilkjøring – som er flinke med fartsgrenser i eget lokalmiljø, men som ellers kan være inkonsekvente i forhold til fartsgrenser.

**Seniorforedrag ved Jomar Melen** som med engasjement fortalte fra sitt rike liv og omfattende karriere.

**21.04.10**

**Bedriftsbesøk hos Nordea Bank – et moderne og åpent banklandskap i Tønsberg**

Edvar Ståle Otterstrøm viste oss rundt i et splitter nytt bygg utsmykket med vakker kunst. Alle funksjoner dekkes, men med ”no cash”! – 50 ansatte i Tønsberg. Christian Myhre, mekler i Nordea Markets gav en interessant orientering om status i norsk økonomi og renteutsikter.

**05.05.10**

**Dugnad på fylkesmuseet** – ikke det store fremmøtet, men de som var der deltok med stor iver!

**12.05.10**

**Om Rotary** – **Jan Henning Skaar** fortalte om sine besøk i de andre klubbene i Tønsberg-distriktet. Stikkord: Hyggelig, lærerikt – utgangspunkt for å bygge nettverk – ble svært godt mottatt overalt – noen klubber hadde faste plasser til gjester – andre hadde lys på bordene og kaker til kaffen. Gjennomføring av møtene ulike fra klubb til klubb. Det samme var organisering av møterommet. Mye å lære fra andre klubber.

**Seniorforedrag – hva som er skjedd i løpet av et levd liv** – **ved Sven Gjessing**

Naturvitenskapelig bakgrunn, men opptatt av språk. Klubben opplevde en spennende reise med refleksjoner og erfaringer som Sven har gjort i løpet av en lang karriere og livsløp. Takk til Sven!

**19.05.10**

**Møtefri og messevakt**

**26.05.10**

**Reiseskildring fra Cuba ved Tormod Pettersen**

Tormod tok for seg en tur han hadde hatt til Cuba, et ganske så spesielt land med masse gamle slitte biler og hoteller! Det tar 12 timer med fly fra Gardermoen. Landet har 11,4 mill innbyggere og er en sosialistisk spansktalende republikk. BNP 9,5 % av det norske BNP, men har lav barnedødelighet og meget høy utdanning på befolkningen – 700 universiteter! Staten eier jorda, som leies ut til befolkningen.

Takk til Tormod som holdt et engasjert og morsomt reiseforedrag!

**02.06.10**

**Nytt veisystem for Tønsbergdistriktet, herunder fastlandsforbindelse til Nøtterøy. Hvor står vi? – ved Roar Jonstand, ordfører Nøtterøy**.

Vestfolds desidert høyeste trafikktetthet er krysset ved Kanalbrua (fredet) og sier mye om utfordringene. Det er behov for å gjøre noe! Tunnel/broløsning lar seg ikke finansiere pr 2010. Jonstang hevdet at befolkningen ikke helt skjønte hva de sa nei til ved folkeavstemningen om saken. Mulig at den kom for tidlig; befolkningen var ikke helt moden for de spørsmålene som ble framlagt, selv om debatten var heftig og det ble orientert mye om saken.

For å komme videre kreves det i dag en offentlig behandling – nytt planregime med KVU (konseptvalgutredning). Nøtterøy kommune er innstilt på KVU, men dette vil ta lang tid! Det er viktig at kommunene er pådrivere og står samlet. Det er også viktig at handelsstand, næringsliv og befolkningen i Tønsberg-distriktet samler seg og er enige om hva som er ønskelig samfunns og samferdselsutvikling!

**09.06.10**

**3 minutter ved Jomar M** – snakket om euroens betydning som ”lim” i EU. Med felles valuta har man et ”verktøy”, hvor det kan stilles krav til land som har mistet grepet om sin økonomi.

**Utvekslingsstudenten Kayla forteller om sitt hjemland Canada** – med stor innlevelse på norsk. Canada består av 10 provinser, befolkningen er på 11 millioner og det er 1 – 1,5 millioner indianere. Landet er vakkert med mange naturressurser (Niagara Falls – Rocky Mountains m fl) som besøkes av svært mange turister. Kayla kommer fra Minidosa på østkysten av Canada med landbruk som hovedinntektskilde. Selv antar hun at hun kommer til å utdanne seg innenfor landbruket. Året i Norge var utviklende og hun likte seg godt. Rotary er ganske store i Minidosa.

**16.06.10**

**Besøk på Slottsfjellmuseet –** ved Anne Arveschoug

Mange av klubbens medlemmer med ledsagere stilte for å få en orientering om det nye Slottsfjellmuseet. Anne tok i mot oss i en nybygd og flott foajé som binder nytt og gammelt sammen på en utmerket måte. Museet er ferdig, nå gjenstår montering av utstillinger til glede for besøkende som er interessert i Vestfolds historie. Anne orienterte engasjert om prosessen fra et gammelt, tungvint og nedslitt museum til dagens nybygde og renoverte lokaler med nye muligheter for moderne museumsutvikling. Det var en meget fornøyd museumspedagog som avsluttet omvisningen med powerpoint-presentasjon i plenumssalen i museet!

Jeg vil til slutt benytte anledningen til å takke for et rikt år som president i Jarlsberg Rotary! Jeg vil også gjerne rette en stor takk til styret inklusive komitélederne som gjorde presidentjobben enkel å utføre!

 Ha en riktig god sommer!

 Vennlig hilsen

Britt-Wenche Kløvstad

President 2009/2010

**Månedsbrev fra Jan Henning 2010-11:**

Kjære Rotaryvenner

Her kommer det første månedsbrevet fra meg som President. Jeg har valgt 2-måneders syklus på brevene. Klubbmøtene har i perioden august-september 2010 hatt følgende progam:

**4.8. Komitémøter ved komitélederne**

Den enkelte komité gjennomførte sitt andre møte i det nye Rotaryåret. Nå gjaldt det å lage en strategiplan for det som skulle gjennomføres frem til 30.6 2011. Komitélederne avga rapport om et arbeid i god fremdrift på styremøtet 11.8.

11.8. Reiseskildring fraVietnam og Kambodsja v/ Tormod Pettersen

Tormod ga oss et interessant innblikk i sine reiseopplevelser fra et besøk i februar 2009 til Vietnam og Kambodsja. Reiseruten fulgte Mekongelven gjennom Vietnam til hovedstaden Pnom Penh i Kambodsja. Han tok oss innom spennende kultursteder, flott natur, folket og ikke minst en rekke hellige symboler innen buddhismen og hinduismen. Bayontemplet keiserslott og den hinduistiske helligdom Anghor Wat gjorde inntrykk. Vietnam er på størrelse med Norge, men befolkningen er på 87 mill. Kambodsja er ca halvparten så stort og har ca 14 mill.innbyggere.

**18.8. Perisnmøter- 6 verter**

Peismøtene ble fordelt på 6 forskjellige verter med 8-9 medlemmer hos hver. Tema for peismøtet var å bli bedre kjent. Dette ble gjort ved at den enkelte presenterte seg gjennom et kort resyme om yrkesbakgrunn, privatliv og hvorfor han var med i Rotary. Dette førte raskt til større forståelse og kunnskap om det enkelte medlem. Det viste også at vi kjenner hverandres bakgrunn for dårlig og at det er behov for flere peismøter for å videreutvikle detaljkunnskapen om det enkelte medlem.

Det var ganske typisk for situasjonen at møtet varte i over 2 timer.

**25.8 Sættargjerden av 1277 v/ Trond Barth Andersen**

En inspirert foredragsholder ga oss en meget interessant innføring i den trolig største politiske begivenhet i historien for Tønsberg – nemlig Sættargjerden av 1277. Den ble laget på Haugar i mai-juni 1277 og regulerte maktforholdene mellom konge og kirkemakt på bred basis. Kirken måtte her avgi mange av de privilegier den hadde hatt over meget lang tid. Kirken bestemte til og med hvem som kunne bli konge i Norge. Magnus Lagabøter var den gang konge i Norge og ville ikke minst ha en slutt på dette. Sættargjerden er skrevet på latin som var kirkens eget språk på den tiden. Utformingen av den tok ca to måneder og inneholder viktige bestemmelser om monarkiets plass og udelelighet, skatteforhold, eiendomsforvaltning og en rekke betydningsfulle rettigheter.

En kopi av Sættargjerden kan beundres i Tønsberg og Nøtterøy biblioteks underetasje.

**1.9. Besøk på Kilen Opplevelsessenter v/ Kinosjefen**

Meget bra deltakelse og ekstra mange ledsagere denne gang. Kinosjefen ga oss en grei orientering om Opplevelsessentret som åpnet 12.8. Kilden er et topp moderne kinobygg med det beste innen kinoteknikk og komfort med 4 K og 3 D i alle saler. Det har 9 saler og 1218 seter. I tillegg til visninger av de ferskeste filmene på markedet, vil Kilden bl.a kunne tilby direkteoveførte opera-  forestillinger fra The Metropolitan i New York, konserter fra noen av de største scenene i verden og muligens teaterstykker.

Etter orienteringen gikk vi i maskinrommet der alt var digitalt. Her ble vi ikke minst imponert over skoleeleven som faktisk styrte alle salene via en laptop.

Som avslutning var vi lovet en omvisning i leilighetene på toppen. Megleren kom imidlertid ikke, og vi gikk hjem med hver vår 3D-brille som trøst.

**8.9. Vedtektfestet møte v/ styre**

Presidenten gjennomgikk mål og planer for Rotaryåret. Jarlsberg RK skal arbeide for en økning av antall medlemmer fra 51 til 55, legge opp til gode og engasjerende møteprogrammer, fortsette med dugnad på Fylkesmuséet og Vestfoldmessa og gjerne vurdere nye lokale prosjekter, gi forventede årlige bidrag til Polio Plus, Gateengler i Brasil og TRF og ha minst en internasjonal ungdomsutveksling. Vi har faktisk to søknader om 1-årig utveksling for 2011-2012 og vil undersøke mulighetene for en burden sharing med andre rotaryklubber i området. Regnskapsfører Vidar la frem årets budsjettforslag som ble vedtatt uten spesielle merknader. Økonomien er god og det er ikke behov for kontingentøkning i år.

Sekretær Ferdinand orienterte til slutt om sitt engasjement innenfor mikrofinans og mikrolån i KIVA, et meget interessant prosjekt til beste for trengende enkeltpersoner og små foretak i utviklingsland.

**15.9. Kommuneøkonomier i Tønsberg v/ kommunaldirektør Geir Viksand**

Kommunedirektøren tegnet et bilde av en kommunøkonomi med store utfordringer. Hovedproblemet er at kostnadene stiger kraftigere enn inntektene. Lønningene stiger mer enn kommunene kompenseres for, det er behov for økte tjenester og kvalitetsøkningene er underfinansierte. I tillegg får Tønsberg relativt sett mindre tilskudd fra Staten enn virksomheten skulle tilsi. Den største utgiftsposten er pleie- og omsorgssektoren med 31 prosent. Her ligger det an til en overføring av ressurbruk fra unge til eldre, redusert bruk av institusjoner, skaffe tilstrekkelige korttidsplasser, behovsprøve hjemmetjenesten sterkere, bedre rehabilitering og større forebygging. Skolevirksomheten utgjør en femtedel av driftsutgiftene, er sterkt kostnadsdrivende og krever  trolig nye nedleggelser og omorganiseringer i 2011. Ikke minst på denne bakgrunn er det en fordel at innbyggertallet i Tønsberg er stadig økende.

**22.9 Egoforedrag ved Leif Johan Thesen og 3-minutt ved Trygve**

Leif Johan ble medlem i juni 2009. Han er førstelektor ved Høgskolen i Telemark – HIT -  på Notodden og har tegning og bilde som spesialitet. Her er han klasseleder i Forming. Dette er på mange måter også hans store fritidsinteresse, og i løpet av foredraget fikk vi se mange eksempler på hans kunstneriske evner innen maling og forming. Leif Johan vokste opp på Fagerborg i Oslo og hans mange anekdoter fra oppveksten gjorde at mange kjente seg godt igjen i hovedstaden på femti- og sekstitallet. Etter førstegangstjeneste i indre Troms og lærerutdannelse, fikk han sin første lærerstilling i Tønsberg. Her møtte han også sin kjære Anne Marie. Dette bidro ikke minst til at han ble værende. De er bl.a begge ivrige turgåere i skog og mark.

I sitt 3-minutt fokuserte Trygve på omgangsformer, spesielt hvordan vi hilser på hverandre. Både interessant og ikke minst tankevekkende.

**22.9. Dugnad på Slottsfjellmuseet.**

10 oppegående JRK-ere stilte til dugnad på Slottsfjellet i strålende vær. Oppgaven denne gang var å rydde rundt den gamle Direktørboligen på nordsiden av museumsområdet, nå benyttet til kulturelle formål og diverse typer kurs. Med flittig bruk av hagesakser og motorsag ble hekkene trimmet, klippet ned og diverse typer ugress, døde kvister og andre uhumskheter fjernet. Vi fylte faktisk en container innen mørket falt på. Arbeidsøkten og 10-års jubileet ble markert med kaffe og kringle, bakt og servert av vår egen Anne Arveschoug. En hjertelig takk til alle gode bidragsytere.

Vear, den 1.10.2010

Vennlig hilsen, Jan Henning Skaar

President 2010-2011.

Kjære Rotaryvenner,

Her kommer det andre månedsbrevet fra meg som President. Klubbmøtene har i perioden oktober-november-desember 2010 hatt følgende program, hvis innhold dere her får en kortversjon av:

**Månedsbrev oktober-november-desember 2010**

**7.10 ”Midtløkkens indre liv” – ved Knut Steingrimsen**

Vår egen Knut, som selv bor på Midtløkken, ga oss et engasjert innblikk i Midtløkken Bo og Servicesenter i Kong Oscars gt 15 – det indre liv. Her er han også aktiv og trivelig redaktør av ”Seniorposten” som dekker alle sentrene i kommunen.

Midtløkken Bo og Servicesenter driver forebyggende arbeid gjennom et variert tilbud til pensjonister og trygdede over 55 år. Det arrangeres kurs i nye og gamle håndarbeidsskikker, PC-opplæring, Internetcafé og tilrettelegging for selvdrevne interessegrupper. Svømmebassenget er åpent for brukere. I tillegg er underholdningstilbudet på senteret både variert og godt. Det arrangeres ofte utflukter med forskjellige typer aktiviteter og besøk. Senteret har en fin kafeteria hvor vi som har passert den magiske aldersgrensen 55 år kan benytte – for en rimelig penge.
Midtløkken har 125 leiligheter. Kriterier for tildeling er de samme som for trygdeboliger.

**13.10 Bedriftsbesøk L stn Mågerø – ved Stabssjef Fred Andersen**

En kunnskapsrik og opplagt Stabssjef Major Fred Andersen orienterte oss om stasjonens oppgaver og status for Forsvaret generelt. L stn Mågerø har tre hovedoppgaver. Den er først og fremst et kontroll- og rapporteringssenter for luftovervåkning av Norge og tilstøtende luftrom med nasjonal og direkte NATO-tilknytning. Her utdanner en også operatører og offiserer til det norske luftkontrollsystemet og er vertskap for Nasjonalt Programmeringssenter, som holder orden på og videreutvikler det meste på data- og softwaresiden. Mågerø har 210 ansatte som kan se positivt på fremtiden. Etter mange år med usikkerhet, har nå Regjeringen bestemt at virksomheten ved stasjonen skal fortsette. Forsvaret får i 2010-2011 ca 39 mrd kr – ca 3,5% av statsbudsjettet. Dette er for lite til forsvarlig å trene de ca 23.000 ansatte og å gi dem det nødvendige utstyr til å utføre de oppgaver politikerne har bestemt. Kun ¼ av tildelte midler brukes til øving. Mobiliseringsstyrken er på ca 83.000. Norge bidrar i internasjonal virksomhet med ca 600 personer. Den største kontingenten står Hærens operative enheter for, med 500 befal og soldater i Afghanistan.

**20.10 Peismøter**

Medlemmene var fordelt med 8-9 personer på 6 verter. Formålet var også denne gang å bli bedre kjent med hverandre. Fremmøtet var noe dårligere enn forrige gang vi hadde peismøte, men flere var da også bortreist for anledningen.

**27.10 Internetts tilblivelse – v/Professor Yngvar Lundh.**

Rotarianeren og Professoren Yngvar Lundh – aktivt medlem i Tønsberg RK – orienterte oss om utviklingen av Internett. Han er en stor kapasitet på området med bl.a mangeårig tjeneste ved Forsvarets Forskningsinstitutt (FFI).
Lundh forklarte at Internett er et verdensomspennende datanettverk og er basis for en rekke kommunikasjonstjenester. De viktigste er: world wide web (www), e-post, chat, filoverføring, IP-telefoni og videosamtale. Vanlige former for informasjon er tekst, bilder, lyd og video. Forskjellige handlinger kan også utføres via nettet. Eksempler er overføring av pengebeløp, elektronisk handel, fjernstyring av tekniske innretninger, observasjon og rapportering av tilstander.

Han trakk først linjene tilbake til digitalteknikken med binære tall og pakkesvitsjing som et resultat av John Von Neumanns arkitektur fra 1945, som faktisk gjelder fortsatt. Vi fikk imidlertid kommersielle nett på verdensbasis først i 1960-årene. Norge kom med i utviklingen i 1973 med ARPA-nettet frem til 1989. Internett ble tatt i bruk i akademiske miljøer tidlig på 1980-tallet, men etter at World Wide Web ble oppfunnet i 1991 og Microsoft inkorporerte en nettleser for Web i Windows i 1995, fikk nettet en eksplosiv økning i trafikk og utbredelse. Internett har vært allemannseie i Norge de siste 12-15 årene.

**3.11 Komitémøter**

Det arbeides godt og konstruktivt i alle komitéer!

**10.11 Intercitymøte. Tema: ”Fylkesmannen – hvem er han og hva gjør han?”
           v/tidl fylkesmann Mona Røkke**

De fleste klubber i Intercitysamarbeidet var representert blant ca 100 deltakere. En meget veltalende og godt forberedt foredragsholder med entusiasme på Vestfolds vegne. Hun kalte fylkesmannsembedet ”en assortert landhandel”. En treffende beskrivelse, for Fylkesmannen er Kongens og regjeringens representant i sitt fylke og skal på vegne av Staten passe på at alt går riktig for seg og at ingen; det være seg institusjoner eller enkelpersoner, skal bli dårlig behandlet av kommuner eller andre offentlige organer. Fylkesmannen har ca 100 ansatte og er administrativt underlagt [Fornyings-, administrasjons- og kirkedepartementet](http://no.wikipedia.org/wiki/Fornyings-%2C_administrasjons-_og_kirkedepartementet)

Fylkesmannens oppgaver består blant annet av:

* Familiesaker: [Separasjon](http://no.wikipedia.org/wiki/Separasjon), [skilsmisse](http://no.wikipedia.org/wiki/Skilsmisse), [adopsjon](http://no.wikipedia.org/wiki/Adopsjon) og barnevernssaker
* [Fri rettshjelp](http://no.wikipedia.org/wiki/Fri_rettshjelp)
* Utbetaling av statstilskudd til trossamfunn
* Naturforvaltning, friluftsliv og forurensning
* Sosial- og helsesaker
* Distriks- og arealplanlegging
* Utdanning
* Miljøsaker
* Landbruksspørsmål
* Beredskap ved kriser og krig

Røkke har i sin periode aktivisert seg sterkt i å styrke næringslivet i fylket og i å få mer rettferdige statlige overføringer til fylket. Hun pratet også om alle kongebesøkene hun hadde administrert og hvor hyggelig det hadde vært. Hun ble svært glad for den store tulipanbuketten vi ga henne. Dessverre ble det ingen tid til spørsmål.

**17.11 Guvernørbesøk**

Guvernørbesøket ble innledet med formøte og middag med Distriktsguvernør (DG) Inger-Britt Zeiner og Assisterende Guvernør (AG) Ranveig Roberg.  Vi var 7 fra styret. Vårt mål- og planverk for inneværende periode ble gjennomgått. Vi fikk kritikk for å ha for høy gjennomsnittsalder og generelt for liten rekruttering samt at vi må forbedre vår oppfølging av nettbasert informasjon og nett-tilknytning til D2290. Vi fikk ros for våre to utvekslingsstudenter og for vår satsing internasjonalt og deltakelse i lokale aktiviteter. Vi fikk ellers mange gode råd og tips for utvikling av klubben.

I møtet etterpå holdt Guvernøren et utmerket foredrag om Rotary. Her fokuserte hun på hva Rotary betyr for henne, hva hun ønsker å formidle til rotarianere, hvordan Rotary bør utvikles nasjonalt og internasjonalt og om den meget vellykkete Distriktskonferansen 2010 i Tønsberg i september.

**24.11 Åpent møte**

I overkant av 30 til stede. Leiv kunngjorde først valgkomiteens innstilling som ikke overraskende ble applaudert og tatt til etterretning. Per Olav lot oss diskutere følgende tema: ”Pelsdyroppdrett”, ”PR-kåte forsvarsadvokater”, ”Hva skal være på Slottsfjellet av installasjoner?” og ”Antioksydanter”. Mange tok ordet og det ble balanserte og gode meningsutvekslinger.

**1.12 Gjengangerteam – v/Politiinspektør Torje Arnesson**

”Gjengangerteam” er betegnelsen på et oppfølgingsprosjekt i Vestfold Politidistrikt av verstingene innen vinningsforbrytelser. 50-60% av alle forbrytelser i Norge er vinningsforbrytelser. Prosjektet ble etablert i 2005, har 8 ansatte – 1 Politiinspektør og 7 Politioverbetjenter - og er en del av Tønsberg Politikammer. I starten hadde teamet 86 personer på listen for oppfølging; i dag består den av 40. Vestfold var i 2009 best i landet med 33% nedgang, 14.4% i Tønsberg og 10% på landsbasis. Tallene for 2010 har samme tendens. Årsaken til suksessen er personrettet etterforskning og oppfølging.

Vinningsforbryterne blir dessverre stadig yngre og teamet må forholde seg til et stadig mer komplisert regelverk fra barnevernet og BUF-etat. Tilbakefall til gamle synder etter avsluttet soning er også altfor vanlig. Dette har ikke minst sammenheng med at de ofte blir plassert i boliger sammen med tungt belastede og tidligere domfelte personer.

**8.12 Valg og yrkesforedrag v/Arne Lie**

Formannen i valgkomitéen, Leiv Øye, presenterte det nye styret for perioden 2011-2012:

        President:                   Tor Skjæveland

        Visepresident:            Knut Roberg

        Past President:           Jan H. Skaar

        Sekretær:                    Ferdinand Juell

        Kasserer:                    Vidar Gjelsås

Arne Lie fortalte om sine 33 år som advokat. Han tok juridisk embetseksamen i 1974 og fikk sin første jobb i Kommunaldepartementet. Etter en kort periode i Larvik ble han ansatt som advokatfullmektig i Tønsbergfirmaet Hillestad&Christiansen.  I 1980 ble han fullverdig partner i firmaet under navnet Hillestad, Christiansen&Lie. Arne har arbeidet med mange forskjellige typer saker gjennom årene og har mange ”bryggesaker” i Tønsberg, Nøtterøy og Hvasser og konkursbo i Tønsberg på samvittigheten. Ifm utbyggingen av E-18 til firefelts motorvei har han vært helt sentral i ekspropriasjonssaker og samferdselsjordskifte. ”Kjendisstatus” fikk Arne allerede i 1982 ifm konkursboet etter Martin Pedersen. Han måtte imidlertid vente lenge på å få prosedere for Høyesterett. Anledningen kom i 1998. Dette er ikke bare en stor ære med høyere status for enhver advokat, men betyr også at du kan sette en (H) bak navnet ditt.

**Presidentens Månedsbrev  Januar 2011**

**5.1.2011 – “Under krigen. Min tid i Tyskland”. Foredragsholder: Petter Christian Steenstrup**

90 år gamle rotarykollega Petter Steenstrup fra Tønsberg RK ga oss et innblikk i hvordan livet var som fange i tysk fangeleir i 1944-45. Han ble faktisk sendt til Tyskland som følge av at han feilaktig ble gjort delansvarlig for en hjemmefrontoperasjon i Oslo i november 1943. Sammen med 650 andre gode nordmenn ble han via Stavern sendt med båten “Donau” til Stettin i Polen og derfra med tog til Weimar i Øst-Tyskland. Steenstrup var ikke av jødisk avstamning og havnet ikke i konsentrasjonsleir, men i en såkalt “SS-leir for frivillige”. Forholdene i fangeleiren var like fullt forferdelige. Trangt på brakka, grusom hygiene, lite vann og elendig mat. Etter hvert kunne det imidlertid virke som om tyskerne hadde oppdaget at de hadde gjort en feil da Steenstrup ble arrestert i Oslo i 1943. Han fikk nemlig bedre behandling etter hvert og fikk beholde sine Røde Kors og Norgespakker og ble snart overført til en mye bedre leir i Els

Vennlig hilsen, Jan Henning Skaar

President 2010-2011.

**Månedsbrev fra Anne 2012-13:**

**Presidentbrev 2012 nr. 1:**

Sommeren har gått utrolig fort, det er snart to måneder siden laksemiddag og presidentskiftet. For meg var kvelden en hyggelig opplevelse, med Erling Dittmann som gjest i tradisjonell stil og jeg vil gjerne takke dere alle for god støtte og for den tilliten jeg føler dere gir meg.

4. juli – på en av sommerens få virkelige deilige sommerkvelder var det duket for jordbær i presidentens hage. En hyggelig tradisjon – og det ble heldigvis også plass til alle som hadde funnet veien til Botnegaten. Studentene våre, Marina og Calvin, deltok på Rotarymøtet for siste gang før hjemreisen. Dermed har Jarlsberg Rotary avsluttet oppdraget med utvekslingsstudenter for denne gang, og det er mange som skal ha takk for innsatsen. En spesiell takk til Irmelin, Edvar Ståle, Per Ivar og Unn Tone.

Onsdag 11. juli gikk den årlige bocciakvelden av stabelen – denne gangen på den nyklipte plenen til Carl Oscar, i strandkanten på Foynland. Tusen takk til verten, og etter en hard og nervepirrende kamp ble vinneren kåret. Målbåndet måtte fram, og presidenten tok ubeskjedent seieren!

De to neste onsdagene var satt av til besøk i andre klubber, men 1. august møttes vi på Oseberghaugen hvor lokalhistoriker Henrik Roberg orienterte om Osebergfunnet, Slagendalen, lokale stedsnavn knyttet opp mot ”Baldersmyten” og om små og store hendelser, sagn og mytologi i området. Henrik har et oppkomme av lokal kunnskap og han presiserte det gode samarbeidet med kommune, fylke og bønder vedrørende dalens mange stier, som også vedlikeholdes ved hjelp av historielag og rotaryklubber. Spesielt hyggelig var det at også mange ledsagere møtte fram.

Onsdag 8. august var møtestedet ved Osebergkopien på brygga i Tønsberg, hvor Einar Erlingsen, formann i stiftelsen Nytt Osebergskip, skulle orientere om veien fra idé til ferdig resultat. Overraskelsen var stor da vi ble invitert til å være med om bord, og enda mer spennende ble det da vi alle ble bydd hver vår plass ved årene og som de første ”fremmede” fikk prøve oss som romannskap. Vi fikk erfare at det ikke var enkelt å ro i takt, men vi greide en runde i Byfjorden mot Smørberg og tilbake til kai uten dramatikk og med mange skuelystne på bryggekanten. Det ble en minnerik kveldsstund.

Onsdag 15. august var vi igjen tilbake i møtelokalet Færder på Quality hotell, hvor Anders Pladsen, daglig leder i Kirkens Bymisjon i Vestfold, fortalte engasjert om organisasjonen og hva de drev med. Kirkens Bymisjon er en diakonal stiftelse i kirkens omsorgstjeneste, men arbeider selvstendig. Det er en ideell organisasjon som kombinerer 30 fagstillinger med 150 frivillige. De engasjerer seg der hvor mennesker strever, ved å være tilstede, ha tro på hvert menneskes verdi og ved å vise respekt. I Tønsberg er det ca 600 mennesker som får hjelp, et viktig tilbud er kafeen hvor middager selges for kr 10,-. De gir arbeidstilbud, jobber mot kriminelle, omsorgsarbeid, natteravner, og mye mer. 75 % av budsjettet kommer fra kommune/fylke/stat, resten er gaver.

Tormod Pettersen foreslo at kveldens utlodning skulle gis til Bymisjonen, og resultatet ble kr 1680,-, som blir overført Kirkens Bymisjon. Arvid Haugan vant kveldens flaske som deretter ble auksjonert bort til kr 300,-! Takk for fine bidrag!

Hilsen Anne

20.08.12

**Presidentbrev nr 2 – 2012**

Sommeren gikk ganske raskt over til høst i år, men på en av de siste sommervarme, fine soldagene i august, den 22., holdt klubbens utenlandsstipendiat Astri Skjold et godt grep på den frammøtte forsamlingen og fortalte levende om sitt opphold i Brasil. Jarlsberg Rotary må få lov å kalle henne for «vår student», hun er akkurat en så fin representant vi ønsker som ambassadør for Rotary, for Tønsberg og for Norge. Astri beskrev oppholdet med bilder og ord, hun har opplevet mye og har tatt utfordringene som dukket opp. Hun var blant annet med på å starte et engelskkurs for barn. Brasilianerne er stolte av landet sitt, de er glad i dans, mat og søte kaker kunne Astri fortelle, og hun avsluttet med å takke Jarlsberg Rotary for denne muligheten til å oppleve en helt annen kultur.

Siste onsdagen i august var satt av til komitemøter og den første onsdagen i september var det vedtektsfestet møte, med årsrapport framlagt av past-president Tor og regnskap og budsjett fra kasserer Vidar. Regnskapet hadde penere tall enn forventet, og styrets forslag til budsjett for 2012/2013 ble godtatt. Det er ikke planlagt utvekslingsstudent for kommende år, og ellers inneholder budsjettet poster som skal dekke de vanlige løpende utgiftene pluss litt til.

Etter økonomi og alvor var det tid til «3-minutter» ved Per-Olav, og som alltid ble det en samfunnsorientert debatt.  Tusen takk for som vanlig et tilstedeværende engasjement!

Det var ekstra hyggelig for presidenten å kunne ønske Rolf Yngve Meyer velkommen tilbake som medlem av Jarlsberg Rotary. Veldig flott!

Leder i medlemskapskomiteen, Bente, orienterte om komiteens planer for å skaffe nye medlemmer til klubben. Hvis alle medlemmene inviterer en eller flere interesserte til ett bestemt møte i klubben, kunne dette virke informativt og skape interesse for Rotary’s arbeid. Bente kommer tilbake med møtedato.

Onsdag 12. september var det duket for yrkesforedrag ved Dag Carlstedt. Spennende og interessant med det historiske bakteppet for utviklingen av sorenskriverembetet, og imponerende hvordan årstallene kom som perler på en snor!  Det var tydelig at Dag trives med sitt arbeid, og han formidlet fra en hverdag med entusiasme og glede. Det er også nyttig og viktig for oss andre å få et innblikk i et fungerende rettsapparat, og vi takker for god informasjon.

Helgen 15. – 16. september var jeg til stede på årets distriktskonferanse i Sandefjord. Dagene bød på en bratt læringskurve for meg, blant annet ble det bemerket at det kun var en representant fra klubben vår, i motsetning til 18 fra Tønsberg Rotary. Jeg tok den til meg! Siden konferansen ble holdt i vår naboby, betalte Tønsbergklubben dagsavgiften for alle sine representanter. Ja, jeg har mye å lære!

Tre inspirerende foredrag av hhv Loveleen Rihel Brenna, Kjersti Fløgstad og Einar Lunde ga innblikk i ulike mellommenneskelige forhold. Særlig var Loveleens innspill til ettertanke. Som innvandrerbarn i Norge pekte hun på hvor viktig det er å vokse opp med to kulturer, ikke mellom to! og at det er viktigere å fremheve likheter enn forskjeller.

Det var imidlertid svært hyggelig å være president i Jarlsberg Rotary da ungdomsutvekslingen ble presentert, og våre to flotte studenter, Astri og Knut, sto på scenen! Astri deltok dessuten i en paneldebatt sammen med guvernøren og andre utvalgte.

18. september deltok jeg på presidentmøtet i Horten mellom våre ni samarbeidsklubber. Mange av klubbene opplever store utfordringer i forbindelse med utvekslingsstudenter, og de ønsker et bredere samarbeid om dette. Tønsberg Rotary har påtatt seg å være pådriver når det gjelder Rotaract, og Irmelin er vår representant. Horten inviterer til Rotaryskole, hvor det er anledning for alle til å melde seg på.

Onsdag 19. september holdt Torunn Sjølshagen sitt egoforedrag. Denne tradisjonen er en fin måte å bli kjent med nye medlemmer, og Torunn fortalte morsomt og interessant bl.a. fra sin politiske karriere. Små episoder fra tiden som leder i havnestyret, som første kvinnelige leder. Dette var også en tid hvor noen ønsket å utvikle havneområdet fra byens «bakside» til mulighetenes verden, hvorpå dagens bryggekant med uteliv og turisme kunne bli en realitet. Tusen takk til Torunn!

25. september inviterte Færder Rotary til Intercitymøte på Quality Hotel med paraolympicdeltager Bjørnar Erikstad som foredragsholder. Temaet var «Motvind er til for å seiles i» og budskapet hans ga noen hver av oss noe å tenke på. Et fantastisk pågangsmot og ifølge han selv en god porsjon stahet, har gjort at han ser muligheter i stedet for begrensinger. En inspirerende kveld.

28.09.12

Anne Arveschoug

**Presidentbrev nr 3**

3. oktober var det dugnad på Slottsfjellsmuseet. Hele dagen og i dagene forut var det regn, regn og atter regn, men like før vi skulle møtes ble det opphold. Vi var ikke flere enn ni medlemmer, som i alle fall jobbet for det dobbelte! Takk fra Slottsfjellsmuseet v/presidenten for godt utført arbeid, vi klarte det som sto på programmet, selv om vi til slutt jobbet i mørket. Dermed erfarte vi at dugnaden må foregå tidligere, senest midt i september.

10. oktober holdt Truls Eirik Johansen, sønnen til Trygve Nagel Johansen et fantastisk personlig og engasjerende foredrag om: «Å bli døv. Livskriser og veien videre.» 28 år gammel mistet han hørselen, og selv om ingen andre kan forstå hvordan det må oppleves, er det ikke vanskelig å forstå at en helt ny hverdag må bli resultatet. Han fortalte om den første unntakstilstanden, hvordan han begynte å trene opp balanse, gå rett, komme tilbake i jobb, beholde identiteten, selvstendigheten, lære tegnspråk og ikke minst – godta sin egen situasjon. Han nevnte humor som det beste våpen, og holdt fast ved ordtaket: «everything will be ok in the end – if it is not ok – it is not the end!”. Takk til Truls for en fantastisk gå-på innstilling – noen hver kunne bli beskjemmet!

17. oktober: Jarlsberg Rotarys andre utenlandsstipendiat i 2011/12, Knut Formo Buenes, tok oss med til Canada på en fortreffelig måte. Han viste seg som en dyktig fotograf, og fortalte levende med ord, bilder og film fra noe vi alle opplevde som et meget spennende år i Calgary, øst i landet mot grensen til USA og bare en time unna Rocky Mountains.  Han beskrev canadierne som forekomne, involverende og hyggelige. I løpet av året bodde han hos tre ulike vertsfamilier, var den eneste studenten på skolen og holdt kontakten med hjemlandet via blogg! Verden er i endring! Jeg repeterer: Jarlsberg Rotary kan være særdeles stolte over å ha sendt ut en student som Knut, en god ambassadør for Norge, for vår klubb og for Rotary som organisasjon. Utveksling er viktig arbeid!

Klubben fikk den 24. oktober besøk av Anne Hødnebø fra nevrologisk avdeling på sykehuset, hvor hun er en av ni overleger. Tema var «Vår fantastiske hjerne». Hun er en usedvanlig dyktig formidler, er engasjert og liker å dele sin kunnskap, også med oss uvitende om hvordan hjernen fungerer.  Hun klarte å forenkle fagterminologien og kalte hjernen for kroppens administrerende direktør, som besitter all informasjon om alt og alle. Hver del av hjernen har ansvar for ulike områder, som tolkning av synsteknikk, forståelse av språk, musikalitet, personlighet og intellekt - blant alt annet – og alt har sin spesielle plass i hjernen. Jeg, som ofte formidler fra hvalens verden, fikk med meg at hjernen til en spermasett veier 9,5 kg mot menneskets 1 kg, mange morsomme innfallsvinkler. Mange ledsagere hadde funnet veien denne kvelden, og vi fikk alle med oss at nye innputt er viktig for hjernen!

31. oktober var viet besøk av guvernør Njål Gjennestad. Han holdt et inspirerende foredrag om hans tanker rundt Rotary og Rotaryarbeid. Han brukte mye tid på spørsmålet om hva formålet med Rotaryklubbene egentlig er. Stikkord som nettverk, kameratskap og etikk - «Service about self», bli kjent, det sosiale og ikke minst lærerike foredrag – men hva mer? Hva kan vi være med på å utrette? Kan vi gjøre en forskjell for noen? Kan vi skape en bedre verden ved å bli bedre kjent med andre land og kulturer og ved hjelp av kjerneverdiene fellesskap, mangfold, tjeneste, integritet og lederskap være i bevegelse og i endring? Guvernøren kom med mange nyttige påminnelser om hva Rotary kan bidra med gjennom et verdensomspennende nettverk og på det lokale plan.

Første onsdagen i november var viet komitemøter, og jeg deltok hos Bente i medlemskapskomiteen. De gjør et svært viktig arbeid, men det er dessverre en utfordring å finne fram til nye medlemmer.

8.11.2012

President Anne

**Presidentbrev nr 4**

Med brukket høyrearm er jeg redd dette brevet blir noe avkortet, men jeg vil likevel prøve å oppsummere noe av det som har skjedd i vår Rotary-verden!

Kveldens foredrag den 14. november var ved avdelingsdirektør Per Kristen Brekke fra DSB med tema «Samfunnssikkerhet i lys av 22. juli – og veien videre». En svært interessant orientering som også ga grobunn for refleksjon. Hva kan vårt største trusselbilde være? Tar vi godt nok ansvar for eget liv? Det siste fikk et annet bakteppe for meg etter mitt besøk i Malawi. Der var det f.eks ikke noe beredskap ved vannmangel, mangel på elektrisitet eller diesel, enhver var sin egen hjelper. Jo – vi bor i et trygt land!

Medlemskapskomiteen hadde samme kveld invitert nye potensielle medlemmer til å delta på møtet. Invitasjonsbrev var delt ut og tre personer dukket opp. Foreløpig er det uvisst om noen av dem ønsker medlemskap i klubben, men det er svært viktig at vi alle prøver å være aktive i å skaffe nye, yngre medlemmer! Vi vil vel at Jarlsberg Rotary skal bestå?

Bedriftsbesøket hos H. Henriksens mek. verksted med tema «fra smie til «high-tech» utviklings- og produksjonsbedrift», samlet en stor kontingent interesserte medlemmer. Spennende å bli vist rundt i Tønsbergs nest eldste bedrift av 5. generasjons leder Henrich Henriksen (etter «Gamlesmeden»), som også nylig har blitt hedret med en innovasjonspris.  Virkelig noe det står stor respekt av. Kanskje den unge Henrich kan bli et av våre nye medlemmer? Hvem klarer det?

28. november fortalte journalist Tor Gervin om «Mormonpionerene fra Sandsvær». I sitt arbeid med slektsforskning hadde Gervin kommet over en oldefar som utvandret til Amerika, og dette materialet ble til en liten del av den store utvandringshistorien fra Norge. En personlig vinkling med fokus på mormonerne og det harde livet som ventet nybyggerne i det forjettede landet.

5. desember holdt ambassadør Sten Lundbo et foredrag om «Korrupsjon og menneskehandel – voksende internasjonale problemer». Jeg besøkte venner i Lilongwe i Malawi på dette tidspunkt, men flere som var tilstede har fortalt om et interessant, men uhyggelig tema. Vanskelig å forstå hvem det egentlig er som ønsker å bruke mennesker i en kommersiell handelsvirksomhet. Ikke alltid lett å tro på det gode i verden!

12. desember holdt vår egen Irmelin en god orientering om Samhandlingsreformen – St.melding nr 47 av 2009. Reformen er selvfølgelig ment å gi den enkelte bruker et bedre tilbud, blant annet ved hjelp av effektivisering og tilgjengelighet. Mye arbeid er lagt ned i reformen, og det er å håpe at den vil fungere etter intensjonen. Takk til Irmelin for en interessant orientering.

Deretter var det valg, og valgkomiteens leder Britt-Wenche (komiteens øvrige medlemmer: Jan Henning, Tor og Anne) fremmet følgende forslag:

Ny incoming president: Unn-Tone, sekretær Ferdinand og kasserer Vidar. Stor applaus – og alle valgt!!!

Ved et av høstens klubbmøter donerte vi kveldens utlodning til bidrag til Litauen-hjelpen, etter forespørsel fra Nøtterøy Rotaryklubb.

Jarlsberg Rotary deltok i høst sammen med andre Rotaryklubber på «Frivillighetsdagen» på Støperiet. Vi hadde felles stand, betjent lørdag og søndag av våre medlemmer. Takk for innsats!

Styret besluttet etter forslag fra TRF-komiteen å støtte Kirkens Bymisjon med kr 12.000,- til lys-globe og bålpanne. Resultatet ble oppslag og PR i Tønsbergs Blad med bilde av overrekkelsen.

Årets torskeaften gikk av stabelen i vante omgivelser onsdag 19. desember. En hyggelig tradisjon. Under middagen ble Edvar-Ståle Otterstrøm tildelt nål og diplom og utnevnt til Paul Harris Fellow for sin spesielle innsats i forbindelse med utvekslingsstudenter.

Jeg takker for mitt første halvår som president, og ønsker dere en riktig god julehelg og et godt nytt år.

 20.12.12

Anne

**Presidentbrev nr 5**

Roratyåret 2013 startet allerede 2. januar med «Godt nytt år!» ved Per Olav Pytterud og Tore Gjelsås. De to herrer hadde som vanlig mye på hjertet, aktuelle saker er det hele tiden nok av! Denne gangen ble det satt fokus på Vågå-saken med alle de ingredienser den inneholder, og Dag ble utfordret til å bidra med den juridisk siden av problemet. Interessant som alltid.

Tore G. tok oss med inn i vår nye nett-verden, han gjør en flott innsats med hjemmesiden vår, og han oppfordrer oss til å bruke siden jevnlig – og det bør vi!

Jan-Henning orienterte om TRF-komiteens arbeid. Der vil det fra sentralt hold komme nye retningslinjer for gjennomføring av prosjekter innenfor FVP – Future Vision Plan. Vi avventer innkalling til et informasjonsmøte i saken, hvor leder for TRF-komiteen, incoming og sittende president blir invitert.

9. januar ble møterommet fylt til siste plass, noe som er utrolig hyggelig. Gjester, reflektanter, ledsagere og medlemmer var spent på foredraget «Mao – en lidelseshistorie» ved forfatter Torbjørn Færøvik. Boka hans ved samme navn handler om en vond og vanskelig periode i Kinas historie, hvor det meste dreier seg om sult og død. Det er svimlende tall på antall døde, tallet 50 millioner sier sitt, selv om tallet er uoffisielt. De fleste led sultedøden, men under kulturrevolusjonen ble også millioner drept. Færøvik er en kunnskapsrik journalist, som formidler et vanskelig stoff på en enkel, men interessant måte – synes presidenten. Helt tydelig at mange er interessert i dette feltet.

11. og 12. januar representerte jeg klubben på presidenttreffet i Arendal. For meg er dette en arena som gir inspirasjon, mer kunnskap og hyggelig samvær med andre rotarianere. Det er greit å lufte ulike utfordringer i en større sammenheng, og også greit å oppdage at det stort sett er de samme spørsmålene som andre sitter med. For øvrig er det viktigste forum der for meg samlingen og kontakten med de andre i 9-klubb samarbeidet. Det er fint å bli bedre kjent, og det virker som alle setter pris på et tettere samarbeid. En forenkling av Rotary-fondet ble viet en del oppmerksomhet, og alle klubbene må sertifiseres og godkjennes etter de nye retningslinjene for FVP. Innkalling vil komme.

25. februar inviterer Borre Rotary presidenter og PR-ansvarlige til et arbeidsmøte om hvordan klubbene skal skape engasjement og bedre informasjon om Rotarys arbeid, som igjen kan generere nye medlemmer. Målet er å synliggjøre Rotary og Per Åge vil møte fra oss.

«Finland på langs – 1800 km på langrennsski» var tema for foredraget den 16. januar. Georg Jakhelln viste bilder og fortalte om et skirenn som inntil denne dag var helt ukjent for de fleste tror jeg, i alle fall for meg. Men det må ha vært en utrolig bragd - i et kaldt landskap på grensen mellom Finland og Norge. Hvilke utfordringer noen mennesker tar – tenker jeg. Mange fine bilder og et spennende møte med et annerledes fritidstilbud i et nytt landskap. Jeg tror neppe det er mange hos oss som følger i hans fotspor.

23. januar fikk vi besøk av Egil Soglo fra Statens Naturoppsyn som foredro over temaet: «Naturvern i blant annet kystnære områder». Han viste fantastiske naturbilder fra Vestfolds mangfoldige natur, og vi opplevde mange av fylkets små og store perler. Det finnes ikke mindre enn 155 verneområder i Vestfold og 2 % av arealet i fylket er verneområder. Statens naturoppsyn har ansvar for tilsyn, kontroll og skjøtsel, og for å bevare kulturlandskapet er skjøtsel et viktig ansvar. Et inspirerende og lærerikt foredrag. Dette vil jeg gjerne lære mer om!

6.02.13

President Anne

**Presidentbrev nr 6**

De som kjenner pensjonert stiftsdirektør Stein Unneberg, ble ikke overrasket over det engasjerte og humørfylte foredraget han holdt onsdag 6. februar. Tema var «En kirke for folket».  Den norske kirke i endring skaper utfordringer for morgendagen. Har vi i dag en folkekirke som samler hele folket? spør han. De fleste av oss er vel på en eller annen måte knyttet til kristne verdier og symboler, selv om Unneberg påpekte at vi i Norge har en sterk tradisjon for privat tro. Kirkebygg og kirkekunst vil likevel alltid være et fundament i kulturen vår og fremdeles vil kirkene være sentrale ved høytider og ved mange av livets begivenheter. Morsomt hvordan Unneberg også trakk paralleller og fortalte om sin lidenskap for togbaner, og han vekslet fra det jordnære til det åndelige på en folkelig og underholdende måte.

13. februar holdt vår egen Tormod foredrag om en av Tønsbergs store sønner, «don Pedro fra Tønsberg». Han fortalte om en spennende Tønsbergfamilie, hvor flere av sønnene gjorde skikkelig karriere. Sist på 1800-tallet dro Peter og to brødre til Argentina og til en lysende framtid der, broren Wilhelm ble utenriksminister i Norge, en ble arkitekt og Pedro fikk et fjell på Syd-polen oppkalt etter seg. Han hadde støttet Roald Amundsen med kr. 200.000,-, en formidabel sum på den tiden. Tormod forteller historien morsomt, og selvsagt helt i min smak med en fyldig repetisjon av lokalhistorien! Tusen takk, Tormod!

Bente hadde et lite innlegg fra medlemskapskomiteen. Hun minner oss på hvor viktig det er at vi alle finner og foreslår nye medlemmer til klubben. Takk til Bente, dette er et viktig arbeid. En liten diskusjon oppsto i etterkant om det finnes en øvre aldersgrense i klubben for nytt medlemskap. Vi ønsker oss selvfølgelig yngre medlemmer, men verken vår klubb eller distriktet vårt har regler for en slik aldersgrense har jeg fått vite.

Etter dette klubbmøtet prøvde vi oss med et lite Nachspiel i foajeen på hotellet, men de fleste reiste hjem, enda jeg tror mange setter pris på litt mer sosial kontakt. Kanskje er det andre måter vi kan dekke dette behovet på?  Og svaret er: Ja! Og jeg henviser til Furustrand – 20. februar:

Svein Wollert hadde velvilligst invitert oss til Furustrand og til ”historisk sus med noget attåt”. Det handlet selvsagt om vikingenes kong Sigurd Ring og hans tilknytning til stedet. Svein vet hvordan han skal fange sitt publikum, noe vi alle setter pris på. Han fargelegger med bred pensel og med et godt glimt i øyet. Og attåt skulle vise seg å være deilig vikingsuppe med brød og mjød! Til en meget subsidiert pris. Praten gikk og det var en svært hyggelig kveld. Tusen takk til Svein!

Jeg hadde også gleden av å ønske et nytt medlem velkommen i klubben, Britt Gregusson fikk overrakt nål som symbolet på medlemskap. Vi håper hun vil trives hos oss og vil få anledning til å bidra til Rotarys arbeid!

27. februar fikk vi møte psykolog Gunnar Ekeid og hans tanker rundt ”Den moderne familien”. Et samfunn i endring omfatter endringer også i familiestrukturen. Han beroliget oss med at de fleste skilsmissebarn klarer seg bra, og den nye familien med mine, dine og våre barn kan også gi barna flere voksne som bryr seg om og kan gi flere valg. Han påpekte også at nye strukturer ikke nødvendigvis betyr mindre lykke for barna, og han minnet oss på at det ikke er viktig å fokusere for mye på det negative, og at det er graden av konfliktnivå som er avgjørende for å få glade barn. Et tankevekkende og engasjerende foredrag.

5. mars var jeg dessverre ikke tilstede på kvartalets Intercitymøte, som ble holdt på Bakkenteigen med Horten som vertsklubb og Agnar Aspaas som foredragsholder med rettspsykiatri som tema.

13. mars besøkte vi Nøtterøy og Tønsberg bibliotek og ble godt tatt imot av biblioteksjef Tone Moseid. Hun fortalte om ”morgendagens bibliotek” – er folkebiblioteket overflødig som resultat av nye, digitale medier? spurte hun. Og kan biblioteket fremdeles rettferdiggjøre Henrik Wergeland ord: ”Bokhyllen bliver den stige, hvorved du bliver din overmanns lige”?  Bibliotekene endrer kurs, som litteraturhus kan de bli møteplasser og inkludere ulike kulturer. Det arbeides for at alle norske aviser blir tilgjengelige på nettet og bibliotekene ønsker å blir en arena for aktuell debatt. Det bør fortsatt være et gratis tilbud for alle og et lavterskeltilbud. Moseid mente at mye tyder på at kunnskapstørsten erstatter opplevelsestørsten hos dagens unge. Og det er meget gledelig! En inspirerende foredragsholder!

”Jazzens vidunderlige verden” med Odd Aspaas, ble en eventyrlig reise i jazz-historiens ulike epoker, gjennom hele 1900-tallet. Jeg må innrømme at jeg har liten kunnskap om temaet, derfor var det en flott opplevelse for meg å bli guidet gjennom alle de kjente og mindre kjente epokene. Aspaas pekte på fire viktige ingredienser innen genre jazz: improvisasjon, rytme, harmonier og synkobe.  Jeg nøt det hele!

President Anne ønsker dere alle en riktig GOD PÅSKE!

**Presidentbrev 7.**

Våren forsvant raskt i år, den kom sent og med blomstring og varme fikk vi sommer i stedet. Mai rommet i år tre årstider, både vinter, vår og sommer!

Påskeferie, fridager og dugnader har gjort at vi ikke har hatt så mange vanlige møter dette semesteret, men likevel synes jeg vi har opplevet mange godbiter på våre onsdagsmøter.

Lisbeth Vilkan Glad og Ole Brynjulfsen er opptatt som nye medlemmer i Jarlsberg Rotaryklubb, de er ønsket velkommen, men vil bli overrakt nål og diplom i forbindelse med vår laksemiddag, som i trygg tradisjon også i år vil kunne gi en hyggelig ramme rundt det offisielle opptaket.

3. april holdt Britt Gregusson sitt egoforedrag. Dette gir oss en unik mulighet til å bli kjent med våre nye medlemmer. På sin sjarmerende måte fortalte hun fra oppveksten i Østfold, og hvordan gleden ved friluftsliv, kunst og musikk har fulgt henne gjennom livet. Fra tekstilstudier og møte med Suttungbevegelsen til kjemistudie i Bergen – yrkeslivet ble tilbrakt på laboratoriet på sentralsykehuset. Britt hadde med seg noen av bildene hun har laget, et spennende møte. Hyggelig at hun har valgt å bli medlem hos oss.

10. april holdt ordfører Roar Jonstang foredrag om fordeler og ulemper ved kommunesammenslåinger. Jeg fikk det inntrykk at alle ønsker større kommuner, men ingen har tro på at det lar seg gjennomføre med frivillighet. Mange felles utfordringer kan lettere løses ved å se fagmiljøene i større sammenhenger, som f.eks. veiprosjekt og det å sikre næringsinteresser, påpekte ordføreren fra Nøtterøy. Det blir spennende å følge videre utvikling, tenker jeg.

Onsdag 17. april var vi på bedriftsbesøk til det nye anlegget til Skagerak Varme i Slagendalen. Sommeren 2009 begynte bedriften å bygge ut fjernvarmeanlegget, det fikk byens innbyggere merke ved graving i byens gater. Det var imponerende å se selve fyringsanlegget, automatisert og med få ansatte som kontrollerte prosessen. Fyringsflis ble levert fra et firma i Stokke, og utgangspunktet er trær fra Vestfolds skoger. Altså kortreist varme, tilkjørt med åtte trailere i døgnet!

Siste onsdagen i april var viet de nye komiteene, og neste møte var dugnad på Slottsfjellsmuseet. Tradisjonen tro var det kaldt og regn, men været til tross fikk vi gjort de oppgavene museet hadde bedt om. Men dessverre var vi for våte og kalde til å avslutte kvelden på Vandrerhjemmet hos Margrethe, det ble ingen kaffeprat i en lys, solfylt maikveld. Likevel takker museet for solid innsats, selv om vi nok burde vært flere medlemmer til stede.

15. mai holdt lektor Rune Henningsen et morsomt, interessant og lærerikt foredrag om «Edvard Munch og tiden i Åsgårdstrand». Vi er midt i «Munch-året» og derfor ekstra spennende med vår lokalhistorie formidlet med lokalt engasjement. Små historier fra Munchs liv krydret foredraget, og maleren ble tegnet med varme og humor, selv gjennom hans mange dramatiske begivenheter.

Dugnaden på Tønsbergmessen foregikk fra 16. – 26. mai, og det er en flott innsats som skaffer penger i kassen vår. Hvor mye det blir i år vites ikke enda, men 10 dagers messevakt vil antagelig bli til en pen sum. Takk til alle for god innsats!

Mai måned ble avsluttet med «Cuba. En reise til glede og bekymring», ved Berit og Sven Gjessing. Utrolig interessant. Vi hørte om fattigdom, hemmelig politi, korrupsjon, kommunisme og utrygge forhold. Vi fikk kjennskap til historien fra den spanske koloni, den spansk/amerikanske krigen, fra femtitallets revolusjon og det anstrengte forholdet mellom USA og Cuba. Tross alle utfordringer formidlet Berit og Sven gjennom ord og bilder gleden over å se og møte glade og gjestfrie Cubanere. Tusen takk til begge!

1.juni 2013

President Anne

**Presidentbrev 8**

Tusen takk for meg!

En siste liten oppsummering fra meg over den siste måneden i min presidentperiode.

Onsdag 5. juni måtte Knut Steingrimsen dessverre melde forfall – men han vil komme tilbake til høsten med nye snutter! Da er det flott at klubben har mange ressurser, på kort varsel tok Tormod Pettersen over med lysbildeforedrag over tema «En reise i Israel».  Han tok oss med på en spennende rundtur til kjente steder i et land fylt av mange utfordringer i en urolig tid. Tusen takk til Tormod!

Besøk på Nestor, norsk senter for seniorutvikling, den 12. juni, den gamle pensjonistskolen i Melsomvik. Dette var noe for mange av oss – hva ønsker vi for vår pensjonisttilværelse?  Vi ble ønsket velkommen av lederen Jon Edgar Karlsen og Bente Simonsen. Nestor er underlagt lov om folkehøgskoler med allmenndanning og folkeopplysning som mål. De ønsker å være en kraft i samfunnet, både innenfor og utenfor arbeidslivet. De har fokus på inkluderende arbeidsliv og ønsker å tilrettelegge for livslang læring og at folk kan være lenger i arbeidslivet. Mye nyttig kunnskap ble formidlet.

Onsdag 19. juni ønsket Svein Wollert oss velkommen til Furustrand, til «En vandring i kong Sigurd Rings rike». Jeg var på studietur til Isle of Man, men Knut Roberg ledet møtet i mitt fravær. Takk til Svein Wollert for en fin opplevelse!

31 medlemmer var tilstede på laksemiddagen og presidentskiftet 26. juni, i tillegg til Paul Harris Fellow Erling Dittmann. Før presidentskiftet hadde jeg æren av å feste Rotary-nålen på våre to nye medlemmer, Lisbeth Vilkan Glad og Ole M. Brynjulfsen, og begge ble ønsket hjertelig velkommen i klubben.

Styret i Jarlsberg Rotaryklubb hadde besluttet å gi hedersbevisningen Paul Harris Fellow til Carl Oscar Øhrn, for hans samfunnsengasjement for kulturlivet i Tønsberg. Carl Oscar har fra sist på 1950-tallet vært medlem i Tønsberg Amatørteater, og gjennom sitt arbeid for teateret har han gitt mange, både barn og voksne, gode teateropplevelser. Jeg vil si han i Rotarys ånd har gitt mye, ikke bare til noen, men til mange! Takk til Carl Oscar for hans bidrag til å gjøre en forskjell for Tønsbergs kulturliv.

Det var også en glede for meg å overrekke kjede, klubbe og presidentnål til Jarlsberg Rotary’s nye president, Knut Roberg. Jeg vet med sikkerhet at klubben er i spesielt gode hender! Lykke til Knut!

Igjen takk for meg og for all god støtte jeg har følt fra alle medlemmer.

30. juni 2013, past president Anne

**Knut 2013-14**

**Halvårsrapport fra president Knut 2013-14:**

**Jule-/nyttårsbrev fra presidenten**

**Tønsberg 21/12-13**

**Kjære venner i Jarlsberg Rotary Club !**

La meg først få takke for sist og for en veldig trivelig Torskeaften, vel gjennomført både med nydelig torsk med tilbehør og med fin ledelse og mange gode innslag .Utlodningen innbragte noe over kr. 4000,- med mange gevinster – også medbragt av medlemmene . Det var også artig at vi var så mange i nyrestaurerte Sem kirke 11. desember .Uten at jeg talte må det ha vært bortimot 150 mennesker tilstede . Jeg må jo tilstå at jeg har et spesielt forhold til den kirken , der århundrer med sin historie hviler mellom de metertykke murene .Endel kjenner vi til , men mye mer kan vi ane.

Jeg må tilstå at jeg har litt dårlig samvittighet etter dette halve året . Jeg har jo ikke vært så flink som min forgjenger til å skrive referater fra møtene slik at også de medlemmene som ikke var tilstede kan følge mere med på hva som skjer i klubben . Jeg vil ikke komme med noe til mitt forsvar , selv om det nok kunne la seg gjøre . Jeg vil bare si at jeg skal skjerpe meg i det nye året 2014 !

Ettersom jeg gikk igjennom en del av det som har skjedd i klubben det siste halve året i min tale på Torskeaftenen skal jeg ikke skrive så mye om det , bare understreke at vi nå har en utvekslingsstudent for den nye rotaryåret 2014/2015  Han heter Teodor Solberg Andreassen , er 16 år og bor ved Skallevoll . Det er foreløpig ikke klart hvor han skal reise og hvem vi får tilbake , men det vil vi få mer informasjon om utover våren .

Programmet for det første kvartalet er nå klart . Dersom du ikke fikk det på Torskeaftenen vil det bli tilgjengelig på første møtet etter nyttår . Det finner sted i vårt vanlige lokale ,Færder møterom 8.januar kl 1815. Da blir det et interessant foredrag av Audun Tjomsland med tittel : Anders Jahre , hvem var han egentlig ?  Vel møtt !    Uka etter er det komitemøter .

For øvrig kan du legge merke til at det blir en del interne temaer denne vinteren om hva Rotary er og hvordan vi ønsker at vår klubb skal fungere .Dette er noe Inger Britt Zeiner og våre egne , Unn Tone og Irmelin , vil ta tak i gjennom flere møter . Det skal ikke stikkes under stol at det underliggende spørsmål er hvordan vi kan få yngre mennesker til å bli  med i vår klubb . Med en gjennomsnittsalder på 70 år sier det seg selv at uten fornyelse er JRC snart en saga blott . Heldigvis har vi medlemmer som arbeider med saken , og det skal bli spennende å se hva denne satsing kan resultere i .

Før jeg avslutter må jeg også nevne at klubbens  «indre» styre for 2015/2016 er klart .Jan , som leder i nominasjonskomiteen kunne , på Torskeaftenen,  meddele at ingen protester var kommet inn mot at følgende da overtar ledelsen : President : Irmelin Skjold ; Sekretær :Torunn Sjølshagen ; Kasserer :Leiv Øye. Det skulle bli et godt team sammen med komiteformennene !

Da gleder jeg meg til samarbeid i det nye året for å gjøre vår klubb til et attraktivt og givende fellesskap der vi gjør hverandre gode !

Men før det skal vi feire JUL . Jeg ønsker hver enkelt av dere EN JUL MED MENING OG FELLESSKAP sammen med deres kjære !  Selv skal jeg stort sett være hjemme i Tønsberg og får rikelig besøk i juledagene .

Jeg vil gjerne avslutte denne hilsen med det samme verset som jeg avsluttet talen på Torskeaftenen med . Det er 2. vers av H.C.Andersens julesalme : «Barn Jesus i en krybbe lå , skjønt himlen var Hans eie .-----«

V2 : HVER SORGFULL SJEL BLI FRISK OG GLAD,

KAST AV DIN TUNGE SMERTE !

ET BARN ER FØDT I DAVIDS STAD

TIL TRØST FOR HVERT ET HJERTE .

TIL BARNET VIL VI STIGE INN ,

OG SELV BLI BARN I SJEL OG SINN

HALLELUJA , HALLELUJA , BARN JESUS  !

Med varme hilsener fra president Knut

**Unn-Tone 2014-15**

9 September 2014

Rotaryvenner!

Tiden fra President, nå past presidentKnut overlot stafettpinnen til meg 16.juni har gått utrulig raskt.Jeg må innrømme at jeg hadde tenkt på presidentvervet som en del av min dugnad i klubben, men når kvelden for presidentskiftet kom, var det en svært positiv og stor opplevelse for meg. Den tillit og positive oppmerksomhet dere medlemmer gir er verdifull, den kjennes god. Jeg tillater meg også å si at noe jeg satte ekstra stor pris på var at Trygve Nagel-Johansen, min fadder i JRK var tilstede.

25 juni hadde jeg gleden av å invitere dere til jordbærmøte hjemme i «presidentpalasset» på Skallevoll. Værmessig ble det en spennende ettermiddag; det varierte fra aldeles nydelig til brukbart med vind og regnbyger. Men, mens dere 30 i tallet var hos oss viste været seg fra sin beste side. Vi hadde også trivelig besøk av utvekslingsstudenten vår Teodor Solberg Andreassen og mora hans Gina Solberg i tillegg til tidligere student Astrid Skjold. Begge ungdommene takket oss i JRK for mulighetene vi har gitt dem. Nå er Teodor på plass i USA og har det aldeles supert! Astrid er i gang med studiene i Montreal, Canada hvor hun også har tatt kontakt med Rotaract. Jeg takkerfor de det gjelder hjelpen til å flytte hagemøblene fra uteplass til uteplass og tilbake igjen før møtet startet og for rydding etterpå. 2.juli møttes vi til uformelt møte på terrassen, Oseberg hotell hvor 9 medlemmer koste seg med ulik drikke og trivelige samtaler. Vi jenter var mest utholdende eller hadde kanskje mest å snakke om.

9.juli var det «duket» til kamp hos Per-Aage, årets klubmesterskap i boccia gikk av stabelen.

Jeg hadde dessverre ikke anledning til å delta men jeg går sterkt ut fra at konkurransen var tøff nok uten min tilstedeværelse. Tusen takk for gjestfrihet Per-Aage!

Sommeren 2014 i Vestfold var fantastisk! Jeg håper dere har hatt anledning til å nyte den, kanskje har noen også tatt turen innom en av de andre klubbene i sommerukene.6.august

var det et friluftsmøte i historisk atmosfære på Seterkaféen. Jeg takker Anne for at hun overtok min oppgave denne dagen.

13.august var dagen forkomitemøter. Noen hadde møter denne dagen, men andre av praktiske grunner flyttetmøtet.

20.august hadde vi en spennende kveld. Vimøtte vår utvekslingsstudent Harlan Colclough, en fantastisk trivelig gutt fra Lantzville, British Columbia, Canada for første gang. Jeg har vært heldig og har møtt Harlan flere ganger og jeg anbefaler dere og bli bedre kjent med han. Hjemme hos Harlan (som bor hos Irmelin) forstår de bare norsk og han er flink, han snakker allerede noe norsk. Vi hadde en Digital aftenmedfokus på sosiale media oghovedfokus på facebook(fb). Unge krefter,Anna (tidligere utvekslingsstudent i Sem RK) og Marte Reiersen i tillegg til Harlan viste oss muligheter og utfordringerpå fb. Under møtet opprettet vi facebookside for JRK hvor 19 % av medlemmene i JRK pr i dag er med. Interessen og innsatsviljen var stor, 32 medlemmer med pc, nettbrett eller smarttelefon deltok. Tiden gikk til fbderfor gjenstår både instagram, twitter. Den interessen og iveren jeg så på møtet gjør at jeg ikke tror på skepsisen fra noen av dere når det gjelder å bruke fb. Vi vil jobbe videre medklubbsiden for å se hvordan vi best kan benytte den. Kanskje er det en ide å lage en guide for noen av mulighetene på fb.

27.august «Hjerneslag

–hvorfor haster det?»

med foreleser Siv Bohne Krogseth, nevrologisk avdeling, Sykehuset i Vestfold.

Rapporten fra past president Knut var at hun holdt et fantastisk og lærerikt foredrag i et tema hun brenner for. Å kjenne symptomer på hjerneslag og å vite hva en skal gjøre er viktig og 30 medlemmer og 8 ledsagere deltok på møtet. Jeg takker Knut for at han påtok seg ansvaret for møtet.

3.september, på Presidentens bursdag hadde vi Vedtektsfestet møte eller årsmøte.

Møtet startet med appell fra Edvar Ståle Otterstrøm om deltakere til Safari 27. og 28. september. Videre fortsatte past-president Knut med en fyldig og god årsberetningsom ble godkjent med akklamasjon. Avtroppende kasserer Vidar Gjelsås presenterteregnskap for 2013/14 samt utkast til budsjett 2014/15 sammen med påtroppende kasserer Leiv Øye. Regnskapet viste fine tall noe som gjør at kontingenten blir uforandret. Dette til tross for at inntektene neste Rotaryår kan bli lavere omMessa og inntektenederfra fallerbort. Budsjettet var ikke styrebehandlet før det vedtektsfestede møtet, men det var ingen innsigelser. Vi takker Vidar for den fantastiske jobben han har gjort gjennom mange år!

Helga 5-7.09 var utrolig inspirerende, jeg og Irmelin ha

ddegleden av å delta på Distriktskonferansen i Rotary med tema FORNYELSE. Det var innlegg om fornyelse i ulike sektorer, omdømmebygging og ulikeRotaryprosjekter.

En sak er foredragene, men en annen sak er nettverksbygginga som kanskje er enda viktigere inspirasjonskolde. Studentene i distriktet gjorde stort inntrykk med innleggene sine som klart sa at noe av det viktigste vi i Rotarygjør er ungdomsutveksling –og det gjør vi i JRK til gangs!Vår Harlan opptrådte (sammen med student fra Sandefjord Rotary) og Irmelin og jeg var stolte som to høner ϑJRK fikk overrakt utmerkelse for «Entusiasm and life change»-artig.Hvorfor vi og ca 40 andre klubber fikk priservardet ingen som visste, men vi takket og var fornøyde.

Skallevoll 8.09.14

President Unn-Tone

**Edvard Ståle 2015-16**

Månedsbrev 1

Blir dette godkjent? Skrive månedsbrev på valgdagen? Slik er det i alle fall. Det holder heller ikke politisk å «synes» på et par bilder fra dugnaden på Slottsfjellet, - presidenten må høres og/eller leses.

Jeg er stolt av aktiviteten i klubben, med en flott og profesjonelt gjennomført petanquekveld hos Per-Aage og Anne, som første møte etter ferien. Deretter ble det et entusiastisk foredrag fra vår utvekslingsstudent Theodor inkl. reisebrev fra året 2014/15 i Canada. RotEx utvekslingsopplegg høster svært god – og fortjent – omtale fra flere hold. Jeg beklager at det neste møtet med Frans egoforedrag ikke fikk drahjelp av en fungerende PC, - men det hemmet ikke Frans som elegant presenterte foredraget verbalt. Vi rydder plass til PC-delen av foredraget ved en senere anledning – da med klubbens egen PC. Deretter fulgte komitemøter, som jeg håper ga både sosialt og faglig påfyll for deltakerne, så et yrkesforedrag ved undertegnede, og nå sist dugnaden på museet. Selvfølgelig var innsatsen upåklagelig. Det var også kaffe og svelene som ble servert på ungdomsherberget etter den fysiske ryddesjauen. Takk Margrethe.

Forrige helg var det Distriktskonferanse (DK) i Stavern med tema Ungdom. Min kone, Grete og jeg var påmeldt. Der ble det satt fokus på Utveksling; Georgiastipendet, Ryla; Utdanningshjelpen og Handicamp hvor ungdom sto for presentasjonene, men også Polio, Shelterbox og senere samlinger ble profilert. Neste år er DK i Larvik 10-11 sept., hvor klubbene ble oppfordret til å stille med flere deltakere. Convention 2016 er i Seoul, Syd-Korea 28/5-1/6. Noe for deg?

Sist uke var det 8-klubbsmøte i Horten. Hovedtema var digital profilering og mulighetene for å utnytte den totalkunnskapen som klubbene i fellesskap besitter på dette området. Ellers ble det presentert tema for Global Dignity Day, Shelterbox (også her) og støtte til ulike formål.

Jeg vil i løpet av høsten gi ytterligere detaljer for disse to samlingene når referat foreligger.Men det har ikke vært bare Rotary de to siste ukene. I tråd med tema på DK har jeg også jobbet med ungdom, eller riktigere - de aller, aller yngste. På torsdag/fredag forrige uke var jeg barnevakt for Amalie (1 år), Deretter ble det barnevakt for Sigrid (7 mnd) på søndag og mandag. Og sist uke ble avsluttet med besøk i Bergen hvor vi fikk hilse på en helt fersk Vilhelm (6 dager). Søskenbarnet hadde fortalt på skolen; « Han var kjempeliten, men han blir større». Du verden hva man får av gleder.

Og gleder får vi mer av på de neste møtene – og på programmet for neste kvartal som snart foreligger. Velkommen!

Edvar-Ståle

**Månedsbrev 2**

Kjære Jarlsberg Rotary venner

Nå er vi inne i kjølige høstmåneder og termometeret bærer bud om det. Se deg likevel rundt, - denne årstiden har de varmeste fargene. For noen kan det også varme att vi husker bursdager. I disse dager gjelder det for både Finn Hansen, Svein Gansum, John Vikne og Johan F Kjørboe. Gratulerer.

På møtefronten har i tillegg til vedtektsfestet møte, hatt gleden av å besøke Kreativ Plast på Nøtterøy og sett kreative produkt, vi har fått innspill i klimadebatten av Kjell Danielsen, deltatt på intercity møtet på Revetal hvor Noah as/Langøya ble presentert og nå sist Guvernørbesøk v/Bjørn Aas hvor flere fokusområder ble presentert. Han ba om at klubben vurderte en donasjon til End Polio – et satsningsområdet som Rotary har ambisjon om å komme i mål med. Guvernøren inviterte dessuten aktuelle kandidater til deltakelse på ungdomsutvekslingen (RotEx 2016/17), til Handicamp på Haraldvangen (sommeren 2016), og til lederseminar for unge (RYLA) våren 2016 og håpet at Jarlsberg sendte kandidater. Dessuten oppfordret han alle medlemmene til å delta på kurs og samlinger som gjennomføres i regi av Rotary og distriktet. Han støttet også vårt arbeid for medlemsutvikling bl.a. rettet mot større kvinneandel og yngre medlemmer. Våre lokale prosjekt bidrar til å gi JRK et positivt omdømme, men det kan styrkes ved andre prosjekttiltak (gjerne i fellesskap med andre klubber) som bl.a. kan finansieres med Rotarystøtte. Klubben bør også finne aktuelle kandidater ( «ildsjeler i lokalsamfunnet») som kandidater til Paul Harris Fellows.

Jeg slutter meg til disse oppfordringene.

Dere skal være kjent med at Jarlsberg RK har sponset en Shelterbox, les mer under <http://shelterboxnorway.no/stott-oss/index.html>, og vi venter «sporings ID» slik at vi kan følge boksen på dens vei. Det er aktuelt å støtte flere Shelterboxer eller Waterboxer (portabel vannrenseanlegg) i tiden framover. Kunne et andelsbevis være en tidsriktig julegave?

Møtetid. **Ja**, jeg skal nevne høstens gjenganger på møtene. Forsøksordningen har til hensikt å inspirere til bedre oppmøte og bredere deltakelse både for dagens og framtidige medlemmer. Saken har skapt stort engasjement i klubben. Forsøksordningen skal evalueres ila høsten og alle medlemmene skal få anledning til å gi sin tilbakemelding.

For å styrke rekruttering ønsker medlemsskapskomiteen å prøve ut en mer fleksibel reflektantordning over inntil 12 måneder og med mulighet til å delta på interne arrangement. Da dette er en prøveordning ønsker vi pt ikke å endre vedtektene som regulerer dette i dag, men ber om aksept fra medlemmene om at «rekrutterinstiltaket» kan prøves og evalueres forslagsvis i dette og neste klubbår. Forslaget blir presentert på et senere møte.

Jeg ferierer i Vietnam noen uker, men vi sees på «Sølvvaren» i november. Fortsatt god høst, og velkommen til et fyldig og interessant møteprogram framover.

Edvar-Ståle

**Presidentbrev 3: Oppsummering – ved inngangen til 2016**

* Lesestoff til dere som klarer å ta blikket bort fra Tour de Ski.

Som raskt innkommende president for 2015/16 var jeg avhengig av god støtte fra positive komiteledere, komitedeltakere og styret. Det har jeg fått.

Vi avsluttet siste halvår i tradisjonell stil med en torskemiddag og juleavslutning, som hadde meget godt oppmøte, vel ivaretatt av servicekomiteen. Alle så ut til å kose seg gjennom kvelden. I løpet av siste kvartal var TRF-komiteen sterkt i vinden med støtte til Incestsenteret i Vestfold. Det ga klubben positiv medieomtale.

Ordinært dugnadsprogram ble gjennomført og det ble kjøpt en Shelter-box i klubbens navn. Med et solid møteprogram for fjoråret og et godt program for Q1/2016 er det all grunn til å forvente styrking av oppmøte framover. Det nye programmet finner du på hjemmesiden og papirversjonen får du på klubbmøtene.

Vi har ingen medlemmer å miste. Møte opp på klubbmøtene og få ditt Rotary refleksbånd, som nå er kommet.

Utfordringer vi ser framover – og som er hele klubbens felles ansvar gjelder bl.a. medlemsutviklingen hvor primærønsket er å styrke medlemsgrunnlaget, som nå er på 48 medlemmer. Dette må gjerne skje ved opptak av kvinnelige og yngre, yrkesaktive kandidater, en målsetting vi har felles med de fleste klubbene. Et første skritt er å introdusere kandidatene for møteprogrammet, Rotaryideen og å invitere nye til møter. Så må hele klubben sørge for at vedkommende får oppleve det positive klubbmiljøet. Arbeidet som frontes av både informasjons- og medlemskapskomiteen er viktig grunnlag for å oppnå en slik bredere medlemsmasse.

Jarlsberg RK har i langtidsplanen sagt at vi har utvekslingsstudent annethvert år. For kommende Rotaryår har vi sagt ja til Anette Larsen som utvekslingsstudent – og det betyr også en inn medio august 2016. Til denne siste trenger klubben minst en vertskapsfamilie som står for kost/losji/omsorg i 3,5 mnd. Kan det passe for deg, noen i din familie eller andre kjente? De to andre periodene skal familien til Anette Larsen eller deres miljø sørge for. Familiebytte blir det normalt ca 1. desember og 15. mars. Anne Arveschoug er klubbkoordinator for ungdomsutvekslingen, såkalt YEO. Husk det er hele klubbens ansvar å stille opp for utvekslingsstudenten som trolig blir elev ved Greveskogen.

Jarlsberg RK har også andre ambisjoner;

Å tilby deltakelse til minst en ungdom RYLA (Rotary Young Leadership Award) langhelg våren 2016.

Å tilby deltakelse til minst en person på Handicamp (en uke) på Haraldvangen sommeren 2016

Merk søknadsfrist: 1. februar 2016

Fom 2016 har klubben møtetid onsdag kl 18.15-19.15. Vel møtt.

Dermed ønsker jeg dere alle et godt nytt år.

Edvar-Ståle Otterstrøm

Månedsbrev JRK – på overtid.

**Den annsame**  *Jan-Magnus Bruheim frå "Mennesket og tida"*

*Han har ikkje stund til å stogge og ikkje tid til å sjå.*

 *Menneske som han møter, dei ansar han aldri på.*

*Mangt har han rekkje over. Det gjeld um å fara fort.*

 *Mykje var det å gjera. Det auka dess meir han fekk gjort.*

*Så lid det til endes med dagen. Han står der, studd over stav*

 *og spør: Kva har livet gjeve og kvar er det vorte av?*

*Slik jaga han gjennom livet utan å få det fatt.*

 *Ei glede sprang etter på vegen - men nådde han aldri att.*

Oppsummering av mitt presidentår 2015/16: Hva har vi oppnådd ref våre mål?

Oppmøte Meget god deltakelse blant medlemmer og ledsagere ~60%

Medlemsutvikling: Tja -1, men under egen forventninger som var +1.
Ryla: Ja, en sponset kandidat fra Larvik RK

Handicamp; Avlyst i 2016

WAS (World Affair) Nei. Ingen egne deltakere
RotEx (utveksling) Ja. Vår kandidat er Anette Larsen

Shelterbox Ja. En boks innkjøpt

«Prosjekt» Ja, Slottsfjellmuseet innen for standard plan,
 + Ekstraaktivitet: Incestsenter og Safari + Egen folder

Herlig at jeg har klart alt dette alene! Men ikke uten: Et aktivt styre, med past, incoming, kasserer og sekretær. Et meget godt program komponert av administrasjonskomiteen ved Per-Aage & Co, som også bidro vesentlig til vår nye JRK folder. En informasjonskomite ved Bente som inspirerte til ny deltakelse i Safarimessen. Godt arbeid i medlemsskaps-komiteen hvor Ole må får honnør for vårt nye medlem. Alle møtene har blitt gjennomført med trygg hånd av servicekomiteen ved Knut R. TRF komiteen ved Johan Fridtjof initierte en kampanje for å støtte julearrangementet ved Incestsenteret – kanskje til fortsettelse?

Sammen med komitelederne har hele medlemsmassen bidratt til at mitt år som president i JRK har vært en dans på roser. Dette bør kanskje inspirere til kamp om presidenttittelen de neste årene?

Tusen takk til dere alle, og takk for meg.
God sommer.

Edvar-Ståle Otterstrøm
President Jarlsberg Rotaryklubb

**Sigurd 2016**

Månedsbrev fra Presidenten Juli 2016

ROTARYS SOMMERMØTER PÅ OSEBERG

Jeg har vært på de fleste sommermøtene på Oseberg. Møtene har vært interessante og tankevekkende.

5. juli: Felles sommermøte (Tønsberg RK ansvarlig) «Færder Nasjonalpark» ved Bjørn Strandli. Jeg var ikke tilstede på dette møtet, men Færder har jo vært behørig presentert på et av våre egne møter. Dette var starten på møteserien gjennom sommermåneden. Det var Færder Rotary som hadde regien på det andre møtet 12. juli - og teamet var OBOS - et foredrag om stiftelse og utvikling fra 1946 - og frem til i dag - ved Ragnar Slettvik. Fra Jarlsberg Rotary var vi fire medlemmer til stede - og totalt var det 16 fremmøtte på møtet. Det var et interessant møte som presenterte oss for en organisasjon som i sin spede begynnelse - frem til i dag - da OBOS fremstår som et gigantkonsern med etablering over store deler av landet - med utgangs-punkt i Oslo Bolig- og Sparelag.På tirsdag 19. juli ver det som dere vet det vår tur - der temaet skulle vært en presentasjon av Redningsselskapet. Disse ble dessverre for-hindret fra å komme - og Anne stilte opp med et foto-foredrag om gamle Tønsberg - som virkelig engasjerte forsamlingen. Jarlsberg Rotary var godt representert på møtet.

Tirsdag 26 juli var «Pilgrim før og nå» v/Eivind Luthen temaet. En meget interessant presentasjon av - for de fleste - pilgrims-ferdens historie i Europa helt fra 1500-tallet og frem til i dag. En engasjerende foredragsholder viste oss sider av dette temaet som var spennende. Det var 4 medlemmer fra JRK til stede på møtet. (Luthen er interessert i å holde et foredrag i Jarlsberg Rotary - og det kan kanskje være interes-sant).

Tirsdag 2. august var det Sem Rotary som var ansvarig for møtet.Temaet var «Bohemene på Grand – pikante portretter» ved Tor Varvin. Et fint foredrag om kunsterne som frekventerte Grand Café på Karl Johan på 1800-tallet. Han hadde spesielt fokus på Munch og Ibsen, men tegnet også fine generelle bilder av bohemene på Grand. Vi var 4 medlemmer fra JRK på møtet.Det var varierende fremmøte på disse møtene - og hvordan det blir til neste år, får vi vel tilbakemeldinger på etter hvert.

mvh

President Sigurd

**Månedsbrev fra Presidenten August/september 2016**

August måned har også være preget av litt sommerlig aktivitet i klubben vår.

10. august var det, tradisjonen tro, petanque hos Per Åge. Jeg hadde dessverre ikke anledning til å delta på dette, men har fått gode referater om at turneringen gikk etter planen - og verdige vinnere kom på plass.

Onsdagen etter var det møter i komitéene - og etter hva jeg har forstått har dette stort sett gått etter planen. Selv deltok jeg på møtet i Adminis-trasjonskomitéen. (Referater finner du på våre hjemmesider.)

24.aug ust fikk vi besøk av Nils Terje Ottestad fra Ottestad Breathing Systems AS. Han presenterte ny og revolusjonerende teknologi i et selskap som det skal bli spennende å følge den videre utviklingen på.

31. august kunne vi alle takke Gunnar Wold for et godt ego-foredrag. Gunnar er et verdifullt og interessant nytt medlem i Jarlsberg Rotary - og han har etter hvert blitt ”varm i trøya”.

På dugnaden på Fylkesmuseet uka etter ble det som vanlig gjort en fin jobb, til tross for at fremmøtet ikke var det aller beste. (11 av 47). Ellers vil jeg takke Anne for en flott oppfølging av vår student Caroline. Jeg har truffet henne ved et par anledinger - og har fått forståelse av at hun stortrives i Norge hos sin vertsfamilie på Stokke.

DISTRIKTSKONFERANSE I LARVIK

Innkoming President Tor (m/ledsager) og undertegnede deltok på distriktets høstkonferanse på Farris Bad i Larvik. Dette var en meget fin og lærerik konferanse som vi hadde godt utbytte av. Konferansen ble åpnet av Larviks ordfører. Møtet var også spekket med god underholdning. Jeg vil spesielt nevne at alle utenlandske ungdommene som er på besøk i vårt distrikt presenterte seg og de landene de kom fra i en flott flaggborg. Caroline var fint med på dette. Vi fikk så vi bl.a. et humoristisk og engasjerende foredrag av Henrik Syse. Et tankevekkende foredrag av Gro og Anja Hammerseng Edin med mange interessante innspill fra sine hverdager som ektefolk og håndballspillere i verdensklasse - fulgte etter dette. Ellers var det andre kulturinnsslag og orinært årsmøte for distriktet.

Neste års distriktskonferanse blir i Tønsberg 2.-3. september 2017 i regi av Tønsberg Rotaryklubb, representert ved vår nye distriktsguvernør Erik Gran.

mvh

President Sigurd

**Månedsbrev fra Presidenten Sept/okt 2016**

Møtet 21. september ble gjennomført innenfor en ramme som var ny, i og med at komitéarbeidene ble gjenstand for interessante diskusjoner og oppfølging i plenum. Dette synes jeg var en interessant vinkling, og de tilbakemeldinger jeg har fått har gjennomgående vært positive. Fremmøtet var lavere enn det som er vanlig på våre møter; kun 20 av 48 (40%) av medlemmer kom på møtet (3 hadde meldt forfall). Allikevel sitter jeg igjen med et bestemt inntrykk av at møteformen frister til gjentakelse. I forhold til temaer i informasjonskomitéen, medlemskomitéen og TRF-komitéen ble konkrete forhold tatt opp til interessante diskusjoner og synspunkter. Jeg tror at innspill i plenum til de ulike komitéene er positivt.Når det gjelder arbeidet med medlemsverving er dette et stadig til-bakevendende tema i Jarlsberg Rotary.

På møtet 21. september foreslo undertegnede at vi i 1. kvartal 2017 skal forsøke avholdt et informa-sjonsmøte for potensielt nye medlemmer. Dersom hver av oss inviterer en aktuell person fra vår omgangskrets/familie til et informasjonmøte om Rotary, kan dette kanskje gi positive resultater. Møtet kan evt. legges utenom vårt ordinære møteprogram, gjerne med en ekstern foredrags-holder som presenerer et tema, i tillegg til en ”salgsfremmende” Rotary-presentasjon.Klubben vår har, som dere vet, høyest gjennomsnittsalder i vårt distrikt, så dersom ikke vi skal ”dø på rot”, må vi forsøke nye tiltak her.

Vedtektsfestet møte ble avholdt 29. september og gikk etterprogrammet. Klubben har en god økonomi, ikke minst takket være hotellet som velvillig stiller opp med lokaler uten konstnader for klubben. (Jeg tror det er flott prestisje for hotellet å ha 4 rotaryskilter ved inngangen til hotellet).Etter dette hadde Tormod sitt innnlegg - og deretter fulgte Tore opp med et interessant tema/presentasjon om boligvalg. Et interessant tema som bragte frem gode alternativer til hvilke valg vi står overfor i det siste ”kvartalet” i våre liv.Oktober måned står foran oss - og vi får besøk fra

Distriktsguvernør Sigurd Arbo Høeg på møtet onsdag 12. oktober. Vi vil på dette møtet sikkert få presentert interessante nyheter fra distriktet - og jeg ser frem til et godt fremmøte fra en som vanlig engasjert forsamling.

mvh

President Sigurd

**Månedsbrev fra Presidenten Nov/des 2016**

Det har vært fine møter i JRK i høst. Fine og interessante temaer/møter.

26. oktober fikk vi vite om vårt bysbarn Svend Foyn. Tore Simonsen er en meget

engasjert foredragsholder som virkelig viste oss sider ved hvalfangerens fargerike

oppvekst og liv. Et lærereikt og engasjerende foredrag.

2. november fikk vi orientering om de hvite bussene som går til 2den verdenskrigs

konsentrasjonsleire i Tyskland. Et interessant foredrag - som vitnet om stort engasjemen

for å få spesielt vår ungdom til å bli oppmerksom på denne tragiske del av vår

historie.

Sigurd Falkenberg Mikkelsen kunne dessverre ikke stille på det annonserte møtet

uken etter. I stedet møtte Fylkesmann Per Arne Olsen. Han holdt et interessant

foredrag om sine oppgaver og posisjon i lokalsamfunnet. Han holdt et engasjertende

og godt fordrag.

Sigurd Falkenberg Mikkelsen kommer

17. januar for å holde sitt foredrag. Det blir på Oseberg hotel.

Lovise Myhre kom så på besøk 16. november og holdt et engasjert forsdrag, der hun

viste oss sitt engasjement for barn i Tanzania og Kenya. Hun fanget forsamlingen, og

styret skal behandle en mulig støtte til hennes prosjekter. Unicare holder bl.a. på med

et brønnprosjekt i Kenya for å skaffe drikkevann, som de trenger finansiell støtte til.

30. november var det Gårdsand AS´s tur. Per Asbjørn Andvik holdt et godt foredrag

der han viste hvordan noen bønder i Vestfold startet Gårdsand AS på begynnelsen av

2000-tallet - og som har vokst til å bli en fin forretning - der omsetningn av kvalitetsand

skjer til restauranter og dagligvarehandel i hele landet. Imponerende.

Redningsselkapet 125-års jubileum skulle vært et tema på et av Rotarys sommermøter,

men dette ble den gang avlyst p.g.a. beredskapssitusajonen i skjærgården.

Foredraget som Harald Rivrud holdt 7. desember var et godt plaster på såret.

Et interessant foredrag som viste alle sider ved 125års-jubilantens virksomheter.

---

Mitt første halvår som president nærmer seg nå slutten - og jeg synes det har vært et

engasjerende og spennende halvår. Programmet for 1. kvartal 2017 er nå klart.

I mars måned skal vi arrangere en rekrutteringskveld på et onsdagsmøte. Her vil

hvert medlem blir oppfordret til og ta med 1-2 i sin omgangskrets/famile for et evt.

medlemsskap i Jarlsberg Rotaryklubb. Jeg kommer tilbake til dette over nyttår.

Vi trenger rekruttering! 13. og 14. januar drar jeg på presidentsamling i 8K for å

samle impulser til dette.

mvh

President Sigurd

**Tor 2017/18**

**MÅNEDSBREV FRA PRESIDENTEN JULI/AUGUST 2017**

Gode Rotaryvenner!

Mitt første månedsbrev i det nye rotaryåret er en oppsummering av hendelser og begivenheter i sommer, pluss litt info om hva vi har foran oss i høsthalvåret.

Dødsfall blant medlemmer

I juli ble vi med bare tre dagers mellomrom gjort kjent med at både Rolf Torgersen og Herman Krogh Kjellesvig var døde, henholdsvis 12. og 15. juli.

Dette er gode medlemmer som vi vil savne. Bisettelsen av Rolf fant sted i stillhet. Herman fikk vi anledning til å markere med bårebukett og siste hilsen og minneord i avisen, og mange medlemmer deltok i bisettelse og minnesamvær.

På første klubbmøte vil jeg be om at vi stopper opp og minnes våre gode venner, Rolf og Herman.

5 sommermøter avholdt

De fem rotaryklubbene rundt Tønsberg har som planlagt gjennomført hvert sitt sommermøte:

4. juli: Utgravningen av Oseberghaugen v/Andreas Nordland (Tønsberg RK)

11. juli: På sykkeltur i Østen v/Fredrik Wedel Jarlsberg (Sem RK)

18. juli: Om og besøk på Kysten D/S v/Arve Wilhelmsen (Færder RK)

25. juli: Tønsberg den 1000 års gamle havn v/Gunnar Fadum (Jarlsberg RK)

1. aug.: Lars Larsens ulykkelige historie v/Tor Gervin (Nøtterøy RK)

Foredragene og omvisningen var alle svært interessante og lærerike.

Vårt møte 25. juli føyet seg godt inn i rekken av historiske og maritime temaer. Vi kunne i tillegg glede oss over «fullt hus» med over 50 deltagere, hvorav fem fra klubber utenfor distriktet! Ros til klubben for godt frammøte.

Til tross for interessante temaer, kan det nok reises spørsmål om utbyttet står i forhold til innsatsen når det på de øvrige møtene bare var 25-35 frammøtte. Dette antar jeg vil bli et moment når erfaringene fra årets sommermøter skal oppsummeres.

Viktige hendelser i høst

Utenom klubbens svært interessante temamøter, skal vi delta med hele fire representanter på årets distriktskonferanse, arrangert av Tønsberg RK, og lagt til «vårt» hotell 2.-3. september. Deltagelsen her vil garantert være en opplevelse og gi gode impulser og idéer for det videre arbeidet i klubben!

Av andre store og viktige møter og hendelser i klubben kan jeg nevne:

* Behandling av nye oppdaterte vedtekter for JRK – 4. oktober
* Vervingsmøte med invitasjon til interesserte - 18. oktober
* Guvernørbesøk – 25. oktober
* Feiring av klubbens 40-årsjubileum – 13. desember

Med andre ord, et begivenhetsrikt halvår foran oss!

På styremøtet 16. august vil jeg ha en gjennomgang med komitélederen om hvordan vi best kan samarbeide om disse tiltakene.

Vennlig hilsen Tor - President

**MÅNEDSBREV FRA PRESIDENTEN SEPTEMBER 2017**

Gode Rotaryvenner!

Vi kan se tilbake på en svært aktiv og begivenhetsrik måned i Jarlsberg Rotary Klubb!

2.-3. september deltok Anne, Kari og undertegnede på Distriktskonferansen for Rotarydistrikt 2290. Tønsberg RK var arrangør. Det var et svært vellykket arrangement; engasjerende foredrag og flotte kulturinnslag. Størst inntrykk gjorde presentasjonen av alle de flotte ungdommene som klubbene sender ut og mottar, og et hjelpeprosjekt i Afrika for brannskadde barn og voksne støttet av Notodden RK. Virkelig et sterkt inntrykk! Det kan absolutt anbefales å delta på Distriktskonferansen. Neste mulighet er september 2018 i Lyngdal!

8. september ble vår tidligere president og kjære venn, Sigurd, bisatt. Klubben var godt representert i kapellet. Det er tydelig at klubben betydde noe for Sigurd. I forbindelse med bisettelsen ble det gitt gaver til JRK på til sammen 2150 kr!

Organisasjonsmessig har vi også hatt store saker: Klubbens i hovedsak 40-årig gamle vedtekter har blitt oppdatert og utvidet etter omfattende arbeid i arbeidsgruppe og styret. I klubbmøtet 13. september ble forslaget gjennomgått og bifalt. Det gjenstår å sende endelig versjon av vedtektene ut for evt kommentarer fra medlemmene. En stor jobb for sekretær Jan Henning.

18. september deltok Kari og undertegnede på det årlige TRF-kurset. Gjennom deltagelse på kurset blir klubben «sertifisert» for å kunne søke økonomisk tilskudd til prosjekter fra Rotaryfondet.

20. september la styret fram regnskap for rotaryåret 2016-17, budsjett for 2017-18, samt årsmelding for foråret. Ryddige bidrag fra kasserer Leiv!

På samme møte hadde vi den glede å markere Cato Praner som nytt medlem i klubben. Han fikk i tillegg til rotarynålen, medlemskort og vakkert sertifikat (til innramming).

I forlengelsen av klubbmøtet hadde styret et langt og godt styremøte. Å lese referatet er en god måte å holde seg orientert om klubbens ulike aktiviteter og planer på!

Dagen før, 19. september, «fylte» klubben vår 40 år! Jarlsberg Rotary Klubb ble såkalt chartret 19. september 1977, med Sem RK som charterklubb, eller skal vi «moderklubb». Vi skal selvsagt feire denne store begivenheten. Egen jubiléumskomité er oppnevnt og hadde sitt første møte 6. september. Her trekker vi på de talenter og ressurser vi har i klubben!

I tillegg har vi selvsagt i høst også hatt gode opplevelser på ekskursjon og fra foredrag! - Og kommende onsdag har vi dugnad på Slottsfjellmuséet!

Vi ser fram til en spennende oktober med bl.a. «Vervingsmøte» 18. og guvernørbesøk 25. oktober. – Valgkomitéen ved Unn-Tone, Edvar-Ståle og undertegnede er nå i funksjon. Si ja om du blir kontaktet!

Vennlig hilsen Tor - President

**MÅNEDSBREV FRA PRESIDENTEN OKTOBER 2017**

Gode Rotaryvenner!

Oktober har vært en svært aktiv måned i Jarlsberg RK. Det har komitéene i stor grad bidratt til! Her følger en kort oppsummering:

Måneden startet med presentasjon av spennende program for siste kvartal i 2017! Vi har som vanlig mye interessant å se fram til!

4. oktober hadde vi igjen ansvarlig redaktør Sigmund Kydland på besøk. Hadde delte sine interessante refleksjoner rundt valget med hovedvekt på situasjonen for Vestfold og nye Færder kommune.

Vi startet med godt frammøte til «sosial halvtime» før klubbmøtet. Dette vil vi gjenta det første ordinære klubbmøtet hver måned, dvs neste gang blir 8. nov.

Jubiléumskomitéen hadde sitt andre møte, og entusiasmen for å bidra er stor. Neste møte i komitéen er 15. nov. Da vil det meste være klart!

10. oktober hadde vi den glede å få besøke «RS-tunet – Redningsselskapets nye kraftsentrum i Vestfold» på Langgrunn i Borre! Dette var Horten RKs intercitymøte. Ambisjonene Redningsselskapet har for det nye senteret er meget store. Senteret og anlegget rundt er absolutt verdt et besøk!

11. oktober kunne Byavisa by på et flott intervju med vår utvekslingselev 2016-17 Anette Larsen og CYEO, Anne Arveschoug. Dette er med på å profilere JRK på en svært god måte!

18. oktober var klubbens storsatsning på å tiltrekke seg nye medlemmer! Hovedattraksjonen på klubbmøte var Terje Gansums interessante foredrag om «Arkeologi i Borre-parken» der rester av kjempeanlegg fra vikingetiden ble avdekket ved hjelp av avanserte hjelpemidler. I tillegg «reklamerte» tidligere assisterende guvernør, Ranveig Roberg, og undertegnede for medlemskap i Rotary. (Min «skryteliste» om Jarlsberg RK følger vedlagt.) Vi har forhåpninger om at vi får flere nye reflektanter etter dette vervingstiltaket.

25. oktober hadde vi besøk av distriktsguvernør Erik Gran med fru Grethe og assisterende guvernør Gisle Bjørnstad. I forkant av klubbmøte hadde styret at formøte med gjestene der guvernøren gav oss tilbakemelding på klubbens mål, planer og medlemsutvikling. Vi fikk mye ros, men ble utfordret, særlig på klubbens økonomiske bidrag til Rotary International. Tilbakemeldingen vil bli drøftet i styremøtet 8. nov. og delt med medlemmene for øvrig i «Valgmøtet» 6. desember.

Søknad om støtte fra distriktet, såkalt «District Grant» ble sendt. Klubben har i forbindelse med budsjettet for rotaryåret 2017-18 vedtatt å gi 20 000 kr til Ucare Projects utviklingssenter for foreldreløse barn i Kenya. Vi søker distriktet om et tilsvarende beløp. Som dere husker ble hjelpeprosjektet lagt fram av den unge tønsberglegen Lovise Myhre i 2016.

26. oktober ble klubbens utvekslingselev for 2018-19 med foreldre intervjuet. Vi mener vi har fått en flott kandidat, og vår anbefaling er sendt distriktet.

Vennlig hilsen Tor - President

Vedlegg: Presidentens «skryteliste» av å være medlem i Jarlsberg RK.

**MÅNEDSBREV FRA PRESIDENTEN DESEMBER 2017**

Gode Rotaryvenner!

Jeg gratulerer alle med klubbens 40 års bursdag 19. september som vi feiret med jubileumsfest 13. desember! Vi valgte å knytte jubileet til vår tradisjonsrike torske-middag og ved det markere klubbens særpreg og kultur. Månedsbrevet denne måned vil derfor av naturlige nok dreie seg om vår store og vellykkede feiring i Storgt. 11.

Til sammen 36 gjester og medlemmer deltok på festen. Spesielt stort var det at hele 5 medlemmer av klubbens første styre i 1977/78 deltok:

Visepresident Svein Wollert-Nielsen, sekretær Tormod Pettersen, kasserer Tore Gulliksen og styremedlemmene Jomar Melen og Knut Aandahl.

Guvernør Erik Gran hilste fra Distrikt 2290 og overrakte en gave på 2000 kr. Guvernøren bidro både under tildeling av PHF og opptak av nytt medlem. Se nedenfor. Distriktet var også representert med vår gode medhjelper, assisterende guvernør Gisle Bjørnstad.

President i vår fadderklubb, Tom Erling (Terning) Dahl-Hansen, hilste fra Sem RK og gav oss en gave på 1000 kr.

PHF og klubbens kulturelle ankerfeste Erling Dittmann «slo til» med torskevise nr. 24!! I tillegg bidro han som vanlig med akkompagnement.

Et høydepunkt var at Ucare Project fikk overrakt et gavebrev på 20 000 kr fra oss til foreldreløse barn i Kenya. Gaven gir skolegang og opphold til 25-30 skolebarn i Kenya i ett år, og vil også gi arbeid og utvikling til lokalbefolkningen. Gaven ble mottatt av Lene Breiholt i lederteamet for Ucare. Vi har en søknad inne om å øke dette beløpet med District Grant!

Den store overraskelsen var så avgjort tildeling av Paul Harris Fellow til Tore Gjelsås. Tore ble helt «tatt på sengen». Som begrunnelse ble det pekt på hans store innsats og betydning i og utenfor klubben. Det ble trukket fram hans brede formidlings-virksomhet som botaniker og formann i Tønsberg og omegns botaniske selskap, og arbeidet med å skape interesse og lærelyst for realfag hos sine mange elever som lektor. Flott sertifikat og gjev, stor knapp ble overrakt ved bistand av guvernøren.

Ved god tilrettelegging av Tormod, vil disse to begivenhetene få bred omtale i Byavisa som var representert under begge tildelinger ved journalist Thomas Ragnum.

Gledelig var det at klubben markerte opptak av nytt medlem: Reflektant Line Helen Langnes ble opptatt som medlem. Gregor sto fram som fadder og også her bistod guvernøren med å feste merket.

Så var det flere taler og sang: Jomar gav til beste om sin tid i Rotary, Johan Frithjof snakket som far til klubbens første utvekslingselev, Leif Andreas, og som vertsfamiliefar, Steingrims delvis nyskrevne vise ble behørig sunget og «To Knuter» der Steingrim og Knut Roberg sang duett med Erling på piano.

Hyggelig var det også at Bente hilste fra «Jarlsbergdamene».

Kari avrundet bordsetet med takk for god servering og ros til kjøkkenet!

Servicekomitéens utlodning av vinflasker innbrakte hele 6000 kr!

I tillegg til gode historier under kaffen, ble et hefte med Jarlsberg RKs 40 årige historie delt ut. Tekst er hentet fra klubbens årsberetninger av Tormod og lay-out står Per Aage for.

Jeg takker alle for gode bidrag til at dette ble en stor og minneverdig fest, og

benytter anledningen til å ønske alle i klubben en god julefeiring og ser fram til å fortsette det gode samarbeidet med dere alle i det nye år, 2018!

Tor - President

**MÅNEDSBREV FRA PRESIDENTEN JANUAR 2018**

Gode Rotaryvenner!

Mitt månedsbrev for denne måneden vil i sin helhet omhandle tema tatt opp under **presidentsamlingen i Arendal 12.-13. jan**. Dette markerte halvgått løp for sittende presidenter. Til sammen deltok 63, hvorav 38 av 44 klubber med president.

Innledningsvis var det ros å hente for Jarlsberg RK. Vi hadde alt i orden når det gjaldt oppdatering av medlemsnett, målsatte planer for inneværende rotaryår, godkjent søknad om utvekslingselev for neste år og ikke minst, full uttelling på vår søknad om District Grant til vårt hjelpeprosjekt Ucare i Kenya! Med andre ord: Jarlsberg RK følger godt opp og deltar aktivt i rotaryorganisasjonen.

Viktige tema som ble tatt opp under samlingen var medlemsutvikling og utveksling av gode prosjektidéer.

**Medlemsutvikling**

Rotary har på verdensbasis nå 1 202 937 medlemmer, fordelt på 34 soner med 35 656 klubber og et gjennomsnittlig medlemstall på 34! Dvs, Jarlsberg RK er faktisk godt over gjennomsnittet! Medlemstallet på verdensbasis økte siste år med 27 000. Tilveksten skjer i Østen. I USA og Europa sliter Rotary med å opprettholde medlemstallet.

Går vi til klubbene i «8K» ser medlemstallet slik ut pr. 1. jan. (mål for hele 2017-18 er satt i parentes):

Færder 28 (33)

Horten 34 (38)

Jarlsberg 44 (48)

Nøtterøy 45 (48)

Re 35 (40)

Sem 48 (47) Allerede nådd målet!

Stokke 58 (57) Allerede nådd målet!

Tønsberg 81 (82) Demper medlemsveksten, har venteliste!

I distriktets årsmelding for forrige rotaryår var vår klubb blant de 7 klubbene med størst medlemsreduksjon (-3). Inneværende rotary startet med kraftig nedgang. Med andre ord har vi en stor oppgave bare i å *opprettholde* medlemstallet, men vi demper likevel ikke ambisjonen om å få 4 nye medlemmer fram til sommeren!

**Gode idéer til prosjekt**

Nytt på årets samling var at en rekke klubber i plenum la fram gode prosjekter og idéer.

Jeg nevner kort fra våre nabofylker i distriktet:

**Mandal RK**: Matematikkstipend til elever på alle 3 trinn, videregående skole. 18 000 kr til utdeling, 150 elever deltok siste år.

**Kongsgaard RK** (Kr.sand): Prosjekt leksehjelp og voksenkontakt rettet mot flyktninger.

**Flekkefjord RK:** «Rwandaprosjektet». Stor konsert med gratis bidrag fra kjente artister, lokale orkestre, musikkgrupper, barn hjelper barn.

**Arendal RK**: Stand og foredrag under den årlige «Arendalsuka».

**Nedenes RK**: Hjelpeprosjekt på Zanzibar. Arrangerer festkveld med konsert i samarbeid med Dinastiftelsen. Samarbeid også med lokal rotaryklubb på Zanzibar.

**Grenland RK**: Julegaveutdeling i samarbeid med Røde Kors. (Porsgrunn har registrert 700 «fattige» barn) 600 ønsker fra barn hengt opp på juletreet.

**Langesund RK:** Arrangere årlig «Rotarylekene», et idrettstilbud for funksjonshemmede. Ordfører og musikkorps deltar, sponsorer bidrar.

Vi skal ha **komitémøter 31. januar**. Jeg håper informasjonen og idéene jeg her har videreformidlet kan gi inspirasjon og lyst til å styrke og videreutvikle Jarlsberg RK.

Tor - President

**MÅNEDSBREV FRA PRESIDENTEN FEBRUAR 2018**

Gode Rotaryvenner!

Som Guvernør Erik Gran nevner i sitt månedsbrev for februar, nærmer vi oss faktisk allerede innspurten på det rotaryåret vi nå er inne i!

Styret og komitéledere for neste rotaryår, 2018-19 - der Kari overtar som president - er lagt inn i det sentrale medlemsregisteret i Rotary. Vår klubb er blant de få klubbene i distriktet som hadde alt på plass før nyttår. I tillegg har Kari sendt ut melding til dere alle om sammensetningen av komitéene for neste år.

Neste års motto er også klart! I år er det «MAKING A DIFFERENCE», for kommende år er det «BE THE INSPIRATION» - Også et utmerket mål å strekke seg etter!

Hvordan forberede overgangen til det nye rotaryåret har vært tema både på presidentmøtet i Distriktet 12.-13. januar i Arendal og presidentmøtet i 8K-samarbeidet 6. februar her i Tønsberg, der både Kari og jeg deltok.

For oss er det viktig å skape en god og «sømløs» overgang til det nye året. Det skjer bl.a. ved nær kontakt mellom av- og påtroppende komitéledere og at det nye året bygger videre på årets plan og oppnådde resultater, noe Kari og jeg selvsagt vil samarbeide tett om.

For øvrig er arbeidet i komitéene svært viktig, både for å styrke vennskapet i klubben og for å «levere» de resultater og tjenester klubben ønsker. Referater fra komitémøtene ligger på vår hjemmeside og anbefales lest! De gir nyttig informasjon, inspirasjon og oversikt over hva klubben er opptatt av.

Arbeid med å støtte ungdom er svært viktig for vår klubb. Som ledd i dette vil vi i år ha en deltager på Distriktets ledelsesseminar for ungdom, RYLA (Rotary Youth Leadership Awards) 6.-9. mars.

Sigrid Kirkebø Landa er elev ved Innovasjonslinjen ved Nøtterøy videregående skole. Sigrid er anbefalt av lektor Arild Nordahl Johnsen som holdt foredrag om entreprenørskap hos oss 7. febr. Etter planen vil hun komme til oss på klubbmøtet 21. mars og fortelle om seminaret.

Etter oppfordring fra RI-presidenten har vi i år vedtatt å øke bidraget til Rotaryfondet fra tidligere 30 USD til 35 USD. For overføring av 12 960 kr har vi mottatt takkebrev. Her heter det bl.a. at bidraget hjelper Rotary til løse verdens mest krevende utfordringer gjennom å bidra til fred og økonomisk utvikling, gi helsehjelp, grunnleggende utdanning og tilgang til rent vann.

Neste styremøte er 14. mars. Da vil vi bl.a. ta opp tilråding fra TRF-komitéen om hvordan klubben kan øke sine inntekter samt forslag fra 8K-samarbeidet om felles prosjekter.

Vennlig hilsen

Tor - President

**MÅNEDSBREV FRA PRESIDENTEN MARS 2018**

Gode Rotaryvenner!

Mars har vært en spennende og aktiv måned i Jarlsberg Rotary Klubb.

«*Frisk pust fra ungdommen*» står det å lese på vår hjemmeside. Det siktes selvsagt til Sigrid Kirkebø Landa som deltok på RYLA-seminaret på Gavelstad 6.-9. mars sponset av vår klubb. På klubbmøtet 14. mars fortalte hun om opplevelser på RYLA på en feiende og flott måte.

Guvernøren er i sitt brev for denne måneden også innom viktigheten av å støtte tiltakene for ungdom. Her ønsker vi i Jarlsberg å være i front: Sende og motta utvekslingselever og delta på RYLA!

I tillegg er vi invitert til å rekruttere søkere til studier ved Rotarys fredssentre. Se nærmere informasjon lagt ut på hjemmesiden.

Fredsarbeid er et av hovedområdene Rotaryfondet støtter. Dette ble understreket av Edrund Olaisen fra distriktsledelsen som inspirerte oss 21. mars med sin rikholdige presentasjon som du også kan finne på våre hjemmesider. Jeg merket meg særlig i hennes foredrag at

* Rotaryfondet er ressursen for å oppnå Rotarys hovedmål: Å gagne andre! Og Rotary må bedømmes ut fra Rotary gjør!
* Hjelpeprosjekter og innsats gjøres på følgende seks områder:
	+ Fred- og konfliktforebygging/løsning (ref. ovenfor)
	+ Sykdomsforebygging
	+ Forbedring av vann og sanitærforhold
	+ Barn- og mødrehelse
	+ Grunnutdanning og leseferdighet
	+ Økonomi og samfunnsutvikling
* Det må skilles mellom det klubbene betaler inn som kontingent og bidrag til Rotaryfondet: Kontingenten går til å drive organisasjonen, fondet til hjelpearbeid.
* Det er streng kontroll med bruk av midlene.
* Hele 91% av fondsmidlene går til prosjekter og stipender
* Rotary skaper endring og er rangert blant topp ti-organisasjonene i verden på dette området!

Edrund gav oss ros for å ha økt bidraget vesentlig i 2018. Med gaver som ble overført Fondet i forbindelse med vårt 40 årsjubileum er vårt bidrag i år hele 44 USD pr medlem, mot 30 i fjor.

I tillegg har vi hatt styremøte med mange viktige saker, se igjen hjemmesiden!

Så har vi godkjent opptak av Gunnar Lefsaker som nytt medlem! Opptaksseremonien gjør vi skikkelig under laksemiddagen 27. juni.

Og i påsken kan vi studere det rikholdige programmet for 2. kvartal 2018 som Sven delte ut på siste møte.

Ha en riktig god påske!

Vennlig hilsen fra Tor - President

**MÅNEDSBREV FRA PRESIDENTEN APRIL 2018**

Gode Rotaryvenner!

April har vært dugnadsmåned for vår klubb. 14. og 21. april deltok vi med tre personer i arbeidet med å grunne og male metallgelenderet i Nedre Langgate. 25. april hadde vi vår tradisjonelle ryddejobb på Slottsfjellet. Her deltok 17 medlemmer, og for første gang i klubbens historie(?) deltok også en reflektant! Begge dugnader ble avsluttet med deilig servering og hyggelig sosialt samvær hos Margrethe på Vandrerhjemmet!

April er også måneden for oppsummering av hva vi har oppnådd inneværende rotaryår, og fastsetting av mål og planer for kommende år. Innkommende president, Kari, og jeg fikk nyttig veiledning av AG Gisle Bjørnstad i et arbeidsmøte vi hadde 25. april.

Kort oppsummering av rotaryåret 2017-18 så langt:

Vi har dessverre ikke klart å vokse og nådd vårt mål om 48 medlemmer. Vi har pr dato 45. Med den hyggelige veksten på tre medlemmer i år, har vi i alle fall klart å stoppe tilbakegangen!

I tillegg må nevnes at vi i Jarlsberg har klare utfordringer når det gjelder alderssammensetning og kvinneandel.

I hovedsak mener jeg vi kan vise til mange gode resultater:

- Vi har hatt stor deltagelse på distriktets samlinger for ledere og nøkkelpersoner i klubben. I tillegg kommer det nære samarbeidet blant klubbene i «8K».

-Klubbens bidrag til Rotaryfondet har økt relativt kraftig, dels på grunn av høyere beløp fra klubbkassen samt gaver overført til fondet i forbindelse med vårt 40-årsjubileum.

-Takket være egne midler på 20 000 kr og tilsvarende bidrag fra District Grant har vi overført hele 40 000 kr til Ucare-prosjektet for foreldreløse barn i Kenya.

-Som nevnt ovenfor har dugnadsinnsatsen vært god. Nærmere 90 arbeidstimer har vært levert i løpet av rotaryåret!

På ungdomsfronten har vi i gjort et meget godt forarbeid til å sende ut og motta utvekslingselever neste rotaryår!

-For første gang på lenge har vi hatt en deltager på RYLA – lederseminaret for ungdom. - Begge tiltak er svært meningsfulle for klubben!

-På informasjons- og mediefronten kan vi rapportere om alltid oppdatert hjemmeside og et år med særdeles mange medieoppslag!

-Nevnes bør også at vi har styrket klubbmøtene som sosial møteplass ved å invitere til kaffe og «nogo attåt» en onsdag i måneden.

Selv om ikke RI i sin rapportmal spør om innhold i klubbmøtene, mener jeg å kunne fastslå at kvaliteten på foredrag og medlemmenes engasjement i den forbindelse har vært upåklagelig.

-- Og ennå har vi mye interessant i vente i de to siste månedene av rotaryåret.

Vennlig hilsen fra Tor - President

**MÅNEDSBREV FRA PRESIDENTEN MAI 2018**

Gode Rotaryvenner!

Vi kan igjen se tilbake på en aktiv og begivenhetsrik måned i Jarlsberg Rotaryklubb! Komitéene har alle gjennomført møter med nye ledere. Styret hadde 9. mai styremøte der komitélederne deltok. Klubben har møtt vår utvekslingselev for 2018-19, Selma Sontum. President og innkommende president har deltatt på presidentmøte i 8K. Vi har videreutviklet og oppdatert oversikten over komitéenes oppgaver og undertegnende har mottatt brev fra RI-president Ian Riseley. I tillegg har vi rukket å gjennomføre tre engasjerende klubbmøter!

Først innom brevet fra RI-presidenten. Han gir oss et bilde av *driften* av Rotary, der den sentrale staben gir støtte og veiledning til 1,2 mill. medlemmer i 220 land. Kontingenten vi betaler er Rotarys viktigste inntektskilde til driften, og over halvparten går direkte tilbake til klubbene bl.a. i form av ulike RI-arrangementer, opplæring og utvikling av ulike hjelpemidler, dataverktøy og websider. Riseley, som nå avslutter sin presidentperiode, takker oss alle for støtte, og for den gode innsats hver og en av oss har bidratt med for å skape en *forskjell i verden* (årets motto!)

I styremøtet, 9. mai, behandlet vi en rekke saker og delte informasjon mellom styret og komitélederne. Jeg anbefaler dere å lese de fyldige referatene som legges ut på hjemmesiden. Her legges også referater fra komitémøtene. For å forsterke informasjonsflyten i klubben og kontakten *mellom* komitéene, vil sekretær fra nå av sende alle komitéreferater til alle komitéledere.

Som et ledd i å styrke arbeidet i komitéene, har den tidligere oversikten over komitéenes oppgaver (såkalt matrise) blitt oppdatert for å fange opp bl.a. endringene i klubbens vedtekter. Oversikten er nå sendt styret og komitélederne på høring. Dette vil avgjort bli et godt verktøy for planlegging av arbeidet i komitéene!

Selma Sontum, vår «Outbound» utvekslingselev for neste rotaryår, hilste 16. mai på medlemmene i klubben. Selma er flott presentert med bilde og omtale på vår hjemmeside! Vi forventer også å få besøk av foreldrene til Selma på ett av våre møter før sommeren.

For å styrke klubbens engasjement, vil hver komité bli bedt om å komme opp med *tre* aktiviteter som kan tilbys vår «Inbound» utvekslingselev neste år. (Se forslaget til oppgaver for komitéene.)

I presidentmøtet 23. mai, der Re Rotaryklubb var vertskap, møtte presidenter og innkommende presidenter i alle våre 8 samarbeids-klubber. Et svært nyttig forum for lederne av klubbene!

Undertegnede benyttet anledningen – på vegne av de 8 avtroppende presidentene - til å takke for et meget godt og nyttig samarbeid! Jeg brakte forslag fra vår Servicekomité om å gi Oseberghotellet en skikkelig blomsterhilsen for god service. De tre andre klubbene gav full støtte til dette!

Rotaryhilsen fra Tor - President

***Kari 2018/19***

***MÅNEDSBREV FRA PRESIDENTEN JULI 2018***

*Kjære Rotaryvenner,*

*Vi kommer vel aldri til å glemme sommeren 2018. Hver eneste dag har vi våknet opp til strålende sol og varme. Juli har også*

*vært en fin, men rolig Rotarymåned dersom vi ser bort fra sommermøtene.*

***Presidentskifte***

*Jeg tillater meg å starte måneden allerede 27. juni med en vellykket og hyggelig Laksemiddag, godt planlagt og gjennomført.*

*Et av høydepunktene denne kvelden var å ”pinne” og å ønske velkommen våre to nye medlemmer; Gunnar Lefsaker og Rolf Ivar Krohn. Så var det Presidentskifte og mitt Presidentår startet der og da. Det blir et spennende og sikkert utfordrende år for meg og jeg skal gjøre det jeg kan for at også dette Presidentåret skal bli et godt år.*

***Jordbærmøte***

*Den 4. juli var det Jordbærmøte på terrassen hjemme hos meg og værgudene var helt på vår side også denne kvelden. 22 medlemmer hadde en sosial og positiv time sammen. Tusen takk !!*

***Sommermøtene***

*Det var ikke veldig mange tilstede på sommermøtene, selv om det tok seg noe opp fra uke til uke. På det første møtet , tirsdag 3. juli , var vi kun to fra Jarlsberg RK. Igjen økte antallet litt fra uke til uke og da vi hadde vårt eget Sommermøte tirsdag 31.07 slo vi alle rekorder med totalt 40 fremmøtte og hele 15 fra Jarlsberg RK.
Etter å ha ønsket velkommen og introdusert foredragsholder måtte Tor S. og jeg forlate møtet for å rekke begravelsen til en god felles venn, Lars Imset. Jan Henning ledet møtet videre og basert på tilbakemeldinger jeg har fått ble det et svært vellykket møte.*

***Styremøte 31.7***

*Måneden ble avsluttet med styremøte hjemme hos meg den 31.07.
Flere saker ble diskutert og komiteene delte planer og tanker.*

*Sier ikke mer om det da Jan-Henning har sendt ut et fyldig referat til alle.*

***Alt i alt en fin måned og en fin start, og jeg ser frem til fortsettelsen.***

***Hilsen fra President Kari***

***MÅNEDSBREV FRA PRESIDENTEN AUGUST 2018***

*Kjære Rotaryvenner,*

*Det kan være hyggelig å tenke tilbake på august måned, både på Rotary -minner og det fantastiske sommerværet som i år varte ut hele August.*

***August var en aktiv og begivenhetsrik måned i Jarlsberg Rotaryklubb.***

***Medlemsmøtene***

***08. august hadde vi en sporty start*** *på medlemsmøtene med Petanque hos Anne Kristine og Per Aage og engasjementet var det ikke noe å si på. Vi fikk servert Pizza og vin/mineralvann og fikk en pangstart på sesongen. Tusen takk til Anne Kristine og Per Aage.*

***15. (og for noen 16.) august*** *hadde vi komitemøter hvor aktuelle saker ble luftet og diskutert. Og beslutninger tatt. I tillegg til andre saker hadde alle komiteene blitt oppfordret til å forberede 4 navn på personer som de ville invitere inn i Rotary, og resultatene fra dette arbeidet var ikke mindre enn imponerende. Resultatet fikk vi 2 uker senere.*

***22. august*** *hadde vi besøk av både Guvernøren og AG. I forkant var det sterkt oppfordret til å forberede oss på en samtale og diskusjon basert på en «helsesjekk» som vi, etter guvernørens anmodning hadde utført og «konkludert på.
Dette ble godt diskutert under formøtet med styret og CICO, men jeg opplevde kanskje ikke at fokuset var helt der under selve medlemsmøte. Likevel, Guvernøren og AG fokuserte på et inkluderende klubbmiljø på sin måte og delte noen gode tanker med oss. En ting jeg spesielt tok til meg var at noen av oss kanskje kunne ha nytte av å trene på hvordan vi skulle presentere Rotary og Klubben vår på 3 minutter.*

***29. august*** *hadde vi vårt Økonomimøte /KickOff Medlemsutvikling.
Dessverre var ikke Leiv tilstede, men han hadde brifet både Tor TO og meg, og regnskap og årsmelding 17-18, samt budsjett 18-19 ble akseptert og «applaudert»
Målet på KickOff var min. 20 kandidater fra komiteene og Styret, mens vi landet på imponerende 34 kandidater. Det viser en entusiasme og bidrag fra mange av våre medlemmer som jeg er imponert over og takknemlig for. Nå i ettertid kommer selvfølgelig den viktige oppgaven det er å ta kontakt og følge opp alle.*

***Mandag 31. august*** *kjørte Bente og jeg til Lyngdal for å være med på årets* ***Distriktskonferanse****. Da vi kom frem og hadde registrert oss ble vi belønnet med skalldyr, vin og underholdning. Flott kveld og Gaute svingte seg med sin Rotary-kone. Mer om konferansen i neste månedsbrev.*

***Alt i alt en fin måned og travel måned, og jeg ser frem til fortsettelsen.***

***Hilsen fra President Kari***

 ***Jarlsberg Rotary Klubb
 20.06.2019***

***ÅRSBREV FRA PRESIDENTEN ROTARYÅRET 2018-2019***

*Kjære Rotaryvenner,*

*Om en uke er det Laksemiddag og Presidentskifte og min tid som president er historie. I starten av mitt Presidentår skrev jeg et par månedsbrev, men så ble det, av ulike årsaker, brått slutt. Det beklager jeg. Jeg har i stedet valgt å foreta en kort oppsummering av året i et årsbrev, på en noe annen måte enn årsmeldingen. Den er obligatorisk og kommer på vanlig måte.*

*Jeg har lyst til å ta utgangspunkt i det som var strategien og målet for »mitt» Rotaryår 2018/19.*

1. ***Støtte og styrke klubben internt***
	* ***Prosjekt: Medlemsutvikling***
	* ***Prosjekt: Inkluderende Klubbmiljø***
	* ***Prosjekt: Intern Rotary Kunnskap, Bevissthet, Entusiasme og Stolthet***
	* ***Prosjekt: Variert Møteprogram***
2. ***Jarlsberg RK skal være stabile samarbeidspartnere / Givere***
	* ***TRF Donasjon***
	* ***Ucare***
	* ***Incestsenteret***
	* ***Dugnad Slottsfjellet / Vestfold fylkesmuseum***
	* ***Ungdomsutveksling***
	* ***RYLA***
3. ***Forsterke klubbens Profil, PR og Omdømme***
	* ***PR - Avisartikler***
	* ***Hjemmesiden***
	* ***Forsterke og Åpne FB Gruppe***

*Allerede på våren 2018 (før mitt rotaryår startet) ble strategien tatt opp og diskutert med komitelederne. Og komiteene har gjort en strålende innsats på hvert sitt område.*

1. ***stKort engasjement***
* *Mitt aller viktigste mål var medlemsutvikling og et inkluderende Klubbmiljø. Det startet med et møte i medlemskomiteen hvor jeg var tilstede. Her finjusterte vi strategien. Allerede i august hadde vi Kick-Off møte for medlemsutvikling som i forkant var brifet om hva som skulle skje. Det resulterte i et stort engasjement og entusiasme blant medlemmene som på Kick-Off møtet skulle foreslå minst 5 personer i hver gruppe (komite) slik at vi skulle ende opp med min. 20 forslag til potensielle nye medlemmer.*

*Den 03.10 skulle vi ha introduksjonsmøte for de nye, men der gjorde vi dessverre den tabben at vi la møtet i høstferien fordi flere var bortreist. (Det må vi lære av til et annet år!)*

***Likevel har det resultert i 7 nye flotte medlemmer i klubben vår i år og det har vært et løft for klubben. Det har også resultert i en økning av kvinneandelen til 21,6 %, en noe lavere gjennomsnittsalder og våre nye medlemmer kommer i stor grad fra yrker som vi ikke har i klubben fra før, alt ønskelig og positivt for klubben.***

* *På våren hadde leder for medlemskomiteen og jeg et møte med de nye medlemmene for å få en tilbakemelding på godt og vondt og ta imot forslag til hva klubben kan gjøre bedre (målet var min 6) eller på en annen måte - sett fra deres ståsted. Det opplevdes positivt og resulterte i noen mindre tiltak for å gjøre det lettere for nye å bli bedre kjent med oss «gamle». Positivt!*
* *I oktober hadde vi et møte i regi av informasjonskomiteen - «Rotary før og nå»; et opplæringsmøte for å styrke både nye og gamle medlemmers kunnskap om Rotary og dermed bidra til entusiasme og stolthet. Mange opplevde det som et givende møte som vi godt kunne gjenta oftere.*
* *Administrasjonskomiteen har fått mange positive tilbakemeldinger på at vi har hatt et godt og variert møteprogram. Selv har Presidenten satt sitt preg på programmet ved at vi hvert kvartal har hatt minimum et møte med fokus på Helse. Intercitymøtet med Steinar Madsen fra Statens Legemiddelverk toppet uten tvil dette temaet. I storsalen på Hotel Quality var vi mer enn 200 til stede, og siden det var et åpent møte, ble det også et omdømmemøte.*
* *Vi har selvfølgelig hatt sosiale møter og presidentens mål var at vi skulle ha minst 1 sosialt møte hvert kvartal. Det har vi gjennomført godt og vel og et nytt tilskudd i år var «Ost og Vin» møtet i slutten av Januar. Det ble jo både et ordinært medlemsmøte og et sosialt møte og spesielt hyggelig var det at vi kunne ha med våre ledsagere på et sosialt møte.*

*Når dette er sagt så har det hele tiden vært* ***et godt fremmøte og en god stemning på møtene*** *som har fortalt meg om vi har lykkes med et INKLUDERENDE KLUBBMILJØ, som også har vært Guvernørens store satsing dette året.*

*Servicekomiteen har stilt opp og lagt forholdene til rette for optimal trivsel.*

*Vi har hatt en høy fremmøteprosent på 56,5% (fra 44,6 i fjor) i år og vi passerte klubbens mål på min 50%).* ***Sel****v* ***har jeg følt en god stemning på møtene og******det som har gjort meg så glad på hvert eneste møte, er å høre summingen og de gode samtalene mellom medlemmene. Da er det fantastisk å være President, så takk til hver eneste en av dere.***

1. ***Stabile samarbeidspartnere og Givere***
* *Et annet definert mål var at vi også skulle være stabile samarbeidspartnere og Givere. Det har vi vært på alle måter og her har TRF og spesielt Edvar-Ståle gjort en formidabel innsats. Vi var den eneste klubben som fikk støtte fra D2290 til 2 prosjekter og at vi dermed kunne gi totalt 20.000 til Incestsenteret og 40.000 til Ucare.*
* *Utvekslingsstudenter.
Vi har oppfylt alle vår «forpliktelser», men kanskje enda viktigere er hvordan Edvar-Ståle har tatt imot og fulgt opp Eyrian, vår utvekslingselev fra Australia. Han har også, på utmerket vis, fulgt opp vår egen utvekslingsstudent Selma i Australia som heldigvis fikk et bra til slutt etter en litt tøff start.*

*Så må vi ikke glemme at Eyrian skal være her et halvt år til så vi har fremdeles mulighet til å gjøre det lille ekstra for henne.*

* *RYLA
Vi har hatt en flott representant for ungdommen på RYLA-seminaret. Han imponerte meg virkelig og det var tydelig at han hadde satt pris på oppholdet.*
* *Dugnad**Vi stilte manne/kvinnesterke til begge dugnadene som var godt ledet av Gunner Lefsaker.*
1. ***Forsterke klubbens Profil, PR og Omdømme***
* *Selv om vi ikke har hatt så mange artikler i avisene dette året, føler jeg at det likevel har vært et stort engasjement som kan ha styrket klubbens renommé og omdømme.
Tore har sørget for at vi hele tiden har hatt en meget attraktiv og oppdatert hjemmeside.*
* *Vi har åpnet opp FB gruppen til klubben, men her er det nok en vei å gå fremdeles.*
* *Vi hadde et åpent Intercitymøte med vel 200 tilstede som fikk en kort introduksjon om Rotary (nyttig for de som ikke var Rotary-medlemmer), Steinar gjorde en utmerket innsats, og tilbakemeldingene jeg har fått og den følelsen jeg selv satt med så ble møtet godt tatt imot.*
* *Et annet prosjekt som Jarlsberg Rotary er godt representert i er «Den Store Revaksinasjonsdagen» som skal være i oktober. Dette er et prosjekt som vi gi Rotary stor oppmerksomhet, og selv om det ikke er et prosjekt i regi av Jarlsberg Rotary så vil vårt engasjement også bidra til økt fokus på vår klubb.*

***Det er sikkert mye jeg har glemt, og noe jeg har fokusert for mye på men det tror jeg dere er vant til med meg som President dette året.***

***Nå gleder jeg meg til Laksemiddagen, offisielt opptak av våre 3 nyeste medlemmer og til Presidentskifte.***

***HÅPER DU KOMMER!!!!***

***Hilsen President Kari***

**Bente 2019/20**

**Husvik 29.04.2020**

**Kjære gode Rotary-venner!**

**Dette er en underlig vår og vi er mange som savner å være sammen.**

**Mitt håp er at vi i slutten av juni**

**likevel kan få til en verdig avslutning på dette Rotary-året.**

**Da ikke med den tradisjonelle laksemiddagen, men en samling utendørs hvor vi kan ta hensyn til de gjeldende smittevernsfaglige anbefalingene fra Folkehelseinstituttet.**

**Vi skal ha styremøte på mail første halvdel av mai, der skal vi diskutere hvordan et slikt arrangement kan legges opp. I brevet jeg vil sende dere i slutten av mai, håper jeg at styret har en plan for et sommermøte i friluft hvor vi kan markere overgangen fra et Rotary-år til et nytt.**

**Inntil da ønsker jeg dere en hyggelig maimåned med fine vårturer, gode bøker og TV-underholdning. Tross alt er vi heldige med denne deilige årstiden og at vi bor i Norge og i sommerbyen Tønsberg.**

**Med varm Rotary-klem fra deres president Bente.**

**Frans 2020/21**

 **Nøtterøy 14.01.2021**

**Hei Rotarianere i JRK,**

I går har vi fått til et flott møte over ZOOM. 25 tilstedeværende betyr 50 % av medlemmene til stede. Vi er fornøyd men samtidig vet vi at det er plass til flere, til alle sammen.

Og det kommer flere foredrag. Arne Lie, som kåserte over temaet tillit, utfordret Tore Gjelsås til å ta neste foredrag. Han aksepterte det, så neste uke får vi et foredrag fra Tore Gjelsås og han kommer til å legge ut linken som gir alle medlemmer mulighet til å være med på det. Jeg sender ut invitasjon til møte med flere detaljer senere. Det er fritt frem til å melde seg som neste eller senere foredragsholder. En av våre nyere medlemmer har allerede meldt seg. Bravo og takk. Følg eksempelet. Vi har også utvidet tiden til møtene og fått midler fra distriktet til dette.

Nå over til noe spennende. **Vaksinasjon.** Klubben vår har markert seg tidligere meget tydelig i revaksinasjons prosjekt « Den Store Revaksinasjonsdagen» i 2019 . Prosjektgruppen er fremdeles intakt og Kari von Hafenbrädle er fremdeles leder. Hun tok for et par dager siden kontakt med Koordinator for frivilligheten for Coronavaksinasjon i Wilhelmsenhallen, som starter til uken. De har behov for frivillige, og er veldig takknemlig for hjelp fra oss. Hva som blir våre oppgaver vet vi ikke helt, men det vil være oppgaver som vi alle kan utføre. Alle får nærmere informasjon om sine oppgaver før man evt. sier Ja til en vakt. Kari har i første omgang henvendt seg til de som var i prosjektgruppen. Der er det representanter fra alle klubbene i distriktet vårt. Så langt har 14 frivillige meldt seg (8 fra JRK). Dette kommer til å gå over lengre tid med mange vakter, så det kan være behov for flere. Det er mulighet for at det også trengs folk i Tønsberg, det jobbes med saken der.

SÅ: har du lyst og anledning til å være med som frivillig? Meldt deg til «**rotary hjelpegruppe**» til Kari på e-mail: kari.vonhafenbredl@me.com.

Takk for i går og på gjensyn.

Mvh,

Frans Uyttendaele

President JRK

**Rolf Ivar 2021/22**

 **HALVÅRSRAPPORT Desember 2021**

Nå har jeg lagt mitt første halvår som president bak meg, og det er tid for en oppsummering:

**AKTIVITETER:** Etter at vi hadde laksemiddag med presidentskifte den 30.06.21, hvor smittevernreglene la en «demper» på arrangementet, var tiden inne for meg som president.

Presidentens jordbærmøte fikk jeg ikke til, hensyntatt smittevernreglene som gjaldt for juni/juli.

Når vi så kom til august, var det lettelser i reglene, og vi startet med «normale» møter på Oseberg den 17.08.21. Deretter hadde vi ulike aktiviteter hver onsdag t.o.m. onsdag 01.12.21.

Her vil jeg berømme adm.komiteen/programkomiteen for varierte og gode foredrag.

Foruten de mange foredrag, som sekretær Astrid fortløpende sendte ut referater fra, hadde vi Petanquemesterskap, dugnad for Slottsfjellmuseet, Guvernørbesøk, peismøter og også en quizaften.

Det var kun 2 arrangementer som gjensto når de nye restriksjonene trådte i kraft i begynnelsen av desember: Lokal mat v/Torunn Solberg (som ble avlyst/flyttet på for 3. gang). Sekretær Astrid avla henne et besøk, medbringende blomster, som takk for hennes tålmodighet og tilpasningsdyktighet.(vi satser på ny mulighet i 2022)

Torskemiddagen den 15.12.21 ble også avlyst ! (kanskje kan vi gjennomføre «torskemiddagen» på vårparten når restriksjonene tillater det).

**Det er lagt opp til at de 2 første møtene i 2022 blir på Zoom** (5. januar: Fylkesberedskapen i Vestfold og 12 januar: Politiets nasjonale beredskapssenter) Link kommer fra Tore G. i god tid før hvert møte. Forhåpentligvis blir restriksjonene etter hvert slik at vi igjen kan gjenoppta normal aktivitet.

**VAKSINASJONSHJELPERE:** Vi har gjort, og gjør, en «stor» innsats som frivillige ved vaksinasjonsstedene i Tønsberg og Færder, og her har Kari og Tore R. gjort en imponerende innsats som koordineringsansvarlige for alle de frivillige.

Vi har tidligere mottatt noe «betaling» fra Færder kommune, og mot slutten av året kunne Kari informere om at også Tønsberg kommune har innvilget «betaling» til de frivillige organisasjonene.

Glemmes skal det heller ikke at Tønsberg kommune inviterte de frivillige til middag + show i november.

**ÅRSMØTE** ble avholdt den 24.11.21 og her ble styre som skal virke fra juli 2022 valgt. Nåværende sekretær og kasserer ble gjenvalgt og Jan Johansen Hempel ble valgt som inkommende president. (ny president og past president gir seg selv). Videre ble det vedtatt at vi skal opprette en gruppe som skal se på «kjøreregler/rutiner».

**RYLA:** Vi har meldt på Frid Hildridatter Brox til RYLA i mars 2022 (hun skulle vært med i 2021, men det ble avlyst).

**Utvekslingsstudenter:** Vi har «ligget lavt» her grunnet usikkerheter knyttet til den pågående pandemien i verden, og har heller ikke mottatt søknad fra noen som ønsker å benytte seg av vårt tilbud her.

**UCARE OG SMISO:** som er «våre» prosjekter. Her har vi innvilget kr. 30.000,- til Ucare og kr. 10.000,- til Smiso, og søkt om tilsvarende beløp som District Grant.

**FELLESPROGRAM:** Jarlsberg Rotaryklubb har ansvaret for utgivelsen av fellesprogram for de 8 klubbene i vårt «nærområde» for Rotaryåret 2021/22. Også her har pandemien påvirket aktiviteten, og det er avtalt at vi heller ikke utarbeider dette for 1. kvartal 2022.

**Medlemsutvikling:** Else Paulsen har meldt seg ut av klubben. Arvid Haugan har igjen meldt seg inn og Gro M. Skjøtt har meldt «overgang» fra Re Rotaryklubb. I tillegg har vi Astrid Skjold (studentmedlem) Her vil vi gjøre en innsats på nyåret, slik at hun blir registrert hos oss.

Kan også opplyse at Informasjonskomiteen i samarbeid med medlemskomiteen, arbeider med en ny brosjyre hvor klubben presenteres med hensyn på medlemsverving.

Håper (og tror) jeg har fått med det meste som har skjedd i mitt første halvår som president !?

Jeg vil takke dere alle for godt samarbeid så langt, og ser fram til fortsettelsen.

**GODT NYTT ÅR TIL DERE ALLE,** fra President Rolf Ivar Krohn

e-poster (månedsbrev) fra tidligere presidenter finner du [her.](http://rk12760.rotary.no/files/cms_userfile/Arkiv/e_post_tidl_pres.htm)